
PILOTOV ROMAN. 

Primorska slika. 

SILVESTAR, sueski pilot. 

LUČE, njegova žena. 

BARBA JURE. 

Ćorava jovanka. 

PRIZOR I. 

(Siromaški uredjena pomorska so¬ 
bica. Sredinom ulaz s polja. P o k r a j na 
vrata u komoru. Sumrak. Otvoreni 
komin sa nešto vatre.) 

LUČE i JURE, ulazeći. 

JURE: Dobar večer, Luče! 

LUČE.: Aa, što sam se prepala. Koja te dobra 
sreća nosi amo do mene ? 

JURE: Bilo je dolje nešto ribe, po dvaestipet 
kilo ; znam, rekoh, da Luče ne silazi u selo, pa sam 
više uzeo, nek je za te. 

LUČE: Dobar si, barba Jure, bog ti plati. 
JURE: Za ništa. Nego eto... spremi. 

LUČE (spremi ribu) : Evo, evo. A gdje su uhitili ? 
JURE: Na Dražici. 

LUČE: Velikih? 

JURE: Srednjih, pedesetidvije glave. To je 
prvi put, inače ide slabo. A malo tvoje? Spava? 

LUČE: Da, spava (stanka). Što je dolje novo? 

JURE: Nema ništa. Zakopali smo sinoć ka¬ 
petana Andra — otišao je. 

LUČE (sjedne): Blaženi on... 

JURE: A, draga ti! Ne valja tako govoriti, 
gdje ti je duša? 

LUČE: Pati se i trpi. 

JURE: Treba snosit. 

LUČE: Jest, barba Jure, treba trpit i snosit 
kad je čovjek sam svojoj nevolji kriv. 

JURE: Daj, daj Luče, ne misli sada na to. 
Ne izjedaj se ; kako si ti od one čvrste djevojke po¬ 
stala sitna, slaba u tim svojim brigama. Ne misli 
sada na sve to . .. 

LUČE: Znam ja, što je tebi na jeziku: Ne skrbi 
se sada, jer će doći vrijeme još veće nevolje, kad mi 
se muž vrati. Oh, da ti znaš, dobri moj barba, koliko 
sam ja toga prepatila neboga. Oh, onaj prokleti dan, 
da onoga nije bilo. Ja doonda i nisam znala, što je 
savjest; bila sam djevica-svetica. Živjela sam samo 
za svoga muža, koji je negdje preko mora za me 
teško služio. Onda poslije moga grijeha udje u me 
strah — neki bijesni strah. U po se bijeloga dana 
zatvaram u tu svoju kolibicu, pa gledam, bog bi 
znao kako dugo, u ono jadno malo. A kad pane noć ... 
onda se predamnom dižu kojekakve slike, neprestano 
me prati ono prokleto lice moga zavodnika. 

JURE: Oh, draga, kakve su to fantazije!? 

LUČE (ustaje) : Da fantazije, al ja sam ih vi¬ 
djela. Za burne noći, kad je vjetar udarao kao da 
želi to moje siromaštvo iz temelja da digne, onda 
sam čula dozivanje, čula sam glas svoga muža, kako 
me kroz noć zove. Nebrojeno sam put ustala, slu¬ 
šala sam na vratima i zbilja, kao da je pitao, otkle 
ovo tek rodjeno dijete. Kake su to muke, barba Jure, 
kake muke ! 


JURE: Znam — znam, — ali što da ti rečem. 
Boli me u duši, što ti ne mogu ni savjetovati ni pomoći. 

LUČE: Mislila sam već, kako da učinim svoj 
toj nevolji kraj. Treba samo da nestane djeteta, 
da se na kakigod način izgubi i sav bi me strah 
minuo. 

JURE: Luče! 

L,UCE: Barba Jure ! Kad je ovo prije dva mje¬ 
seca došla bolest na djecu, — ja sam, barba Jure, 
ja sam ... molila ... da mi dijete umre. 

JURE: Za ljubav božu, Luče, jesi li ti krštena 
duša? 

LUČE (naglo) : Ja sam luda od straha, od boli, 
od brige. Već mi je bilo, da dijete ugušim ili u moru 
utopim. 

JURE: I to bi te bilo spasilo — je li? A zar 
se ne zna po svem mjestu za to tvoje dijete? Htjela 
si iz jednoga zla u drugo još gore. Zar bi tvoja sra¬ 
mota bila izbrisana, da je nestalo onoga maloga ? 
A da su te onda kao zločinku vodili po selu, da su 
ti sudili, zar to ne bi bila dvostruka sramota? 

LUČE: Pravo govoriš, barba Jure ; ja sam sama 
pomišljala na to. Bilo mi je onda užasno. Već sam 
bila spremna da se bacim sa ove stijene, da raz¬ 
mrskam glavu med kamenjem — da se utopim u 
moru. Al nisam, bila sam kukavica. 

JURE: Da, a jadno dijete, nek od gladi umre. 
Nego čuj me, nisi ti kukavica, nego dobra žena. Če¬ 
kaju te teški časovi, trpjet ćeš mnogo za malo, vrlo 
malo vremena. 

LUČE: Znam, znam, ne govori mi Jure (udari 
u plač). 

JURE: Čuješ, Luče, čuj me — budi mirna! 

LUČE: Hoću, smirit ću se. 

JURE: Čuj, nije samo ova riba, radi koje sam 
došao. (U neprilici) Ima još nešto drugo. . . 

LUČE (plaho) : Jure, ne straši me. 

JURE: Smiri se, budi jaka. 

LUČE (dolazi k Juru) : Barba Jure . . . da nije . . . 

JURE: Da, siromašna moja Luče, vratio se. 

LUČE (u strahu) : I on dolazi. . . 

JURE: Dolazi amo. 

LUČE (pane na stolicu) : Isuse, Marijo — što 
ću ja nesretnica ! 

JURE: Priznat ćeš mu istinu. Vidio sam ga, 
kad je jutros došao na Rijeku. Zato dodjoh amo, 
da te pripravim. 

LUČE (ustaje) : Reci Jure, što da učinim. Čuvaj 
me, pomozi mi, ja ću od straha sići s uma. 

JURE: Ali slušaj... 

LUČE: Ne znam, što bih, kuda bih? Da odem 
u svijet, da se nekud sakrijem s ovim djetetom. Pre- 
hranit ću se rukama svojim. 

JURE: Sjedi, umiri se! Što ćeš ti tako neuka 
i neiskusna u svijetu. Čekaj — nek se vrši volja 
božja. 

LUČE (apatično) : Nek se vrši. . . 

JURE: Spremi se, — a do sutra sve će minuti. 
Imat će tvoj muž samilosti za tvoje muke. 

LUČE (nervozno) : Ne, ne. Sakrit ću dijete. 
Barba Jure, čuj, ti si samac, uzmi to dijete na neko 
vrijeme k sebi, samo preko noći, do sutra. Ja ću Sil- 
* vestru sve priznati, — mirno ću mu reći. On će 
možda za kratko vrijeme opet u svijet — — pa 
ne će saznati. 

JURE: A dobri ljudi sa sela, ne će li mu oni 
sve reći? 

LUČE (sa mrva nade) : Možda ne će, možda je 
došao tek na dva, tri dana, pa će opet na posao preko 
mora. Daj Jure, pomozi, zaklinjem te, skrajnji je čas. 

JURE : Jadna moja Luče, znam dobro Silvestar 
ne će nigda više u svijet — nigda već. . 


PRIZOR II. 

JOVANKA (nosi ovelik kovčeg): Dobar večer, 
Luče, evo ti pod krov radosti i veselja ; eto, što ti 
muž nosi iz daleka svijeta: sve sami tvrdi napoleoni 
od dobra zlata za dobru ženicu. 

JURE: Ne klepeći, babo! 

J OVANKA: Oh i vi ste ovdje, kiseli barba 
Jure ! Ala je težak. . ., evo na. (Pusti kovčeg, koji 
udari o stol.) 

LUČE: Čuj, ne plače li dijete? Bože moj, što ću 
sada? (Odlazi u pokrajnu sobu.) 

JOVANKA: A Jure? Što će to biti? Silvestar 
je već na po priječca, vodi ga moj mali. 

»v JURE: Zlo će biti ; a ti se za to ne brini! 

JOVANKA: A baš me i brige! Sjećate se vi, 
barba Jure, moga pokojnoga Kornelija! 

JURE: Da, pa šta onda? 

J OVANKA: Bilo je svašta. I on se vratio iza 
šest godina iz Bonozajra — pak je našao mene s malim 
djetićem na grudima. Baš sam dijete dojila, kad je 
došao — onako iznenada kako i Silvester danas. 

JURE: A što se to mene tiče? 

J OVANKA: A1 se je ljuto ticalo ; to su ti bile 
batine, sve mi se krijesilo pred očima. 

LUČE (javi se na vratima i sluša). 

J OVANKA (spazi Luču, i jetko) : Kad sam mu 
pobjegla, onda se bacio cjepanicom za mnom, pa mi 
je na spomen onoga dana izbio lijevo oko, — eto tu 
je bilo. Udario me onda u krmu tako snažno, te sam 
poletjela preko praga s onim malim tudjim sinom, 
kao trabakul na dobrom vjetru. 

LUČE (klone na stolicu) : Bože moj! 

JURE: Umiri se, Luče, — a ti, babo, pogani 
jezik za zube. Evo dolazi. (Izlazi na srednja vrata.) 

J OVANKA: Tako ti je to bilo sa mnom, dušice 
moja. Najprije sam nosila dijete, onda kamenje za 
novu školu, a sad nosim već i finije stvari. 

PRIZOR III. 

(SILVESTAR i JURE na vratima. LUČE na stolcu 

uz pokrajna vrata. J OVANKA uz komin.) 

JURE: Eto nas, Silvestre, tu smo. 

SILVESTAR: Luče... — jadna ženo moja! 

LUČE (ustaje) : Silve, Silve — zašto si me 
ostavio? 

SILVESTAR: Evo me opet, evo dodji! 

LUČE (približi mu se) : Isuse, smiluj se ! 

SILVESTAR (diže ruke za njom) : Luče, sad 
sam ti tu, i ostat ću uza te, — ostat ću, daj mi ruku. 

LUČE (naglo) : Silve — — Silve — ti. . . 

SILVESTAR (Jure ga vodi do stolice) : Da, jad¬ 
nice moja, ja — ja ne vidim, — ne vidim ništa, slijep 
sam — posve slijep. 

LUČE: Slijep! — Majko božja, kolika kazna ! 

JOVANKA: Dijete se opet probudilo, — treba 
mu mlijeka, i S ! 

JURE (naglo) : Šut.. . 

SILVESTAR: Dijete? (Svi šute.) Recite mi, 
kakvo je to dijete ? Čije je ? Luče, govori! 

LUČE: Moje dijete! 

SILVESTAR: Tvoje dijete? —Čuj... 

LUČE: Da . .. moje. Oprosti Silve . . . oprosti.... 
zgriješila sam. 

SILVESTAR: Čuj, ne govori mi toga. Ne šali 
se s menom jadnikom — sa slijepcem. 

LUČE (kroz plač) : Istina je, što rekoh, Sil¬ 
vestre ! 

SILVESTAR: Jesam li ja od bolesti poludio — 
ili još uvijek sanjam one teške sanje u vrućici? Ti, 
Luče! Daj amo glavu — daj lice da ga opipam. 
Jest, ti si to — ja se dobro sjećam — ti si... Go¬ 
vori istinu — jer boga mi svetoga. . . Jure, reci ti, 
je 1’ istina? 

JURE (teško) : Istina je, Silve ... 

JOVANKA (u pol glasa): Moj je odmah vje¬ 
rovao ! 

SILVESTAR: Lažeš, Jure, lažeš . . . Reci," Luče, 
molim te, ne šali se. Imajte samilosti sa slijepcem. 
Tri sam godine trpio u teškom radu, a eto je godina 
minula, što se patim po hospitalima. Sve to za tebe, 
Luče, — a sad me vi tako čekate. Imajte samilosti. .. 

LUČE: Oprosti — Silve — rekoh ti sve . . . 

SILVESTAR: Oh samo na čas, da mi se vrati 
očinji vid, pa da vidim, kako' se smiješ. Dodji bliže, 
amo. Čuj, Luče, u tvojim su očima suze — istina je ! 

LUČE (tiho) : Istina . . . 

SILVESTAR: Da ti zagušim tu prokletu riječ 
u grlu, bludnice jedna. I ti si ostala u životu, da me 
dočekaš, da i sama sramotu ispričaš? Nisu li te ka¬ 
menovali oni pošteni ljudi u selu — nisu? Reci, koji 
je taj tvoj lopov, reci, da ga nadjem, reci da ga na¬ 
djeni, da mu zakrenem vratom. Reci, tko je, gdje je ! 

LUČE: Ne znam, Silvestre... 

SILVESTAR: Lažeš... 

LUČE: Bogom ti se živim kunem — ne znam. 

SILVESTAR: Dakle prva protuha bez kuće i 
kućišta — komu se je tebe prohtjelo. — Dobro je 
primljena, ha? A za dijete, nek se trapi i muči Sil- 
vestar na Suezu ! 

LUČE: Oprosti Silvestre — trpjela sam dugo, 
trpjela sam grozno. 

SILVESTAR : Trpjet ćeš još i više. Amo u oči 
mi gledaj ; ćutim, da me ne gledaš, čuješ li! 

LUČE: Čujem Silvestre... 

SILVESTAR (pritegne ju k sebi) : Luče — da 
te ubijem ... 

LUČE: Jao, nemoj, — nemoj, — slomit ćeš mi 
grudi. 

JURE: Umiri se, Silvestre... 

SILVESTAR: I ti mi je nisi znao sačuvati 
onaku, kaku ti je ostavih. Ajde — ajde Jure — ostavi 
nas. 

JURE: Idem, idem — al sad razmisli — umiri 
se. Ne griješi duše. 

SILVESTAR: Ajde — ajde... 

JOVANKA (u po glasa) : He, moj je muž imao 
oba oka, zato sam ja bez jednoga ostala. 

JURE : Torrjaj se, ćoravi gade ! (Idu.) Laku noć. 


PRIZOR IV. 

(SILVESTAR i LUČE.) 

SILVESTAR (nakon stanke) : A što ćemo sada 
nas dvoje? Ovo ti je sada naš dom, naša sreća, 
naše veselje! Ajde, nosi se od mene. (Oturne je.) 
Čemu da ja na tebi kaljam svoje poštene ruke! 
Oh kaka sam ja smiješna luda bio ! Čitave tri 
godine kinio sam se i mučio, misleći na te. Kad su 
moji drugovi zalazili na kako veselje, ja sam sjedio, 
radio i štedio za tebe. Kad su oni sa svojim lju'bov- 
cama provodili život u lasti i slasti, — ja ih ostavih 
radi tebe. Radio sam kao mrav, štedio kao najgora 
škrtica. Kolike sam tamne noći, kad je bjesomučna 
oluja htjela da rasprši sve more u zračne visine, 
kolike sam tamne noći vodio brodove kroz kanal, al 
opet jedna misao na tebe dala mi je jakosti i od¬ 
važnosti. Koliko mi je puta bilo da svisnem od boli 
na onom silnom suncu, da se mrtav srušim, ali ja se 
održah na svome mjestu, jer mi je tvoja slika bila 
pred očima. (Pauza,) Prodjoše tri godine — i još 
je trebala samo jedna, da se vratim k tebi i da te 
nigda više ne ostavim. Kompanija obećala mi mi¬ 
rovinu, lijepu mirovinu od mjesečnih trideset i sedam 
forinti u zlatu. Čuješ li, to je lijepa mirovina, ono 
uštedjeno i to i mi bi mirno živjeli. Onda je došla ta 
nesretna godina, koja je meni otela oba oka — a 
tebe obdarila tudjim djetetom. U vrućici legoh u 


hospital — a digoh se slijepac. Oba sam oka izgubio 
za tebe, Luče. 

LUČE: Bože moj ! 

SILVESTAR: Govori ti sada, pripovijedaj, što 
si ti za ovo dugo vrijeme za mene učinila. 

LUČE: Nemoj, Silvestar . . . 

SILVESTAR (pritegne je k sebi) : Govori, klekni 
amo, ne izmiči se. Mojim se rukama nije izmaklo 
kormilo ni za najužasnije oluje. 

LUČE (na koljenima) : Smiluj mi se . . . 

SILVESTAR (drži je za ramena) : Govori, pri¬ 
povijedaj, hoću da znam sve — sve. 

LUČE: Za boga miloga, govorit ću, samo me 
pusti. 

SILVESTAR: Ne, ostaj ovdje. 

LUČE: Kad si ti pošao na more, zavjetovala 
sam se bogorodici, da ću za tvoje zdravlje svake 
godine na Trsat. Ima tome. . . 

SILVESTAR: Nastavi. 

LUČE: . . . ima tome četrnaest mjeseci, što sam 
posljednji put pošla na Trsat. Vraćasmo se. Bile su 
sa mnom neke žene iz Dola. Nešto pred sv. Kuzmom 
udari strašan neverin. Promočilo nas do kože. Tek 

s> teškom mukom posred one oluje dovukosmo do 
jedne krčme. 

SILVESTAR: Đ lje ! 

LUČE: Silve — n«-. mogu. Smiluj se. Ne traži 
toga od mene. Reci, što da učinim, kazni me, kako 
znaš — jer sam zgriješila ... 

SILVESTAR: Dalje! Nastavi! (Pauza.) Daj! 

LUČE: Dodjosmo do jedne krčme. Oluja je dalje 
bješnjela. Bilo je ondje . . . 

SILVESTAR: Što je bilo? 

LUČE: Nekoliko carskih mornara. Dadoše nam 
vina — talijana. Sva sam se bila sledila od vlage i 
od vjetra — a obnemogla od umora i glada. Postila 
sam onaj dan. 

SILVESTAR: Onda... 


13 


*3 



LUČE: Onda me spopala vrućica, obeznanila 
sam se, svega je pomalo nestajalo pred mojim očima, 
svega... ja ne znam, Silve ... ne znam, ne mogu 
reći. . . bila sam luda . . . bez svijesti. . . pjana. 

SILVESTAR (diže ruku) : Grdobo ... 

LUČE: Nemoj — nemoj ! Koliko sam pretrpjela 
od one noći! Koliko boli, koliko suza ! Isplakala sam 
oči. . . Na, gledaj ! 

SILVESTAR: Gledaj ... 

LUČE: Oprosti Silve, oprosti! Kako sam se 
onda vraćala ! Onih je žena nestalo — nestalo i mor¬ 
nara. Došla sam u selo bijedna, nevoljna, nevoljnija 
od svih. Kunem ti se, Silve, nisu moje muke onda, 
kad sam ono flijete na svijet dala, bile tolike, kolike 
u onaj čas, kad spazih, da sam postala nevjernicom. 
S vremenom se doznalo, vidjelo se. Skrivala sam se, 
ni u crkvu nisam išla. Bilo mi je — oh, to ti ne znaš — 
ne možeš da razumiješ. (Jače.) Jednom su me našle 
u crkvi. Prolazeći pokraj mene rekoše, da ja ne 
spadam u crkvu, nego ... nego ... na smetište . . . 
kamo li. Ja više i ne znam, što su govorile. Nije me 
više bilo u mjestu ; tu sam se zaklonila u strahu pred 
bogom, pred tobom i pred svijetom. Tako su pro¬ 
lazili dani grozni i strašni. Vječno — i danju i noću 
strepila sam. Svaki sam čas vidjela kako dolaziš, 
kako me na sud zoveš. Ah ! Onda se rodilo ono dije- 
tešce . . . Čuj, ne jeca li? 

SILVESTAR: Ostavi, nek jeca... neka... Dalje. 

LUČE: Nemoj... ne sili me. Umrijet ću od 
boli — od sramote. 

SIVESTAR: Mogla si već davno umrijeti. Govori! 

LUČE: Trebalo je dijete brzo krstiti, bilo je 
slabo. Kad smo se vraćale Jurina sestra i ja, na- 
djoše nas opet. Onda je bilo zlo, Silve, vrlo zlo. 
Rekoše ... 

SILVESTAR: Da čujem. 

LUČE: Rekoše mi, da sam svačija poštena že¬ 
nica, da na prsima dojim živo svjedočanstvo svoga 


poštenja, da sam kreposna Lucija, — još i danas — 
danas, gdje se pokažem — pjevaju djeca za mnom 
„santa Luda”. Gone me, kao da sam divlja zvijer, 
čuvaju me se kao da sam okužena. Ovo ti je bio moj 
život one posljednje godine. Vidiš — trpjela sam 
silno — prekomjerno. Reci sada, Silve, govori ti ! 
Što ćeš od mene? Kazni me, otjeraj me, učini od 
mene, što te volja — samo završi. Ne bojim se ni 
nevolje, ni boli — bojim se straha. 

SILVESTAR (nakon stanke) : Ajde, ne diraj 
me ! Zar da te sada ... 

J OVANKA (na vratima) : Dobar večer, oprostite. 
Niste mi dali što sam nosila robu ; — ne bi došla, 
boga mi ne — al se moj Pepin ljuto napio — pa hoće 
da me iz kože istjera za taj prnjavi groš. To vam je 
zlo, kad se čovjek baci na piće... 

SILVESTAR: Na, evo, ne blebeći dalje. 

JOVANKA: Hvala, hvala. Dobri bog vam plati. 
Da sve zlo dolazi od pića, to sam ja uvijek govorila. 

• I pokojni moj . . . 

SILVESTAR: Nosi se, rekoh ti. 

JOVANKA: Hvala, idem, idem, Bog s vama, 
paron Silve, slatko spavajte, — adio, santa Lucia (ode). 

LUČE (naglo Jovanki) : Prestani. . . (Silvestru) 
Gledaj, gledaj u tvojoj kući... tu. 

SILVESTAR: Da, da, tu u mojoj kući! A tko 
je kriv? Moja Luče, da su meni moja dva oka, da 
mi ih je gospođin bog sačuvao, — tebe ne bi više 
bilo u životu. 

LUČE: Kriva sam, Silve, kriva. Eto sve ti 
rekoh, kako je bilo. Priznala sam sve. A vidiš, toga 
sam se priznanja bojala — toga najviše. Sad sam 
išpripovjedila moj grijeh, sad mi je duša mirna — 
spokojna. Sad je na tebi da me kazniš, da kaznu, 
koju već odavna počeh trpjeti — ti dovršiš. Reci — 
reci — podnijet ću sve, — ali tako, kako je dosada 
bilo — to se nije moglo podnijeti. 

SILVESTAR: Ja da te kaznim. —Kako? Reci 

satna. 

LUČE: Bože moj. 

SILVESTAR: A što ću, slabi smo ljudi, pa valja 
podnositi. Da, valja podnositi. (Stanka.) Tako ćemo 
ti nas troje, ono tudje dijete, ti i ja živjeti pod ovim 
krovom. Živjet će zajedno grijeh, sramota i nesreća. 

LUČE: Hvala ti, Silve, dobar si — predobar — 
hvala. 

SILVE: Ne hvali, Luče, ne. Nije to oslobodjenje. 
Mladi smo i jaki, proživjet ćemo još mnogo godina — 
mnogo. I svagda, kad ti zagledaš moje prazne oči, svagda 
kad zagledaš ono dijete, svagda će te u duši zapeći. 

LUČE: Nemoj ... 

SILVE: Jutarnju ćeš svoju molitvu podizati 
bogu za zdravlje i sreću onoga djeteta, koje je tvoj 
grijeh, svaki ćeš dan moliti za mučenika slijepca, 
koji je radi tebe postao nesretnikom. 

LUČE : Ne muči me još dalje ... 

SILVE: Meni si priznala sve, riješila si se straha 
preda mnom, ja sam ti oprostio, oprostit će ti i ljudi. 
Zaboravit će. Ali reci, jesi li zanavijeke riješila dušu 
teškoga bremena, reci! Šutiš? Pa što sam ja mogao, 
videći kako te je nebo kaznilo? Što, reci? 

LUČE (tiho) : Ne zr im. 

SILVESTAR: Zar da ti uzmem život, ili da te 
otjeram? Što ću ja onda s onim jadnim crvićem? 

LUČE : Dobar si. . . 

SILVESTAR: Da, dobar. Zar slijepac da nosa 
nemoćno dijete, da ga hrani? Dobar sam, dobar — 
al sam i oprezan, vrlo oprezan. Luče, trebaju nam 
tvoje dvije zdrave oči — samo tvoje zdrave oči. 

LUČE: Silve! 

SILVESTAR: Čuješ, dijete jeca. Hajde k njemu, 
pruži mu prsi, gladno je, nahrani ga, mati si mu. 

LUČE: (odlazi lagano). 

SILVESTAR (klonu glavom na stol). 

(ZASTOR.) 


ENOCH ARDEN. 

Dramolet. 

(Sumrak. U maloj sobici gori svjetiljka na stolu. 
Uza stol prevrće Tone medju papirima, pa se za¬ 
dovoljno smiješi. Uza nj sjedi Eva, gleda ga s inte¬ 
resom, napokon mu položi desnicu na rame, a lje¬ 
vicom mu otme papire.) 

EVA: Prestani, druže moj, dosta je toga. Čitavi 
se dan kiniš i mučiš na škveru, a sad još na večer . .. 

TONE: Dušo moja, to nije muka, već zabava. 
Guarda un puo. Zaslužio sam za ovo osam mjeseci 
dvije hiljade i sedam kruna od Blumenberga iz Inns- 
brucka za drvo, što je dostavljao škveru. 

EVA (sa zanimanjem) : A ono, što si imao ot¬ 
prije ? 

TONE: Ono je gotovo dvije hiljade i tri stotine, 
cara mia, — i sada ovo, to ti je već mali imetak za 
nas dvoje, i ako još što dodje.. . 

EVA (položi mu ruku na usta) : Taci, te prego. 

TONE: Čemu da ne govorim. Nismo li pred 
bogom i pred ljudima svoji, — a? 

EVA: Da, jest. Ma, dio mio, — što ćeš, znam, 
da ti dosadjujem, ali — ti capisci — strah me je. 

TONE: Sempre stessa cosa. Svaki dan to čujem, 
— četiri, pet mjeseci i više. Pa čemu sve to? Senjska 
je biskupska stolica rekla svoje, pa basta. 

EVA: Si sa — al ako dodje . .. 

TONE: Draga moja, me par, da se ti nekako 
previše brineš za svoga pokojnoga muža. 

EVA: Za pokojnoga... Kad bih znala, daje 
jadnik umro, bogami, svaki bi dan molila za pokoj 
njegove duše. 

TONE: Lascia star, ostavi se toga. Bože moj, 
kad ga osam godina . .. 

EVA: Sedam i osam mjeseci. . . 

TONE: Ben, dakle sedam godina nema, kad ga 
na sva pitanja, na sve potrage nisu mogli naći nigdje, 
onda... To ti je stara osušena stvar. Nije vrijedno, 
da o njoj govorimo, ma ni da mislimo. Nego vidiš: 
Dvije hiljade i sedam kruna i dvije hiljade i tri sto¬ 
tine, ’sto fa četiri hiljade tri stotine i sedam, i onda 
četiri i po procenta od onih dvije hiljade i tri sto . . 

EVA: A meni si uvijek govorio, da imaš tri hi¬ 
ljade i tri stotine ... ne znam baš je li tri stotine, 
ali znam, rekao si tri hiljade. 

TONE: Guarđa, guarda, kako ti pamtiš brojeve. 
Znaš, fior mio, ono pet, šest stotina kruna otišlo ti 
je na pismo. Tutto ‘1 mondo smo uznemirili, da nam 
jave što o tvom pokojnom mužu — pa ništa i ništa. 

EVA: O, na to si ti potrošio toliku svotu.. . 

TONE: Nije inače išlo, draga moja. Senjski me 
je biskup tjerao, da mu donesem potvrde od svih 
konsulata, — onda će, veli, dati permission — dozvolu, 
da se ženimo. I tu ti je, drago moje, tri četvrta od 
moje lanjske provizije. Neću ni da diram u one osam 
stotina, što ti je ostavio pokojni. 

EVA: Dobro je, dobro, Tone, — samo jedno 
me se ne može da riješi. Neka bude stvar koja hoće, 
uvijek ti je on — Karlo, koji dolazi po srijedi. 

TONE: Ah draga moja, ti si luda... Četiri 
mjeseca svaki mi dan govoriš jedno te isto, kao 
pater noster. Čuješ, možda si požalila, što si za me 
pošla. .. 

EVA: Ne, nemoj, nemoj sada, jer... (sakrije 
lice u njegovu zagrljaju.) 

TONE: Što je, što si htjela reći... 

EVA: (Sakriva jednako lice i šuti. Nastaje duga 
šutnja. Oboje zagrljeni. Napokon se ona prene.) 

Tko kuca... ! 

TONE: Nisam čuo ništa ; umiri se. Che fantasia I 
(Opet se privine jedno uz drugo. Iza malo vremena 
čuje se lagano kucanje.) 

EVA (uzrujana ustane) : Evo ! 

TONE: Da, netko kuca, — halo! 

KARLO (ulazi sasma tiho poput duha) : Dobar 
večer 1 

EVA (muklo zajauče i pograbi se za stol) : On.. . 

TONE : Što je dobra? Karlo ! Ti! Još si. .. 

KARLO: Još sam živ. A ti, Evo..., dodji. . 

EVA (zakloni se Tonu) : Ne, ne, ne mogu, Karlo, 
ne mogu .. . 

KARLO: Što je to? Tako me čekaš; toliko se 
vremena nismo vidjeli. . . 

TONE: Toliko se vremena niste vidjeli, da je 
Eva s pravom pomišljala, da te u opće više ne će 
biti, pa je . .. 

KARLO : Drugoga uzela .. . 

TONE (uvrijedjeno) : Drugoga muža uzela . . . 

KARLO: Što bijesa! Muža? 

TONE: Ja sam njezin zakonski muž. 

KARLO: Dajte da sjednem, con permissione. 

TONE: Sjedni... (Sve se troje zamisli. Evi se 
vidi strah u očima, Tone na pola jarostan, na pola 
žali Karla, a ovaj podupro glavu dlanovima, a lakte 
o koljena, pa promišlja, je li to ona sreća, kojoj se 
toliko nadao.) 

KARLO: A crkva, a biskup... 

EVA (naglo) : Dozvolio je . . . 

TONE: Da; pisali smo, pitali smo, na sve smo 
se konsulate obratili, koštalo je groša, per dio — i ni- 
otkud ne dobismo vijesti. Svi javiše: nulla, nulla. 

Eto tako je bilo, molili smo i dobili dozvolu ; nakon 
osam mjeseci dobili smo dozvolu. (Stanka.) 

KARLO: I sada... eto mene ovdje. (Stanka.) 

TONE: Kako je to? Što sada? 

KARLO: Kako je to? Eto tako ! Dogodilo se. 
Osam, valjda osam godina nisam dao od sebe glasa, 
jer nisam mogao. Razbili smo se na putu u Zanzibar. 

TONE: Ti si bio na „Carlo Felice”? 

KARLO: Ne, na „Galileo Galilei”. Razbili smo 
se, a mene izvukoše ili nadjoše — ne znam — neki 
vragovi. Odvedoše me svezana daleko, daleko. Osam 
smo nedjelja putovali — ne znam zašto. Doveli me 
do velike vojske i onda je počelo zlo. S Englezom su 
vojevali. Svagda, kad bi uzmanjkala njihova sila, 
onda se stali prijetiti, da će me ubiti, da će..... ah 
po vragu ; dozlogrdilo mi. Jednog dana rekoh jednom 
mome pazitelju, da sam spreman — da ću se po- 
turčiti ; i učinio sam. 

EVA: Oh, che disgrazia ! 

KARLO (naglo) : Ne, ne boj se ti. (Mirnije.) Mi 
smo bili dugo, dugo negdje u sredini, med šumama, 
daleko od mora. Ja sam bio što i na brodu — kama- 
rijer — kuhač. Napokon me zapala čast, da i za Mahdia 
spremam objed. (Stanka.) Jednom je otišao i nije se 
vratio. Onda odosmo dalje, u šume, gdje me spopade 
groznica. Ne znam koliko me vremena držala, — ali 
digao sam se kao mrtvac iz groba. Žilav sam, žilav. 
Što mislite? 

TONE: }( šute ’ S leda i u na stranu.) 

KARLO: Ne bojte se, ne ću tražiti, što me po 
zakonu ide. (Pripovijeda žurnije, da čim prije svrši.) 
Onda je došao u naše šume jedan Nijemac sa čitavim 
rojem bijelih ljudi. Tome se priključih, — zapravo 
prisisah se za nj kao mrkač i on nas je tri godine 
Vozao amo tamo po onom šumskom kraju. Napokon 
nas dovede u jednu tripolsku luku. Tu sam i opet 
obolio, pa me ostaviše. Odanle sam ti pisao, — ali. .. 


EVA: Nisam ništa dobila, ništa, boga mi. 

KARLO: Znam, znam ; nije bilo kome da pre¬ 
dam pismo, — a ni da platim. 

TONE: Onda? 

KARLO: (Gleda sažalno Tona.) 

TONE: Ne, ja ne mislim zlo, samo pitam... 

KARLO: Ha, dio mio, znam, da ne misliš zla. 
Onda sam na pola ozdravio. Jedan me prodavač 
voća uze za tri pijastera na mjesec. Odanle dodjoh 
u Valettu, pa onda postah i opet kamarijer. Tako 
sam došao na Rijeku — i eto me ovdje. 

TONE: A što sada? 

KARLO: Dragi, trebalo bi da ja pitam: što 
sada ? 

TONE (malodušno) : To je lako pitati, ali ja se, 
boga mi, ne ću . .. 

KARLO (smiješeći se) : Znam. Ti se ne ćeš odreći 
žene — non e vero? Ali po mojoj kamarijerskoj pa¬ 
meti, ovo je najprije moja žena, a onda kad ja ležim 
gore nad grofovom štalom, ili fondo — onda vi raz¬ 
govarajte — ali... 

EVA (naglo) : Ne, ne, Karleto . . . (sakrije lice 
med ruke). 

(Duga stanka. Sve troje šuti.) 

KARLO: što je bilo od tebe, kad sam ja otišao 
u svijet, ženo moja? 

EVA: Ništa, ništa — Karlo. 

KARLO: Kad sam ja otišao, ništa se nije do¬ 
godilo? 

EVA: Ništa... 

KARLO: Dakle nikake uspomene nemaš na prve 
dane našega braka ... ? 

EVA (nemirna): Nemam, ne razumijem... 

KARLO (ustaje) : A da ti Tone sada ode u svijet 
onako, kako sam ja otišao, per esempio, bi li ti od 
njega ostale kake uspomene? 

EVA (iza kratke stanke baci Tonu ruke oko 
vrata, promuklo) : Bi, bi. . . 

TONE: Ženo moja. . . 

KARLO: (Strese se, kao da hoće da nešto za¬ 
boravi.) Valja poći. Zadnji vapor ide u osam i po 
na Rijeku. (Evi) Dozvoli, da te jedno pitam. 

EVA: Daj, pitaj. 

KARLO: Znate, tri pijastera nisu velik novac, 
a ja bi rado daleko, daleko otići. 

TONE: A što govoriš? Tvoja je knjižica iz 
fiumanske pučke banke netaknuta. (Ode k ormaru, 
izvadi knjižicu, pa je dade Karlu.) Evo. 

KARLO: O, diavolo ! Pošteni ljudi. (Uzme 
knjižicu.) Eh andiamo. Sad će tri četvrta, dok se ti 
spremiš, pa dok dodjemo dolje, bit će baš vrijeme. 

TONE: Kako? Tko će ići? 

KARLO (tobože u čudu) : No, — Eva, moja žena. 

EVA: Ne, za boga. 

TONE: Ne će, tako mi boga. 

EVA: Smiluj se, nemoj . . . 

KARLO (smije se) : Pa onda mi dajete čitavi taj 
novac? Grazie tanto. Uostalom ja ću se u Trstu 
ukrcati za koji dan za Južnu Ameriku, a vi ste onda 
sigurni od mene. Stara me je Giannina vidjela, ali 
me nije prepoznala. Kad me ona nije prepoznala, 
ne će me, bogme nitko prepoznati. Zbogom. Adio ! 
Ja sam umro. (Ode.) 

(Stanka.) 

TONE (tiho jedva čujno, radosno): A ti...? 

EVA: (Potvrdi glavom, na pola u plaču, na pola 
u smijehu.) 

(ZASTOR.) 


IZGUBLJENI. 

Primorska slika. 

(Soba sa starinskim namještajem četrdesetih godina. 
S desne strane širok prozor s pogledom na more. 
Straga glavna vrata — jednokrilna. Sa strane još 
jedna vrata, a uza njih starinska ura na visoku dr¬ 
venu stalku. Klecalo — nad njim slika bogorodice 
trsatske sa uljenicom. Na drugoj stijeni starinski se- 
kreter i polica s knjigama. Uz prozor široki kožni 
fotelj Natalijin sa vrlo visokim naslonom. Garnitura 
otrcana, od crvena drva, tankih nogu, niski obli 
nasloni, stolci preodjeveni lustreom sa velikim cvje¬ 
tovima. Na stijenama engleski bakrorezi i jedna za¬ 
vjetna slika brodarska. Lustre i zrcalo preođjeveno 
žutim tarlatannom. Na stolu fotografije i karte. Na 
prozoru uz fotelj mala vaza sa poljskim cvijećem. 
U kutu ravnim pokrovom prekrita postelja, a uza nju 
noćni ormarić sa svijećnjakom. Jesensko poslije 
podne. Kroz prozor ulaze već nešto crvenkaste zrake 
sunčane. Pod konac sunce zapada.) 

Gospodjica NATALIJA, ima preko osamdeset 
godina. Sasma je sijeda, nosi na glavi malu crnu 
kapicu od čipaka, odijelo joj je jednostavno gradjansko, 
posve crno, nešto staromodno. Od časa do časa 
meće na oči starinski lornjon. Dok piše, meće na oči 
očale. Vitka je, uspravna, hodajući podupire se nešto 

o crnu palicu. Bistra je duha, odrešita, katkat plane, 
govori jasno. Lice joj je staračko, lijepo, gotovo bez 
nabora, oči; "nešto upale. 

Gospodja KOZMINA, ima oko pedeset godina, 
zagrižljiva je i afektirana ; nosi neukusno, zlo sa- 
šiveno odijelo. Ne nosi šešira. Govoreći katkat po- 
brza, onda opet pravi pauze i nervozno trza desnim 
ramenom. 

Gospodjica EMILIJA, ima četrdeset i pet godina. 
Na jednu je nogu hroma, sitna, ima jednostavno 
odijelo, a jasno se vidi da nosi crnu vlasulju. Nemirna 
je i zagrižljiva, ne izgovara jasno ,,r” i miješa ta¬ 
lijanske fraze. 

Kapetan TONE, od kakih četrdeset i pet godina, 
nosi gradjansko odijelo, krupan je. Govori mirno, 
flegma tik. 

VICENCA poslužnica, oko četrdesete, komična 
je, vesela i brbljava. Govori akcentom čakavskim, 
prema kapetanu intimna. Nosi tamno primorsko 
odijelo, na glavi tamni rubac. 


KAPETAN TONE (ulazeći stavlja šešir na sto¬ 
licu do vratiju). 

VICENCA (idući mu u susret) : Oh ! Kapitan 
Tone! Došli ste? Kako je to lijepo. Ma će se veseliti 
milostiva gospodjica. (Čisti kapetanov šešir.) A kad 
ste došli? 

KAP. TONE (sjedne na fotelj uza stol. Vicenca 
stoji pred njim) : Na uru i pol ; s vaporom. 

VICENCA: Na uru i pol? Iz Amerike. A? 

KAP. TONE: Da, iz Amerike — iz Pensacole. 

VICENCA: A dugo ste stali na putu? 


KAP. TONE: Dvaest i jedan dan, Vicenca. Bili 
smo krcati jute. Dva smo dana izgubili u Lisboni. 

VICENCA: A ti moj dragi bože, sad vas davno 
nije bilo kod kuće? 

KAP. TONE: Sad će na o Božiću biti sedma 
godina. 

VICENCA: Već sedma . . . 

KAP. TONE: Da, sedma. Mnogo se toga pro¬ 
mijenilo. Što radi milostiva gospodjica? 

VICENCA: A hvala budi Bogu, drži se, drži.. . 
i čita. 

KAP. TONE: Čita? 

VICENCA: Čita, na moju dušu, više od plovana. 
Čudo od novca mi trošimo na te libri. Svaki drugi 
dan nove knjige. 

KAP. TONE: A je 1’ već malo zaboravila? 

VICENCA: A koga? 

KAP. TONE : Serafina ... 

VICENCA: Ma za ljubav božju! Ona, pa njega 
zaboravila? Ne daj Bože nesreće, da joj se kako po¬ 
muti razum, pa da zaboravi sve, — njega ne bi za¬ 
boravila. 

KAP. TONE: A? 

VICENCA: Ma sto put je već pripovijedala tu 
svoju nesreću, a pripovijedat će je i opet. 

TONE : Čudnovato ... 

VICENCA: Vidite onu malu luč pred Bogo¬ 
rodicom. Onu vam luč mi palimo već pedeset ljeta. 
Da vero, ja sam vam bila još mala djevojčica, a milo¬ 
stiva je gospodjica već palila onu luč. 

KAP. TONE: A zdrava je uvijek? 

VICENCA: Zdrava kako dren. No, zna se katkad 
jače naljutiti na one dvije tetiće. .. . one dvije niš- 
koristi. 

KAP. TONE: I one su još žive? 

VICENCA: Da, žive, žive ! Kao mačke. Ter je 
dobila Kozmina prošle zime upalu na plućima. Pa 

šta velite: za dva tjedna zdrava zdravcata. Mačke, 
velim vam, mačke. 

KAP. TONE (smiješeći se) : A što se ona, molim 
vas, ljuti na one tetiće? 

VICENCA: Oh, to vam je historija. Pokojni Šti¬ 
pano vić, Bog mu dao duši lako, otac naše milostive 
gospodjice, imao je mnogo imetka u brodovima. To 
je bilo još onda, dok su jeđrače plovile i gospodarile 
morem ... 

KAP. TONE (ustaje i šeće) : Znam, znam. 

VICENCA: Bordunali za Ameriku, dužice za 
Francuze, — eto, to vam je bio gospodski posao — 
a nosilo je. 

KAP. TONE (stane pred Vicencu) : Da, pa što 
se to tiče Kuzmine i Emilije? 

VICENCA: Čekajte, po malo. Vidi vam se, da 
idete ,,tutta forza”.(Nastavlja pripovijedanje.) I stari 
padron umre, — a nikoga osim milostive gospo djice, 
da ga naslijedi. Onda je došla ona stvar, kad je ne¬ 
stalo Serafina na moru. Dakako nisu ga našli do 
danas. Onda je milostiva gospodjica primila sve 
imanje, prodala sve — i što je bilo u Senju — i što 
je bilo u kampanji, prodala i brodove — i eto sada 
sjedi na svom dobrom novcu. 

KAP. TONE (pali cigaretu) : Ben, to sve znamo . . 

VICENCA: No gle. Sad ona nema nikoga, .do 
te dvije . . . Molim vas, kapi tane, nemojte puši ti. 

KAP. TONE: Ah, bravo, pravo imate, hvala. 

VICENCA: One će dvije šare dobiti sve, samo 
im milostiva gospodjica predugo živi. ; ; -i 

KAP. TONE (sjedne) : A, tako ! 

VICENCA: Tako, tako, moj dobri šijor Tone. 
A još i više, i više. Slušajte, kake su to fine figure. 

KAP. TONE (smiješeći se) : Da čujemo. 

VICENCA: Ovoga su proljeća jedamput bile 
ovdje, kako i svaki dan, da svoje želuce napune tudjom 
kafom. Na jedamput se popravdaju s milostivom go- 
spodjicom. Barufa gotova. Reci ova ovo, ona ono, 


što ti najednom ona šempija Emilija kvrcne svojim 
rdjavim jezikom milostivoj gospodjici: E, da vas 
nema, govori ona, ja bi se bila već davno udala. Vi 
ste mi na putu, govori, da me nitko ne će, jer^sam. 
govori, sirotica bez groša. 

KAP. TONE : Ah ! 

VICENCA: Da, da! Jeste vi to kad čuli? A? 
Pitam vas ja. 

KAP. TONE: No čujete, Vicenca. . . 

VICENCA: Ha? Nemo blago . . . živina. Hoćemo 
mi milostivu gospodjicu baciti u more zaradi one 
grdobe ? I ono gobo vam hoće muža! Na grob nek 
misli, a ne na muža. (Stanka.) Da joj milostiva go¬ 
spodjica predugo živi i da previše troši, govore, na 
knjige. Troši, govore, previše na ulje, koje uvijek 
gori na spomen Serafinovu. To vam je kumpanija, — 
to je krijanca ! 

KAP. TONE: A sad ih više nema simo? 

VICENCA: Ah, che ! Dragi vi! Jeste li to vi¬ 
djeli : danas ih potjera napolje, — a sutra popodne 
one opet ovdje kavu piju. A što ću dalje govorit ; 
per dio, samo se ljutim. 

KAP. TONE: Bravo, bravo Vicenca! Čemu da 
se vi ljutite ? 

VICENCA: Ma da, i ja to govorim. Nego je 
čudo, da milostive gospođjice još nema. (Gleda na 
prozor.) f 

KAP. TONE: A kud ide ona popodne? 

VICENCA: Ona ide na večernju ; valjda se za¬ 
držala kod staroga plovana... 

KAP. TONE: Kod kojega plovana? 

VICENCA: Ta kod Gržetića. 

KAP. TONE: I on je još živ? 

VICENCA: Da, živ je, živ. I dobro vam se on 
drži. Samo slabo čuje. To vam je lijepo vidjeti, kad 
on stane razgovarati s našom milostivom gospodjicom. 
Ona ima osamdeset i dva — a on devedeset i četiri. . . 

KAP. TONE: Hvala Bogu. 

VICENCA: Kako vam oni sjednu na klupu pred 
plovanovu kuću, pak se onako fino komplimenti- 
raju... 

KAP. TONE: Što? 

VICENCA: Komplimentiraju. Onako, kako se 
to negda radilo, prije — a što vam ja znam — valjda 
šezdeset godina. Onda se gospodjica sjeća svoje mla¬ 
dosti i sjeća se nebogoga Serafina. 

KAP. TONE (hoće da sjedne na drugi stolac). 

VICENCA: Čekajte, šijor Tone, ne sjedajte na 
taj stolac, jedna noga ne valja. 

KAP. TONE: Hvala lijepa. 

VICENCA: Onda vam stari uzme tješiti milo¬ 
stivu gospodjicu, pak pomalo zadrijema. A onda se 
oproste i ona dolazi kući. 

KAP. TONE: A što vi ne govorite ! Dakle stari 
još živi ? 

VICENCA: Da. Ha, eto ide. Treba joj reći, da 
jejvizita ovdje. Idem na čas. (Ode sredinom.) 

KAP. TONE: (Gleda fotografije, onda se digne 
odlazi do prozora.) 

NATALIJA (ulazeći sredinom) : Oh, kapitan 
Tone, dobro mi došli! 

VICENCA (nosi na fotelj kraj prozora vezeni 
jastuk i onda izlazi). 

KAP. TONE (poljubi u ruku Nataliju) : I dobro 
našao, milostiva gospodjice. 

NATALIJA (sprema palicu u kut, prekrsti se 
pred kipom Bogorodice) : Niste se nadali iza duga 
puta, da ćete me naći čilu i zdravu? (Smiješi se.) 
A1 mi se ne damo, — ne, ne damo. No, noge me 
ostavljaju, a i oči — ali. samo malo — neznatno. 
Kad se vrijeme mijenja, onda ćutim, ali to ćute i 
drugi — mladji od mene. 

KAP. TONE: A ma da ; ima ih i med nama. 

NATALIJA (redjajući neke stvari na stolu) : 
Sad vas već dugo vremena nije bilo med nama. 
(Viče.) Viče, Viče ! 


KAP. TONE: Dugo. Neprestano sam na moru. 

VICENCA (na vratima): Komandi, sinjorina? 

NATALIJA: Daj donesi cvijeću vode, osušilo se. 

VICENCA (odlazeći) : Evo. 

NATALIJA (sjedajući) : Izvolite! (Kazuje sto¬ 
licu.) 

KAP. TONE (sjedajući): Hvala lijepa. 

NATALIJA (premeće knjige na prozoru) : Vi ste 
sada na „Navigazione libera” ? 

KAP. TONE: Da, pa baš za to rijetko dolazim 
u ove naše strane .. . 

NATALIJA: I sve na parobrodima? 

KAP. TONE: Da, na parobrodima. 

VICENCA (ulazeći) : Evo hladne vodice, za te 
naše rožice. (Zalijeva cvijeće.) 

NATALIJA (kap. Tonu) : I tako vi uvijek no¬ 
site glavu u torbi. 

KAP. TONE: Eh — nije. Danas je to lako. 

NATALIJA (Vicenci) : Bene, dosta je. 

VICENCA: Tako. (Izadje.) 

NATALIJA: Nema tu, caro mio comandante, 
ni danas ni jučer ni sjutra. More je nevjera, strašna 
nevjera. Gledajte malo gore, kod Rike, naći ćete 
kartu navigacije za sva mora. 

KAP. TONE (smiješeći se) : Poznam je, poznam. 

NATALIJA: E dakako, vi mladi, vi ste sada 
učeni mornari. Poznate je ! Svaka crna točka na onoj 
karti znači smrt. — Pomislite, stostruku smrt. Ispod 
svake crne točke leži u tamnom morskom dnu za¬ 
kopan brod. 

KAP. TONE: Da, da. 

NATALIJA: Svaka ona crvena pjega, a tih ima 
deset puta više neg crnih, znači silan izgubljen brod, 
na brodu stotina ljudi, a svakoga od tih ljudi netko 
čeka. (Stanka.) Zamislite sebi kako je to strašno, 
koliko se prolilo milijuna gorkih suza. Eto gledajte, 
i ja imam tu kartu. (Ode do sekretera pa vadi kartu, 
razlaže je pred Tonom.) Na, tu gledajte. Pa sama 



bilježim. Zadnji su bili ,,Crofworth” — izgubio se tu 
negdje kod Finisterra, pa „Klek” — da, eto, to je vaš. 

KAP. TONE: Da, žalibože naš... 

NATALIJA: Eto tu negdje na dnu leži, tu izmed 
Indije i Arabije. Je li? 

KAP. TONE: Da, tu mora da je bilo. 

NATALIJA (sprema kartu) : Ja to sve bilježim. 

KAP. TONE: I vas to, gospodjice, silno dira? 

NATALIJA: Pitate me, da li me dira? (Gleda¬ 
jući preda se, u po glasa.) Da, da, još uvijek, — iza 
toliko godina. Vi ćete me razumjeti bolje od drugih, 
bolje od onih, što se podsmijavaju mojoj tuzi — a 
čekaju na baštinu . . . 

KAP. TONE (umirujućim glasom) : Molim vas, > 

gospodjice . . . 

NATALIJA (sjedne u fotelj do prozora) : Znam 
ja, znam. Čuli ste vi tu moju historiju, je li? 

KAP. TONE: Ma ne . . . 

NATALIJA: Jeste, sjećam se, pripovijedala sam 
vam je, — al niste čuli, kaki je taj moj život. Kad 
vam jave: umro je taj i taj, koji vam je srcu mio i 
drag, onda vam srce pukne od tuge i boli — ii opet 
protužite neko vrijeme, pa še smirite. Vrijeme je 
krasan lijek za take rane. 

KAP. TONE: Razumijem. I moj je otac ostao 
u kanalu od Cardiffa. 

NATALIJA (odobravajući) : Eto ! (Zagleda se 
kroz prozor, iza stanke.) Ali kad vam neko ode u 
svijet, pa ga nema danas, nema sjutra, nema glasa 
od njega ni za mjesec, ni za godinu dana, onda vi 
lebdite u strahu za svih tih dugih dana, svih tih 
beskrajnih noći. Taj strah ne jenjava. U njem sakrita 
misao izlazi s vremenom na javu, pa se oglasi u či¬ 
tavoj svojoj istini — a to obara svu snagu čovječju. 

Tu vam vrijeme ne liječi nego muči. Ono je krvnik, 
koji nam dugotrajno, lagano vadi srce iz grudi, a na 
mjesto teške boli stavlja ono varavu nadu, koja je 

sto puta gora i strašnija od brze smrti. Ta vas nada 
muči čekanjem i besanicom. 

KAP. TONE: Da,... strašnija od smrti. 

NATALIJA: Tako je, tako. (Razabravši se): 
Ali vi, kapitan Tone, ne pušite? Dajte zapalite. 

KAP. TONE: Ali nemojte . . . 

NATALIJA: Rekoše vam, da ne volim duhana. 
Ne vrijedi to za vas . . . 

KAP. TONE: A ma ne mora biti. . . 

NATALIJA: Ne trpim, da mi one moje dvije 
nećake pretvore sobu svojim lošim duhanom u dim¬ 
njak. A vi dajte izvolite ! 

KAP. TONE (ustaje pa zapali cigaretu) : Hvala 1 
(Gledajući iz daleka kroz prozor) : Eto, dolazi jedan 
veliki Lloyd. Taj ide iz orijenta. 

NATALIJA: Poznam ih, poznam sve. Ja znam 
točno i dan i sat kad oni odlaze i kad se vraćaju — 
ako se u opće vrate — te morske nemani. Gledam ih, 
gledam. Jedno se bijelo jedro redja za drugim, jedan 
se tamni dim povlači za drugim na dalekom obzoru, 
jedna krvava svjetiljka bljesne za drugom za onih 
dugih tužnih noći, — i nigda, nigda ne mine tako 
što, a da ona jadna nada na dnu srca ne šane: „Eto, 
tu bi mogli biti oni izgubljeni”. 

KAP. TONE: Ali gospodjice, dozvolite. Vi spo¬ 
minjete stare svoje boli, — vi ih time obnavljate . .. 

NATALIJA (teško) : Istina je, istina. Obnavljam 
ih — al ih i olakšavam. Vjerujete li vi, da ja, sada, 
kad sam vas ulazeći u sobu prepoznala, nisam po¬ 
mislila u sebi samo jedan tren : dolazi iz daleka svijeta, 
možda zna štogod ! 

KAP. TONE (sakriva uzbudjenje). 

NATALIJA (nastavlja sa resignacijom) : Mrvica 
nade, — a onda opet veliko razočaranje, jer vi ne 
znate, ne možete ništa znati. 

KAP. TONE: Bože moj . . . (Zamisli se. Stanka.) 

NATALIJA (gledajući oštro kap. Tona) : Znate li, 
što je najstrašnije za me ! Kad dodju teške zimske 

noći, kad zahuji bura na Bakarskoj, kad se do te¬ 
melja uzdrma stari Kaštel, onda mi se u glavi radja 
jedna jedincata misao: Tako je, a možda i strašnije, 
bilo one kobne noći, kad su izgubljeni... I ne dovr¬ 
šene misli dovučem se do onoga klecala, pa molim. 
A recite, što da molim ? Zar molitvu za pokojne duše 
ili onu za mrtve, ili koju drugu? Ne — nema vam 
molitve za izgubljene. Pamet vam govori, da su već 
davno mrtvi, a ona prokleta nada šapuće, da još 
živu: u takoj borbi misli nema prave, vrijedne mo¬ 
litve. (Stanka. Kroz prozor dolaze prve rumene 
zrake sa zapada.) Pa kad me savlada san! (Ustaje.) 
Vidim ih sve jasno, poznam njihova lica, kakova su 
bila, kad su u davno minulo vrijeme otišli. Vidim ih, 
kako im nevolja prijeti, kako padaju na koljena, 
kako izgovaraju sveti zavjet, kako se nad njima 
lome križevi (sve brže), kako ih šiba groznom silom 
bijesni ocean, a blijede munje pale, (sjedne, lagano) 
a čas prije no što će se završiti ova grozota, pomalo 
se budim, svagda u ledenom znoju, s vrućom suzom 
na očima. Sva dršćući slušam kako ljuta bura zavija. 
(Nasloni glavu na ruku, gleda kroz prozor, lagano, 
na pol tiho.) A, ma ni u snu nema mira, nema iz¬ 
vjesnosti. 

KAP. TONE (na oko posve mirno) : Vi se, go- 
spodjice, suviše uzrujavate govoreći o tim stvarima. 
I sami velite, da je davno tome, što su otišli, a ne 
vratili se, ni dali glasa od sebe. Eto. Pa čemu sve te 
vaše muke, čemu sve to ? Nek počivaju u miru božjem, 
— a vi u miru proživite vaše posljednje dane. 

NATALIJA (gorko se nasmiješivši) : Kad bi se 
to tako dalo, kako vi mislite. (Brže.) Da ja sve to 

smetnem s uma, da zaboravim,-kaki bi prazan 

bio taj mali ostatak moga života! Zamislite, ovo sve 
ispunja već od po vijeka moj život... 

KAP. TONE: A ipak .. . 

NATALIJA: Ne, — ja sam se na to tako pri¬ 
viknula, kao vi na vašu cigaretu. 

KAP. TONE (nešto se trgne) : Oh . . . 

NATALIJA: Pušite, pušite. Mornaru se strasti 
opraštaju. — Dajte. Čula sam, rekoše mi, da je ta 
vaša cigareta neki lijek proti dosadi ; pušite. Ja vam 
možda dosadjujem. 

KAP. TONE: Ma ne. Velim vam. 

NATALIJA: Ja sa svakim o tom govorim. Ha, 
napokon, starost donosi sa sobom taj privilegij. Gle¬ 
dajte, s onim starcem župnikom, ja o tom govorim 
svaki dan — samo o tom. On spava — istina je — 
pa opet — treba da govorim. Moram. 

KAP. TONE (neprilično) : Razumije se . . . 

NATALIJA: A moja Vicenca. Ta vam zna cijelu 
tu historiju. Čujete ! Po duši! Je 1’ vam rekla, kad 
ste došli, da ću o tom govoriti? Je li? 

KAP. TONE: Ma to je čudnovato... 

NATALIJA: Ne, nije. Recite po duši, mladiću 
moj, istinu. Govorila je, gledajte me u oči, tu dolje 
na podu nema ništa. Recite. 

KAP. TONE (smijući se) : Da, — pa jest. 

NATALIJA: Eto vidite, pogodila sam. Oh, ta 
moja Vicenca ! Znate, da ja kakim slučajem onijemim, 
ona bi morala pripovijedati tu moju historiju. 
(Stanka.) No, vi se čudite. Je li, sijedi smo, posve 
sijedi, oči nas ostavljaju, noge nas ostavljaju — ali 
jezik ! To ste htjeli reći. Imam vam mnogo iskustva, 
pa čitam iz ljudskih očiju. 

KAP. TONE: Eto, sad sam i nekriv sudjen po 
vašoj psihologiji. 

NATALIJA: Ne ispričavajte se. Eto, mislili ste: 
Bože moj, u tim godinama pa još toliko riječi! Je li? 

— Ostavimo to, ostavimo. Oh, kakogod sam stara, 
znala bih vas spremiti u vrašku nepriliku. Recite vi 
meni radije, kako dugo ostajete kod nas? 

KAP. TONE: Ostat ću valjda dvije, tri nđdjelje 

— ako me prije ne pozovu. Toliko su mi dopusta dali. 

NATALIJA: A onda? 

KAP. TONE : Onda polazim u Englesku po jedan 
novi brod, idem u Allou. Mislim, da će me koman¬ 
dirati za Bata vi ju ili Rangoon. Krcat ćemo, koliko 
znam, ugljen u Newcastlu. 

NATALIJA (okrene se na stolcu kod prozora 
prema kap. Tonu) : I to sve danas čine parobrodi. 

KAP. TONE: Da, parobrodi! To danas, budi 
bogu hvala, ide sve brže i sigurnije. 

NATALIJA (otkrene se gledajući kroz prozor) : 
Ne ide, moj kapitane, ne ide. Baš ti vaši parobrodi, 
to vam je gamad, što mori pobožne i mirne ljude. 
KAP. TONE: Ali... 

NATALIJA: Čujte. Da ne rečete, da nisam inte¬ 
ligentna, da je i moja pamet s mojim godinama nekud 
zastarjela. Ne. čitam sve, znam sve. A opet je sveta 
istina, što ću vam reći. Eto. Te su vaše nove makine 
krive svim nesrećama na moru. Neprestana žurba, 
vječna nervoznost, silna konkurenca, — sve vam to 
tjera ljude te izmišljaju najčudnije stvari. Zbilja. 
Da vas zapitam: Vjerujete li vi, da ćemo se — to 
jest, ja ne, — nego, da ćete se vi — i ovo mlado, 
što ostaje, voziti još po zraku? 

KAP. TONE (smiješeći se) : Pa zašto ne? Zna¬ 
nost je napredovala. Moguće je . .. 

NATALIJA: Ne, nije samo moguće, već je to 
sigurno, kažem vam, sigurno. Ja u to posve vjerujem. 
Molim vas, kad sam ja bila djevojka, onda smo vam 
mi, sestre moje i ja, bile s ocem u Odesi. Čitale smo 
o željeznici. Gospodine kapetane ! (Smije se od srca.) 
Da ste vi vidjeli one čudne ironije i satire, što su 
svagdan donosile novine ! To vam je bilo ruglo. Pa 
gle ! Danas se voze svi, ma svi. Okovali su zemlju — 
možda je smiješno, što vam ja tu pričam — al opet, 
znate, bila je taka dispozicija. Nismo, vjerujte, nismo 
— to vjerovali. 

KAP. TONE (ustaje) : No, gospodjice. Vi eto 
govorite sasma protivno, nego što ste čas prije go¬ 
vorili. 

NATALIJA: Ne, varate se. I željeznica i paro¬ 
brodi — sve vam je to na isto brdo tkano. (Zamisli 
se.) U davna predjašnja vremena, dok su još ljudi 
plovili mirno, na jadro, onda nije bilo toliko ne¬ 
prilike, toliko mrtvih, toliko izgubljenih. 

KAP. TONE (uzvrpolji se) : Ma za boga dra¬ 
goga, kako ćete vi danas odavde ili sa otoka na 
Rijeku ? 

NATALIJA: Ja nigda ne ostavljam svoga 

gnijezda — a kad bi trebalo da bude, otišla bih ko¬ 
lima, ili na ovim svojim staračkim nogama. Moja se 
noga nije nigda taknula parobroda. (Stanka.) Pro¬ 
klela sam sve te paklene strojeve. 

KAP. TONE: Ali kolike hiljade živu od toga. . . 

NATALIJA: A kolike su hiljade od toga po¬ 
ginule, moj kapitane ? Vi mladi toga ne razumijete ; 
ali ja, što sam pol imutka izgubila rad parobroda, 
što sam pol svoga vijeka čekala, uzalud čekala, ja to 
dobro znam. Da, da. Čekala sam „izgubljenoga”, 
sad se više i ne sjećam njegova lica. Eto ona mala 
crna sličica na bijelom papiru, ono je sve, što mi je 
u pameti ostalo. Ja vidim Serafina u snu, poznam 
ga, ali na javi sve mi se one sanene prikaze gube, 
postaju maglovite, bezoblične, Ja čekam nekoga, koga 
više i ne poznam. Bio je mlad kad smo se vjerili, 
još jedno putovanje, pa kad se vrati postat ćemo 
svoji, i on ne će više na put. 

KAP. TONE: I nije se više vratio? 

NATALIJA: Ne, nije nigda, nestalo ga bez 
traga ; nestalo i njega i trha i broda i ljudi. Vele, da 
ga je jedan engleski parobrod utopio. Eto to vam 
je moja sreća, moj život! (Razbistri se.) A, gledajte ! 
Ja vam i opet isto pripovijedam, što sam vam čas 
prije pripovijedala, isto, što ste možda već i prije 
šest, sedam godina čuli. Oprostite. Ta to je i onako 
jedino, čim se zabavljam, — a onda, naša je sta¬ 
račka pogrješka, što govorimo neprestano o sebi i da 
zaboravljamo, što smo već jednom pripovijedali. 

KAP. TONE: Vjerujte mi, zanimalo me, a ra¬ 
zumjet ćete, da i ćutim s vama, ta i moj je pokojni 
otac našao smrt u valovima. Ako dozvolite, ja ću 
i opet da vas pohodim. 

NATALIJA (ustaje) : Molim vas, sad je pet sati, 
ne ostavljajte me. Sad će na doploviti one moje 
dvije matore bracere, da se napiju kafe. Ne možete 
zamisliti, kako su dosadne. Bez srca, bez čuvstva, 
bez sućuti. Prave malkontente ! Jedna se ljuti, što 
se je udala za siromaka, koji je brzo umro, druga je 
ljuta, što se nigda nije udala, a obje se ljute na me, 
što još nisam umrla. g* 

KAP. TONE: Ali molim vas ... V 

NATALIJA: 0, vjerujte ! To su vam božji stvo¬ 
rovi, stvoreni za pokoru grješnomu čovječanstvu. 
Da, i ja sam stara, ali sam zdrave glave i poštena 
srca, a one, tek što pasaše pedesetu, eto se ljute na 
svaku ženu, koja još nema pedeset. U ostalom, stara 
sam, umrijet ću skoro, nemam ni duše do te dvije 
mačke ; dobit će poslije moje smrti svaka od njih, 
a svaka dosta. Do vas je sada, da odaberete, koja 
vam se svidja, neženja ste, vrag ne spava. Idu. (Sjedne 
na svoj fotelj. Vani se čuje žagor. U sobu navale 
Kozmina i Emilija.) 

KOZMINA-. Oh, bona sera ! 

EMILIJA: Complimenti ! 

NATALIJA (hladno) : Dobar večer. Zdravo. 

KAP. TONE: Dobar večer! 

KOZMINA (preslatko) : 0 šijor Tone, vi ovdje . . . 

EMILIJA: Gja lungo tempo vas nisam vidila . . . 

KAP. TONE: E da, uvijek smo na putu. 

EMILIJA: Me par, da ovdje po duhanu miriši. 

NATALIJA: Da, kapetan Tone je pušio. 

EMILIJA: Eh, guarda, guarda, velika milost. 
Nama zia Natalia ne dozvoljava . . . 

KOZMINA: Bili ste dugo na putu? A? Belle 
aventure? Ste se dobro zabavljali? Molim vas, po¬ 
znate kapitana Ducića — Bartolomea? 

KAP. TONE: Da! 

EMILIJA: Che im bečile ! Ženi se — znate onu 
malu Alberti, malu Nađicu. 

KAP. TONE: Da, da, sjećam se. Poznam je, 
vrlo lijepa, a čujem da je i imućna. 

KOZMINA (porugljivo) : No, con permesso, 
lijepa ? 

EMILIJA (prezirno) : ’na statua di carne ! 

KOZMINA: Onda one njezine kose, žute — 
color di paglia — slama. 

EMILIJA: Ma bene. Nek je i lijepa, ali to nije 
za Ducića. Ono je mlado, što će se ono udavati. Nek 
ide još u školu. 

NATALIJA (mirno) : A da, mlado, pak je i 
pravo, da se mlado udaje. Nego će valjda čekati do 
vaše dobe. 

KOZMINA (uvrijedjeno) : Zla dispozicija, zia 
Natalia ? 

EMILIJA: Si sa. Se sprema na jugo. 

NATALIJA (dosta oštro) : A drage vi, što bi 
ja bila zlo disponirana ? Vi me ljutite. Eto, dvije ste 
minute ovdje i već ste jednu operušale. Metite vi 
pred svojim pragom, za svoje se nosove primite, a 
za drugo, ni brige vas. 

EMILIJA (slegne ramenima. Zove) : Vicenca, 
Vicenca ! 

VICENCA (iz vana) : Subito, subito ! 

EMILIJA: Ma per dio santo, nosi kavu, gdje si 
tako dugo? 

NATALIJA (opet mirno) : Donijet će, kad bude 
gotovo. 

KOZMINA (dosadno) : Meni se već zamjerilo to 
vječno čekanje. (Kap. Tonu) Non e vero? 

NATALIJA: Ja sam starija od vas i gospodarica 
sam u kući, pa čekam, moje drage. 

EMILIJA: Ma zia senti, ne ljuti se odmah. 

NATALIJA: Ne ljutim se, neg vam samo kažem. 

KOZMINA: A vi šijor kapitane, vi se niste ože¬ 
nili, to se zna. 

KAP. TONE: Ne, nisam. 

EMILIJA: Mi credo ; vi ćete još jednom do¬ 
vesti kući kaku inglešku principessu ili amerikansku 
miljarderku, kad vam domaća roba nije po volji. 

NATALIJA (u po glasa) : Fina roba. 

EMILIJA: Ti sa, Mina: Vlatko i Lukrecija se 
rastaju. Danas mi je noštromo pripovijedao. 

NATALIJA: A noštrom je čuo, da je to pripo¬ 
vijedala bivša Lukrecijina dojilja, koja se je pred 
osam godina odselila u Pernambuco. Ha ? (Smije se.) 

EMILIJA (slegne ramenima i nastavlja) : A ja 
sam Vlatku uvijek^ govorila: Caro mio, čuvaj se dje¬ 
vojke, a bilo je i povoda. 

KAP. TONE (tiho Nataliji) : Ala su gorke 1 

NATALIJA (tiho Tonu) : Uvijek. 

KOZMINA (Emiliji) : Ma sicuro, cara. Pravo si 

govorila. 

NATALIJA (oštro, ustaje) : Ferma ! Te se stvari 
ne tiču ni mene ni kapetana Tona. To su vaše rod¬ 
binske petljanije, a vaša zamarana roba ne čisti se 

ovdje. Basta. v 

VICENCA (ulazi i nosi kafu) : Dobar večer. Go¬ 
spodine kapitane, bi vi jednu crnu možda, ili bijelu. 
Izvolite žigica za španjoleti. 

KAP. TONE: Hvala vam lijepa. Ne pušim više. 

NATALIJA: Dajte, dajte, ne škodi, 

EMILIJA: Dajte, dajte, ne škodi. 

EMILIJA: Izvolite samo .. . )fz s ; e( i no \ 

KOZMINA : Ne smeta nas ... ) < Za J edno -> 

KAP. TONE: I zbilja ne pušim mnogo, tek 
poslije večere. 

NATALIJA: Tanto meglio ! Onda ne ćemo pu- 
šiti. Nego Vicenca ... 

VICENCA: Izvolite milostiva gospodjice? 

NATALIJA: Donesi ti lijepo kapitanu čašicu 
Robb cocolla ili jedan Fernet. A ? Gospodine kapitane ! 

EMILIJA: Ho, guarda. Robb cocolla i Fernet 

NATALIA (naglasujući) : Da, za mile goste 1 
dobre prijatelje. Donke nosi Vicenca, 

KAP. TONE : Ma nemojte . . . 

NATALIJA: Ništa, ništa. 

VICENCA (odlazi, poslije se vraća sa dvije bu¬ 
telje i dvije male čaše na pladnju). 

KOZMINA: Senti, zia, znamo nešto novo. 
EMILIJA: Da vero. Vratio se Jure Vašic. 
NATALIJA: Koji Vašić? 

EMILIJA : Onaj, pokojnoga Kuzme iz Kostrene... 
NATALIJA: Znam, sjećam se. 

KOZMINA: Vratio se, cara mia, a držali su ga 
davno izgubljenim. (Gleda značajno Nataliju.) 
NATALIJA (s nekim interesom) : Ah ! 

EMILIJA (opazivši to, prestane jesti) : Pripo¬ 
vijedaju o njem vrlo čudne stvari. Vi ste čuli o njem, 

šijor Tone? . ... , 

KAP. TONE: Ne, ne znam, sto je to bilo. Ja se 

i zbilja ne sjećam. .... 

EMILIJA: Ima sedam godina, sto se je izgubio. 
Povera Ana, njegova žena, zavila se u crno, plakala 
za njim. Intanto on se stvori ovdje živ 1 zdrav. Živio 
u Sta. Katarina u Brazilu, pak je donesao sa sobom 

i beci. . 

KOZMINA (gledajući Nataliju) : Govori mi stara 

Marijana noštromova, — a i njezin je File bio ondje 
prijeko zaduže vrijeme — da se je Jure ondje 
come si diče — na pol oženio . , . 

KAP. TONE (prisiljenim smijehom) : Gledaj, 

gledaj ! , 

EMILIJA (zlobno) : A ima ženu na domu.. . 
NATALIJA (savladavajući se, prezirno) : Ajte 
vi tko bi to vjerovao, vi opet pletete i metete . . ., 
KOZMINA (nješto ljuta) : Ma parola d onore, 
zia! Govore, da ima ondje u Vestindiji i Americi 
mnogo naših, koji su tobože izgubljeni ; ne jav jaju 

se, promijeniše ime, pa živu, kako vele, u svojoj obi¬ 
telji posve dobro. 

KAP. TONE (prikorno) : Ali, gospodjo. . . 

NATALIJA (uzrujana): Što je? 

KOZMINA: Niente, niente ! 

EMILIJA (na oko mirna) : Hvala bogu, — ja 
se ne trebam take nesreće bojati — ja ne čekam 
nikoga. 

KAP. TONE: (Nervozan, ustaje ide prema 
prozoru.) 

NATALIJA (iza male stanke, dok svi u neprilici 
šute) : A čemu vi sve to pripovijedate? koga idu te 
vaše riječi? Ti si zlobna Emilija, vrlo zlobna. Ja 
vidim na tvom licu, kako se veseliš, što ja u taj čas 
pomišljam na pokojnoga Serafina. (Tužno.) Ti znaš, 
da ja od te uspomene živim. 

EMILIJA: Ma per dio, to je samo tako re¬ 
čeno . .. 

NATALIJA: Samo tako?! A opet su te tvoje 
riječi bile gorka, gorka čaša za mene jadnu. Ta ja 
znam, da bi vam sa htjelo mene ma na koji god način 
otpraviti onamo. 

EMILIJA: Ali... 

KOZMINA: No... (Tobože uvrijedjeno.) 

NATALIJA (oštro) : Sad je vaša neustrpljivost 
i zloba stala razmišljati, kako da mi za blate moju 
jedinu, svetu uspomenu. (Ljuta.) Vi — vi ste jadne 
klevetnice . . . 

EMILIJA (plane) : Poco tropo ! Napokon i taj 
tvoj jezik mora da ima granice . . . 

KAP. TONE (umirujući): Ali, molim vas... 

NATALIJA (još uvijek ljuta) : Ne, nema granica 
prema vama. Ja rekoh, klevetnice i zlobne lažljivke ... 

EMILIJA (bijesna) : Šta? Mi da smo lažljivke? 
0 santa fe ! Sad ću ja tebi istinu reći, pa onda mi 
reci, da sam lažljivka. 

KAP. TONE (naglo Emiliji) : Za boga, raz¬ 
mislite ! 


KOZMINA: Prego, neka zna kako istina iz¬ 
gleda ! 

EMILIJA (naglasujući) : Eto, kakav je sada 
Jure, takav je bio i tvoj Serafin. Altroche izgubljen ! 

NATALIJA (sva uzbudjena) : Lažeš, — — 
napolje ! 

EMILIJA (porugljivo se smiješeći) : Idem — ali 
ne lažem. Kapetan Tone zna sve. Andemo, Kozmina. 
Adio. (Ide prema vratima.) 

KOZMINA: (Pograbi sa stola pol žemljičke, pa 
je stavi u žep.) Adio ! (Ode s Emilijom.) 

NATALIJA: (Sjela uz prozor, zagledala se na 
more, onda naglo prinese rubac k licu i počne tiho 
plakati.) 

KAP. TONE: (Sjedi na stolcu uza stol i gleda 
u pod. Duga stanka.) 

NATALIJA: (Pridigla glavu.) Kapetane . . . 

KAP. TONE (približi joj se) : Gospodjice . . . 

NATALIJA (moleći) : Govorite . . . zašto šutite? 

KAP. TONE: Ne mogu da govorim. 

NATALIJA (zabrinuto) : One su dvije rekle, da 
vi sve znate. 

KAP. TONE (u po glasa) : Znam. 

NATALIJA (u nađi) : Je li da lažu? 

KAP. TONE (teško, jedva čujno): Ne lažu.. . 
istinu je govorila . . . 

NATALIJA (zdvojno) : Nemojte, kapitane ! To 
je strašno ! Treba se bar mojoj starosti smilovati, 
treba me bar malo štedjeti . . . 

KAP. TONE: Pa to smo i činili. Ja sam sve 
znao već pred sedam godina . . . 

NATALIJA : Sedam godina . . . ! 

KAP. TONE: Da, i prije se znalo, — al su imali 
samilosti s vašom sijedom kosom, štedjeli su vas . . . 

NATALIJA : 0, Bože moj, a ja još ništa ne znam, 
ne znam, samo slutim. Dajte, Tone, recite mi sve. 

KAP. TONE: Čemu da se žalostite? 

NATALIJA: A mislite li vi, đa bi bolje bilo, 
da ja, znajući nešto napola, a ipak ne znajući od 
svega ništa, nastavim svoj rdjavi život? Pa onda . . . 
(Ustaje.) Ne bojte se. Ja sam jaka, ja sam se posve 
primirila. Dajte recite istinu. 

KAP. TONE (očito nezadovoljan) : Evo to je. 
Serafinov se brod razbio . . . 

NATALIJA: I zbilja? 

KAP. TONE: Da. Ali se on i njegova momčad 
spasla na barkama. Jedan ih Španjolac nadje i odveze 
u Veracruz. 

NATALIJA: To je Mexico? 

KAP. TONE: Da. Ondje se rastepoše. Serafin 
se spremao, da se vrati, ali se nadje ondje jedan 
Nijemac, posjednik — što li. Ne znam. 

NATALIJA: Dalje. 

KAP. TONE: Imao taj Nijemac kćer, a imao i 
novaca. Tako su mi pripovijedali. I sporazumjevši 
se s njime, Serafin je stao odgadjati svoj odlazak. 
Pa što da dalje kažem ? 

NATALIJA : Recite samo . . . 

KAP. TONE (zle volje) : Priviknuo se radu, 
priljubio djevojci — i jednoga je dana odvede pred 
oltar. 

NATALIJA: Bože moj! 

KAP. TONE: Bilo se nješto dogodilo. Morao je, 
jer se stari Nijemac stao groziti svojom karabinom. 

NATALIJA: (Iza stanke ide do svjetiljke pred 
bogorođicom. Kap. Tone je gleda. Natalija se nagne 
nad svjetiljku, onda stane, okrene se, pa tiho resigni- 
rajući prošapće.) Neka gori. Dalje ! 

KAP. TONE: Što ćete dalje? Teško mi je, boga 
mi, teško mi je kad vas vidim. 

NATALIJA: Ne brinite se, molim vas. Dalje, 
dalje, do kraja. 

KAP, TONE: Živjeli su u miru. Rodi se onda 
sin . . . 

NATALIJA: Serafinu ? 


KAP. TONE: Da, Serafinu. Malo za tim umre 
stari Nijemac, onda Serafinova žena, a napokon i sam 
Serafin. 

NATALIJA: Umro? 

KAP. TONE: Da, umro. 

NATALIJA (lagano) : A dijete 

KAP. TONE: Pokojni je Lorenzo Vučić dolazio 
češće onamo sa Kozulićevim parobrodima. Poznao 
je dobro Serafina ... 

NATALIJA: Znam, sjećam ga se. 

KAP. TONE: On je doveo Serafinova sina amo. 

NATALIJA (naglo) : Amo ? 

KAP. TONE: Da, on je bio trgovac u Bagu. 
* Sad još onako na svojoj grudi zemlje životari sa 

svojom kćerju. 

NATALIJA: I to je sve ? 

KAP. TONE: Sve. 

NATALIJA (iza stanke) : Gledajte, kapitan Tone, 
kaki je taj moj život bio pusta obmana, — ma sasma 
H prosta komedija. (Smijući se pod silu.) Sve one moje 

boli, sve prikaze onih dugih noći, sve je to sada tako 
smiješno ! Dok sam se ja tresla od straha, dok sam 
od tuge ronila gorke suze, on je negdje preko mora 
dijelio hljeb svojoj Njemici i svom sinu . . . 

KAP. TONE : Ta ostavite se sada sve te medita¬ 
cije, milostiva gospodjice. 

NATALIJA (uzrujana) : Ali molim vas. Treba 
samo sebi zamisliti, kakim su me očima gledali svi 
ti ljudi, kad sam u svojoj crnini išla u crkvu. A svi 
su znali — je li ? 

KAP. TONE: Valjda. 

NATALIJA: Eto. Na oko su me žalili, a potajno 
su me ismijavali, kao kaku prostu ludu, koja sebi 
uobražava, da je kraljica. Znate li, hvata me stid . . . 

KAP. TONE: Nemojte. 

NATALIJA (brzo) : Ha, napokon je i šteta, što 
nisam, kao onaka luda, ne bi me bar mogli odvratiti 
od moje ideje. Molim vas, kolika je to glupost, kad 

se ogledate na taj mršavi, dugi život bez sadržaja, na 
te silne izginule godine. Ali dajte, kapitane, gucnite, 
zapušite cigaretu, sad je napokon sve jednako. 

KAP. TONE: Hvala vam. (Natače, pije i zapali 
cigaretu.) Jedno mi je ipak drago. 

NATALIJA: Što? 

KAP. TONE: Da vas nije toliko dirnulo, koliko 
sam mislio. 

NATALIJA: Vidite, nije. Ja se svega toga još 
tako dobro sjećam. Drugome u mojoj dobi potamni 
razum, nestaje sjećanja, srce se lagano umiruje, a 
čovjek postaje dijete. Sve je to mene minulo, a valjda 
samo zato, da mogu zdrave pameti doživjeti čas naj¬ 
većega razočaranja. 

KAP. TONE: Da, i da mirno podnesete teški 
taj udarac. 

NATALIJA (odlučno) : Molim, oprostite. 

KAP. TONE: (Čini kao da polazi.) 

NATALIJA: Ne, ne, ostanite! (Zove.) Vicenca! 
(Ide do sekretera, vodi iz ladice pisma, pa stane 
pisati.) 

VICENCA (ulazeći) : Zvali ste me? 

NATALIJA: Da, pričekaj ovdje. Ili znaš, daj 
mi svjetiljku, sunce je zašlo. 

VICENCA (spremajući svjetiljku na stoliću, u 
p6 glasa kapetanu Tonu) : O dio mio, gospodjica 
piše ... 

KAP. TONE (tiho Vicenci) : Zna sve . . . 

VICENCA (tiho Tonu) : Za ljubav božju! A 
tko je ... ? 

KAP. TONE (u po glasa) : Emilija ... 

VICENCA (tiho) : Vidiš, vraže jedan ! (Nosi svje¬ 
tiljku Nataliji, vraća se pokraj Tona.) 

TONE (u po glasa) : Sad ih više ne će biti. 

VICENCA (tiho) : Mi credo. (Sprema stol.) 

NATALIJA (okrenuvši se) : A kako se zove ona 
djevojčica, kapetane ? 

KAP. TONE: Serafina — po djedu. 


NATALIJA: Da, po djedu. Kako je to čudno — 
po djedu. A koliko joj ima godina? 

KAP. TONE: Bit će šesnaest, sedamnaest. 

NATALIJA: Hvala! (Okrene se i piše dalje.) 

VICENCA (tiho) : Novi testamenat. A? 

KAP. TONE (tiho) : Po svoj prilici. 

VICENCA (prigušenim smijehom, tiho) : Adio, 
Kozmina, bon viaggio, Emilia . . . 

NATALIJA: Vicenca! 

VICENCA: Komandi, eto me ! 

NATALIJA: Spremi onu staru putnu torbu . . 

VICENCA (sva u čudu) : Torbu? 

NATALIJA: Da. 

VICENCA (sasma preneražena) : Ma ja ne ra¬ 
zumijem. 

NATALIJA: Ja govorim posve razgovjetno. 
Putnu torbu. 

VICENCA (smetena) : Da, znam. O dio mio ! 

NATALIJA : Vidite li, kapetane, kako je to čudo. 
Spremi unutra nešto rubenine, pokazat ću ti sama. 

VICENCA: Eto ovaj čas. (Izlazi.) 

NATALIJA: Molim vas, kad odlazi parobrod 
na Rijeku ? 

KAP. TONE (u čudu) : Parobrod? 

NATALIJA: Da, parobrod. Znate, ja sam se 
prevarila ; nisu ti parobrodi toliko krivi, koliko sam 
mislila. (Ustaje i prolazi sobom.) 

KAP. TONE: I vi ćete gospodjice putovati paro¬ 
brodom ? 

NATALIJA (mirno, ozbiljno, savladavajući se) : 
Ne čudite se. Ja putujem u Bag po moju baštinicu. 

KAP. TONE (od srca) : Gospodjice Natalijo ! 

NATALIJA: Što je kapitane? 

KAP. TONE: Ja ću vas pratiti. 

NATALIJA (polazi Tonu, stisne mu ruku) : 
Mislila sam, da vas zamolim. Ja, znate, ne razumijem 
putovanja. Ali vi ste se tek vratili. .. 

KAP. TONE (mirno) : Ja ću vas pratiti. 

NATALIJA: Hvala vam. (Stanka.) Vidite, pri¬ 
jatelju, sad sam vam posve mirna. Još sam čas prije 
mislila, srušit ću se od boli i od tuge ; nenadano je 
došlo, nenadano prolazi . . . Sve to, što sam ja za 
ovo po stoljeća pretrpjela — sve je to začas izginulo. 
Nije bio vrijedan, — nije. 

KAP. TONE: Smilovao se Bog... 

NATALIJA: Vidite, čas prije htjela sam, da 
utrnem onu svjetiljčicu — al nisam, neka gori na spas 
duše njegove, — neka gori ; ja mu eto praštam posve 
i od srca, jer znam, sigurno znam, i on se napatio i 
namučio za svoga vijeka. Sad ću vam ja postati 
staricom — uistinu staricom. 

KAP. TONE: A ma nemojte, gospodjice Nata- 
lijo. Kad ste tu tešku vijest tako, kako da kažem, 
lako primili i podnijeli ... 

NATALIJA (teško) : Tješite me samo, tješite. 
To je lijepo od vas. Al eto ! Sad nemam više za kim 
da prolijevam suze. Sledit će se suze u mojim očima, 
obnevidjet ću. Još malo dosadna života, bez sadržaja, 
bez ljubavi . . . 

KAP. TONE (umirujućim glasom) : A vaša ba- 
štinica ? 

NATALIJA (hladno) : A ma da, moja je bašti- 
nica tudjinka, posve tudja. Onim dvjema u prkos — 
a pokojniku u spomen ja to činim. 

KAP. TONE: Ali . . . 

NATALIJA (lagano, gorko, naglasujući svaku 
riječ) : Prijatelju moj. Sad ja idem, da parobrodom 
potražim Serafinovu unuku ! Nije li to . . . posljednja 
... i ... najveća . .. ironija . . . moga . . . života . . . 

KAP. TONE: Gospodjice. 

NATALIJA: (Klone na naslonjač, sklopi ruke 
na krilu, pa se za čas zagleda u more. Stanka. Na¬ 
jednom prekrije rukama lice i teško u po glasa za¬ 
plače. Zastor lagano pada.) 

PROŠLE SU GODINE ... 

U kupališnom perivoju. 

ON (u po glasa) : Madame ! 

ONA (prolazi sama): Gospodine? 

ON (za se) : Kako me čudno gleda. 

ONA (ide dalje). 

ON: Madame ! 

ONA (zastane) : Gospodine, izvolite? 

ON (za se) : Ne, ne pozna me više. Prošle su 
godine . . . 

ONA (opet ide dalje). 

ON (za se): Moram... (glasno) Milostiva go- 
spodjo ! 

ONA (stane) : Gospodine, zovete li mene? 

ON: Da. 

ONA: Treći put je to, pitam vas, a vi ne od¬ 
govarate. 

ON (za se) : Iste one lijepe, blage oči, — ah 
bujnija je. 

ONA (za se) : Čudnovato poznat glas. (Glasno.) 
Dakle ? (Smije se.) 

ON (smije se) : Treba da vam nešto kažem. 
ONA: Meni ? 

ON (smije se) : Da ! 

ONA: Bože moj, čemu se vi smijete? 

ON: Oh, kako da se ne smijem. 

ONA: Smije li se znati . . . 




ON : Oh dapače . . . sve . . . 

ONA: Jest, jest, poznam taj glas, ali . . . 

ON : ... ali, prošle su godine, pa su ostavile trag. 

ONA (naglo) : Za boga ta vi ste ... ta ti si . . . 

ON (lagano) : Jesam . . . jesam. 

ONA: Da, isti, isti. Bože, kako su me oči pre¬ 
varile ! 

ON: Oh te lijepe blage oči. 

ONA: Da, isti. To je bila uvijek tvoja riječ 
,,te lijepe, blage oči”. A sada ? 

ON: Sada su me izdale te lijepe, blage oči. 

ONA: Nisu. Vidim te, vidim, kaki si bio onda • . 
davno . . . 

ON: Dok smo bili mladi. . . Pardon 1 

ONA: Kaki je to strah? 

ON: Htjedoh reći mlađji, jer sam j a star. Evo, 
na, sijedih vlasi. 

ONA (pauza): Ne, ne govori! I tu se mi sa¬ 
stajemo. Daleko od nas, od onih . . . 

ON: Daleko od svega, od zlatnoga sunca, od 
modroga neba, od zelenih onih zakutaka daleko, da¬ 
leko od prvoga uzbudjenja, daleko od prve mladosti. 
Ne, nemoj brojiti. Mnogo je od onda prošlo dana, 
mnogo se tužna nadvilo nad moju dušu. A gle ! Tvoja 
je slika ostala u meni, rastući i mijenjajući se s tobom 
samom, tako, kako si se ti mijenjala. Gle, čas prije . . . 

ONA : Razumijem . . . 

ON: Čas prije tu te vidjeh i odmah se u meni 
javi svijest, da si to ti, da nema stvora pod nebom, 
koji bi bio na vlas taki, kako si ti jednaka svojoj 
slici u mojoj duši. Ne prevarih se — ne. 

ONA: Prošle su godine. Izgubih te ispred očiju 
svojih. Nisam te vidjela davno, davno, ali mi osta 
tvoj glas u duši i kad si me prvi put pozvao, pre¬ 
trnuh. Javiše se u meni neke daleke, daleke slike 
gotovo zaboravljene. Spomenuše me ugodnih ča¬ 
sova . . . 

ON: Dakle ipak? 

ONA: Ipak ... 

ON: Znaš . . . sjećaš li se, kako smo se rastali, 
kako si otišla ? 

ONA: Znam, sjećam se točno. Bila je večer, 
kasna večer . . . pod jesen. 

ON: Da, posljednji dan listopada. 

ONA: I to još znaš. 

ON: Nisam zaboravio. 

ONA: Stojali smo na peronu. Šutjeli smo. Bilo 
je čudnovato. Koliko smo puta znali čavrljati po 
čitave sate, govoriti o svem i svačem -— ma gotovo 
svaki dan. 

ON: A one večeri? Kanda su nam usta sašili. 
Ma ni riječi. Slušaj i ja se toga sjećam. Prolazili 
smo peronom čekajući dok dodje tvoj vlak. Znam 
da smo jedno drugome imali još toliko reći, još to¬ 
liko, da ne bi dan, mjesec, godina — a ma ni vječnost 
dostajala, da sve rečemo, što bi trebalo da rečemo. 
(Lagano.) Lebdila mi je na usnama jedna riječ — 
osudna riječ. Sve bi drukčije bilo, da je ta jedna 
riječ pala — sve. Ja to još sada dobro ćutim: ti kao 
da si čekala, je li ? 

ONA (tiho) : Da, čekala. 

(Oboje zašuti.) 

ON: I mi smo šutjeli, šutjeli — baš kao što sada 
šutimo. A znaš zašto ? 

Ona: Znam. Ondje u grlu bilo me sapelo. Znam 
da bi onda mjesto govora izašao na moja usta samo 
težak uzdah — ili plač. Ne, nisam mogla. Od časa 
do časa, krao se moj pogled na te, da te vidim, da 
upamtim tebe. 

ON (nešto življe) : I gle. Oči te prevariše. Nisi 
me čas prvo ni poznala. 

ONA: Oprosti, nisam kriva, prošle su godine, 
zbrisale su tugu one večeri iz moje duše, a tvoju 
sliku iz moje pameti. Sad, sad te znam, sada se 
sjećam svega, svake tvoje crte ... 




ON: Oh, kako je teška bila ona večer. Brojili 
smo minute — da, sekunde smo brojili — čekajući 
na posljednju, kao na neko stalno neizbježivo zlo, — 
ma kažem ti, bilo mi je kao da čekamo smrt, kao da 
će čitav svijet izginuti s tobom. I napokon je došao 
posljednji čas . . . 

ONA: Ne govori. Sada, iza toliko godina — gle, 
suze mi naviru na oči, sada se sjećam svega onoga. 
Kako sam stala uz moj vagon. 

ON: U sivom putničkom paltou . . . 

ONA: Da, da. — Bilo je vrijeme odlasku. Znam 
kako je po nama sitna kiša padala. Čekala sam. 
(Tiše.) Bar taj posljednji put — bar taj posljednji 
put, da me zagrliš, da me poljubiš. (Lagano.) Bilo 
bi prvi i posljednji put. Ti si mi samo stisnuo ruku 
i rekao muklo „zbogom” .. . 

ON (u po glasa) : Sjećam se . . . 

ONA: Baš tako: „zbogom”. Vidjeh onda još 
samo tvoju silhuetu kroz mokre vagonske prozore — 
i onda nasta noć, tu je počela noć naših života. 

ON: Bar za me jest. (Brže.) Sjećaš se kako 
smo sami prolazili ulicama, mirno, gdje nije bilo 
nikoga. I onda smo šutjeli. 

ONA: Šutjeli smo od mira, od zadovoljstva. 

ON: Od zadovoljstva? Od čežnje, od čežnje! 

ONA: Onda je to bilo ludo, vrlo ludo. 

ON: Trebalo bi da se tome smijemo ! 

ONA: Kako su blage, kako ugodne bile one noći 
u onoj šutnji. . . 

ON: Ne misliš li, da je bolje bilo te nismo go¬ 
vorili ? 

ONA: Ne znam. Teško je reći. 

ON : I onda si otišla, a da se nigda više ne vratiš. 
Ni tvoje slike nisam imao, ništa, ni kake uspomene, 
tek mi je u pameti ostala neizbrisiva spomen. 

ONA: A pisala sam ti . . . 

ON: Tri put i ništa više. Onda si se izgubila u 
vrevi drugoga svijeta, drugih ljudi i drugih lica. Ja 


to posve razumijem. Znam kako su moju sliku za¬ 
mijenile druge, kako je spominjanje na mene pro- 
blijedilo. Prodjoše godine, a ja sam došao u neki 
tamni zakutak tvoga spominjanja, da prvom pri¬ 
likom ispanem — posve zaboravljen. 

ONA (lagano iza stanke) : Da, valja priznati, 
tako je bilo. Sada, sad mi se vraćaju uspomene na 
ono dobro, mirno vrijeme. — Sada, sve više. Sad 
se sjećam naših malih raspra, našega ludoga veselja, 
bezazlenih intriga, nedužnih laži. Sjećam se, sjećam. 
I čim ti više gledam, u oči, tim mi se više javljaju one 
davno zamrle tamne sjene proživjelih dana. Sjećam 
se i onih naših prijatelja. 

ON: Da. Nema ih više. 

ONA: Mrtvi? 

ON: Mrtvi, davno. 

ONA (lagano) : Jesmo li mi i zbilja stvoreni 
samo zato, da trpimo. 

ON: Oh, kakva sentimentalnost! 

ONA: Ne, nije sentimentalnost. Istina je. Boli 
me što tebe vidim, a njih ne ću vidjeti nigda više. 
Kako ti je to vrijeme mene uspavalo, kako mi je 
istrgnulo sve one male detaljne uspomene, za koje 
sam mislila, da ću ih se sjećati u posljednji čas svoga 
života. I eto, prodjoše godine . . . 

ON (smijese): Koliko mi puta te riječi opetujemo. 

ONA: Bit će razloga tome. 

ON: Da, jer je to jedina istina, jedino što po¬ 
stoji, a i to ne vidiš, ne čuješ, ne ćutiš u opće : vrijeme. 

ONA : Filosof . . . 

ON: Možda sam postao s vremenom filosof. 
Prije sam živio samo za onaj momenat, u kome sam 
se baš desio izmed početka moje svijesti i njezina 
svršetka. A sada . . . 

ONA: Sada? 

ON: Sad živim samo za one momente, koje po¬ 
znam, koji su bili. Sad moj život ispunjaju samo 
uspomene — samo prošlost. 



ONA: Sad bih ti ja mogla tiho prišanuti: senti¬ 
mentalnost. 

ON: A možda bi i bilo pravo. Odonda, otkad 
se rastadosmo, ja živim onako, kako sam i prije 
živio. Idem svijetom i namjerim se, kao što eto danas, 
na svjedoke svoje prošlosti. Dosadna se historija moga 
života uvijek nanovo javlja preda mnom. Nalazim 
prijatelja i prijateljica kojegdje i u svako vrijeme. 
Ja ih gledam i slušam, a znaš što se izvija iz njihova 
govora, iz njihove duše — znaš? 

ONA : Da čujem. 

ON: Samilost, samo samilost. A znaš, zašto svi 
ti ljudi imaju samilosti sa mnom. Znaš? Jer nema 
svrhe mome životu. Ja nisam redovna zvijezda, za 
koju se točno zna, kad će izaći, kad će zaći, kad će 
se naći na ovom ili na onom mjestu sjajnoga neba, — 
jer sam nešto, što dolazi, prima svijetlo s druge ruke 
pa ode do netraga. 

ONA: A prijatelji tvoji? 

ON: Oh moji prijatelji! Proždire ih dan, posao, 
interes, čast i smrt. Prijateljice moje nešto su bolje. 
One znadu u sebi zadržati jakost spominjanja. One 
bar nisu toliko vezane na dosadni svakidašnji život. 
U žene ima svakako manje prirodjene proze, nego u 
muškarca. 

ONA: Ovo je komplimenat za žene. 

ON: Svakako, ali treba i to reći, da ću med 
stotinom ljudi naći deset pravih prijatelja, a med 
ženama tek dvije, tri, ako nisu lijepe. 

ONA: Dakle i tu ima razlika. 

ON: Bez dvojbe. Prijateljica ne smije imati ni 
očiju ni lica, ni zubi, ni kose, ni stasa, ni nogu — a 
ma baš ništa. Ona je imaterijalna . .. 

ONA: Ti si i ovo vrijeme što se ne vidjesmo 
postao baš čudan u svojim idejama. Mora da si se 
bacio na neki posebni studij. 

ON (smije se) : Oh, dakako — na pčelarstvo. 
A1 slušaj. 


ONA: No? * 

ON: Reci ti meni — ti si lijepa žena, možeš li 
ti meni biti prijateljicom? 

ONA: Kako je to pitanje? Ta bila sam — ne? 

ON: Ne. Jer ti nisam bio prijateljem. 

ONA: Ja, bože moj — ja toga ne razumijem. 

ON: Ti si za me imala ove svoje liepe, blage 
oči, ja sam u tebe gledao i onda, kad nisi govorila, 
kad ti se nije vidjela duša, ja sam te vidio i onda 
kad te nije bilo uza me, a ja sam ipak vidio te tvoje 
oči, tvoju kosu, — tebe cijelu. To je bilo više, mnogo 
više od prijateljstva; tu je na mjesto iskrenosti 
stupila samozataja, a manjkalo je samo nešto, da 
se prijateljstvo za uvijek izgubi — da umre. 

ONA (zbunjena) : A to? 

ON: Jedno zbliženje, jedan ludi čas nesvijesti, 
nesavladavanja, jedan momenat bez odgovornosti. . . 

0 NA (iza stanke, sasma tiho) : I ti si mi stisnuo 
ruku — i rekao muklo „zbogom”. 

ON: Da, jer nije bilo odluke, nije bilo sigurnosti. 

ONA: A bar smo se nas dvoje u dušu poznali. 

ON: O — tek djelomično. Ta vi ste žene neraz- 
rezane knjige— za koje nigda ne znaš, što je unutra — 
a kad je razrežeš — valja je kupiti. 

ONA: Ovo nije komplimenat — 

ON: Ali je istina... Uostalom bolje je tako, 
kako se je zbilo. Pa napokoi za nedjelju, dvije, 
spomen će na me početi blijedjeti, pa će se povući 
opet u onaj kutić zaboravi, da s tobom umre. 

ONA: Sada! — Ne vjerujem. 

ON: Da, da. Vjeruj. Javit će se novi utisci, 
novi će se spomeni probuditi u tvojoj duši, preći 
preko praga sjećanja, pa će sadanje potisnuti daleko — 
daleko. To ti je kao na željezničkoj blagajni: guraju 
je do tebe, dolaze, prolaze, a rijetko se tko vraća. 
Ja sam se danas slučajno vratio u tvoj duh, a sada 
idem, sad ću se pomalo izgubiti — a valjda se ne ću 
vratiti. 

ONA: Ti si nesretan? 

ON: Ama ne. Ja sam posve sretan, jer je za 
mnom mirna, monotona prošlost. Rekoh ti, živim 
od svojih uspomena. 

ONA: A što da ti na sve to kažem. Utjehe ne 
trebaš, jer si sretan, a drugo nema ništa — ništa. 
Ti živiš od svoje prošlosti — a ja uživam u budućnosti. 

ON: U budućnosti? 

ONA: Da, ja sam žena i majka. 

ON: Oh, — majka! Da, tu pada nešto od 
onoga, što sam o prijateljstvu mislio. 

ONA: Ostavi — ostavi to, ne razbijaj više glave, 
ne govori u zagonetkama. Gle, što je ovo. 

(Ulazi mala.) 

0 N: Ova mala . . . 

ONA: To je moja kći. 

ON: Tvoja kći? 

ONA: Da. (Maloj.) Dodji, dodji. Vidiš ovaj je 
gospodin moj stari, dobri prijatelj. Zapamti ga dobro, 
pa me pokadšto sjeti na nj. 

ON (maloj) : Kako su lijepe i blage te tvoje oči. 
Daj da te poljubim mala. Ne boj se. Koliko vam je 
slična. (Poljubi malu.) Pred ovakom svetinjom vraća 
se i opet prijateljstvo. Evo vidite to je riješena za¬ 
gonetka: ono jedno zbliženje, onaj čas nesavlada- 
vanja, momenat bez odgovornosti — jedan jedini 
cjelov razara prijateljstvo, i onaj čas dolazi na nje¬ 
govo mjesto — posve drugo novo čuvstvo. (Lagano 
poljubi malu.) Ovaj je cjelov potpuna rehabilitacija 
prijateljstva. Zbogom! (Rukuju se.) 

ON: (0 dlazi lagano.) 

ONA: Hodi mala k meni, bliže. Poljubi me! 
(Poljubi je dvaput strasno. Zamišljeno.) Šteta! 

VIZITA, 


T1NKA (elegantno odjevena nahrupi na vrata 
I vani ne sobe) : Servus ! Jesi živa? 

IVANA: Oh Tinka, ti ovdje ? Ali m^lim te . . . 

TINKA: Ne moli ništa nego me zdravo poljubi. 
(Grle se.) Tako. Gle, kako si postala ozbiljna, kako 
elegantna. . . dama. .. bogme dama. Pak taj fini 
negliže. Čuj djevojko ti se kvalificiraš. 

IVANA (u neprilici) : Bože moj, ti si još uvijek 
ista te ista . .. 

TINKA: Idi? 

IVANA: Da, jednaka si, kakva si bila prije pet 
godina, kad si otišla od nas. 

TINKA: To me veseli. 

IVANA: Istina je, istina ... 

TINKA: Komplimenat. Hvala ti. A ti? Daj se 
pokaži. Boga mi, zaokružila se. Ti si. . . znaš . ., 
kako se ono kaže ... no ... 

IVANA: No što? 

TINKA: A što ja znam. Znam, da ima neka 
osobita riječ, koja bi tebi pristajala... al se je ne 
spominjem. Uostalom svejedno. 

IVANA: A molim te, reci, kako živiš, što radiš, — 
gdje si? 

TINKA: Dugo pitanje a kratak odgovor; eto: 
živim dobro, ne radim ništa i tu sam, pa me zato 
poljubi — poljubi pravo i zdravo, a ne onako tea¬ 
tralno, kako ljubiš svoga partnera, koga bi najvoljela 
utopiti, recimo — u žlici vode 

IVANA: Eto na (ljube se). 

TINKA:' Dobro bez temperamenta. I zbilja... 
čuješ, što je to s tobom. . . nekako si mi. . . Ha ! 
Možda ljubav? Pusti vragu mira. 

IVANA: I tebe ne će nitko nigda krstiti. 

TI NKA: Pa i ne treba. Gle, tu po strani imam 
dvije tri sijede vlasi... molim te što kažeš? Pro¬ 
mijenit ćemo ,,fach”. 

IVANA: A molim te otkle tebi sijeda kosa? 

TI NK A: Iz glave — i od velikih briga. 

IVANA: Brige i ti. . . 

TI NK A: Brige... brige, draga moja Nitouche. 
Od rana jutra do kasne večeri razbijam sebi glavu, 
kako da utučem vrijeme. Kad je posla u glumištu 
onda hajdede, da se živjeti ; tu ti je garderoba, roba, 

• proba i kojekake krparije i brbljarije — al inače! 
Moj ti je muž trostruki mudrac. 

IVANA: Kako? 

TI NKA: Mudrac po glavi, po temperamentu i 
po džepu. Halo — to ti je veselje. Igram kad hoću i 
što hoću, radim što hoću, a trošim koliko hoću. 

IVANA: Blažena ti. Imate li djece? 

TI NKA: Da, troje... 

IVANA: O_ 

TI NKA: Jednoga dečka, jednoga mačka i jed¬ 
noga jazavčara. Dečko govori hrvatski i njemački, 
mačak samo njemački, a pas samo hrvatski. To ti je 
koncesija moga muža. On dašto nigda ne će naučiti 
hrvatski: pro primo jer je iz Beča, a pro sekundo jer 
u Beču živi. Al ja još dobro govorim? 

IVANA: Dapače ...., . . 

TI NKA: Pfuj. Nisi rekla što misliš. 

IVANA: Pa nije li.. . 

TI NK A: Hajde zbogom! Mislila si ti: taki 
ekspresni jezik ne može zaboraviti, što je već jednom 
znao. Istina, je, imaš pravo. Ja ti na primjer stanem 
govoriti onu dugu historiju iz „Sina pustinje” —kad 
mi moj muž čega ne da, I govorim, govorim dotle, 

dok ne reče: molim te, prestani, ja tvoj jezik i onako 
ne razumijem. Što ćeš, pita onda, a ja rečem i do¬ 
bivam sve što hoću. 

IVANA : To je smiješno . .. 

TI NKA: Ne, kažem ti, to je posve ozbiljno... 
i našega smo dečka tako dobili — ali o tom drugi 
put. A ti ? Već te po treći put pitam — pa ne do¬ 
bivam odgovora. Ti si baš kao i moj muž ; kad se 
ljuti, onda šuti i šuti, pa kad ga pitam zašto, ne od¬ 
govara, onda veli: ta ti neprestano govoriš. Tako 
ti taj čovjek na me ni krivu ni dužnu svaljuje svu 
krivnju, a ti me poznaš od negda... od. . . Čekaj 
i zbilja! Što je s Pavlom, gdje je on? No ja bih vrlo 
rado, da ga vidim. To ti je bila jedna od mojih prvih 
ljubavi. A bio je bezobrazan, gospode bože, bezobrazan 
kao da je svagdan nedjelja poslije podne. 

IVANA: Ja se slabo sjećam... . 

TI NKA: Šta? Ti se slabo sjećaš? Pa nismo li 
se baš rad njega jednom ljuto zavadile . . . da, rad 
njega... 

IVANA: Boga mi ne znam ... 

TI NKA: Farizejka. Mora da si avansirala, tako 
se diskretno držiš. Rekli bi naši, da si zakopčana do 
vrata. Ne ogovaraš, hladna si, skromna — a to tvom 
zanatu nimalo ne priliči. Trebalo bi, da medju naše — 
gore dodješ. Ono ti je vrag u žilama a bijes u glavi. 
Kad se naše dvije subrete skupe, to ti prije jutra 
nema noći, a prije večeri nema dana. Zato i jesu 
njihovi glasovi nešto oštri — dašto od prevelikoga 
smijeha. Ti čuvaš svoj glas—a pravo imaš. Ja ti na 
primjer na taki slični način ukroćujem kritičare. Imam 
jour. Onda ti se skupi sve moguće kod mene. Jednoga 
darujem kafom, drugoga, koji je malo oštriji, flakonom 
sherrya, treći dobiva pive pak čaja, starija gospoda 
dobivaju Chartreuse .. . I zbilja imaš ti Chartreuse? 

IVANA: Oprosti ali... baš..; 

TI NKA : Sve jedno ... nešto spirituoznoga .. . 

IVANA: Žalibože... 

TI NK A: Dozvoli ti meni, kako si se ti to pro¬ 
mijenila. Pet godina pa taka promjena. Možda je 
ono godinu dana, što smo nas dvije zajedno služile, 
možda je to bila samo afektacija. Ta ti si onda kao 
Vicomte Letoriere imala sve kutiće pune flakona, bu- 
teja i kojekakih drugih ugodnih staklenica. . . 

IVANA: Ali hajde . . . 

TI NK A: Ne, ne. Ne ogradjuj se. Ja se tako 
dobro sjećam kao da je danas, kad je Fric došao iz 
Dalmacije, kako ti je donio kompletnu ekspoziciju 
opletenih flaša — a ja sam se onda s njim kladila 
koliko će dugo trajati. On je rekao osam dana, a ja 
rekoh manje od osam. I onda, sjećaš se . .. 

IVANA: A ma ništa ... jer . . . 

TINKA: Da, da. Hahaha, dakako, ti si se go¬ 
tovo srušila sa stolca, kad smo na večer posljednju 
bocu Amaraske u sebe ukrcali. Joj, toga ja ne ću 
nigđa zaboraviti: ti si se njihala kao sladorna trstika 
na ljutom vjetru, ronila si gorke suze, a kad ti je 
Ivka rekla, da žališ za pićem, što smo ti ispili, ti si 
sva razjarena na nju pucala — iz — maraskinske 
boce. Znaš kako je slijedeći dan Naći donio u ka¬ 
zalište one karikature. Ti si bila nešto pikirana, jer 
ti je na ramenima naslikao — sasma maloga gra¬ 
cioznoga majmunčića. Uh ! a Fric je čudno gledao 
one večeri. Kako je desperirao, kad si mu namazala 
očale likerom. Sjećaš se kako je jadikovao, da će 
oslijepiti. A Fric? Je 1 još ovdje? Gle ti si se posve 
novo uredila. Eh on je bio uvijek dobar i vjeran. 
Kavalir od glave do pete ... 

IVANA: Ah bože moj ... ta to je..... 

TINKA: Ništa, ništa. Što bi bilo. On je dečko 
na svom mjestu u svakom pogledu. Bogme... da 
ti kažem iskreno, da nismo bile take prijateljice, ja 
ne znam, ja bih ti ga bila otela. Ali srećom je baš 
onda došao moj stari amo — a ja rekoh : servus Fric ! 
Ovaj moj je ozbiljniji. Ja sam tražila uvijek ozbiljne 
ljude — već svaki prema svome temperamentu. 

No — ne ljuti se — sada, iza pet godina ! Jedan me 
je jedini put traktirao šampanjcem i to vrlo mize- 
rabilna marka — i onda bih mu se bila približila — 
ali dakako ! U društvu je bilo njegovo gospodstvo 
stari vijećnik — a taj, kako znaš, taj je bio ljubo¬ 
moran na svakoga muškarca, koji bi se približio ma 
kojoj ženi. I tako je Fric ostao tvoj. Vidiš fotografije ! 
Ah to me zanima. Eto ga, tu je Fric — još uvijek 
jednak, — a tu je vijećnik, gle, gle ! A tko mu je 
molim te naslikao tu bujnu kosu, ta on već onda 
nije imao nego nješto mao strništa iznad svakoga 
uha. To je za cijelo Naći ! ? 

IVANA: Da, ali oprosti draga Tinka . . . 

TINKA: Isuse, u istinu, gdje ja sjedim ovdje 
već gotovo po sata — a ti valjda imaš posla — probu 
ha? Dosadno, jeli? Ja ti se na primjer znam vrlo 
vješto riješiti proba. Ja ti pošaljem u kazalište glas, 
da moj mali ima groznicu, da je po nagadjanju liječ¬ 
nika moguć kaki skrlet ili što drugo — onda ti ne 
smijem u kazalište. Zbilja! Što je s tvojim malim? 
To mora biti čitavi delija. Bože moj, kad se sjetim 
kako sam ga nosala na rukama, a on se derao i derao 
— zvali smo ga bariton. Čekaj kako se ono zove . .. 
ne . . . nemoj . . . sjetit ću se. Pst! Jovica. Jovica ! 
Je li istina? 

IVANA : Da Jovica ... ali. . . 

TINKA: Vidiš, mene još ne ostavlja pamćenje. 
To je istina. Došla sam opet amo iza pet godina, 
našla sam stotine poznatih lica i, vjeruj mi, sjetila 
sam se baš na svakoga. Dakle Jovica! On ide valjda 
već u školu ? 

IVANA: Ne . .. ne ide. 

FINKA : Kako? Ta ti si već onda bila dvije i po 
godine poznata sFricom, a sad je prošlo pet i po. . . . 

IVANA: Molim te samo jednu riječ... 

TINKA: Molim, izvoli... nego... poslije niste 
ništa imali? 

IVANA :'jjOvo7je mala zabuna. Oprosti ali ja 
prije nisam mogla, da kažem . .. 

TI NK A: Što? 

IVANA: Ti si se prevarila . .. 

TI NK A: Zašto? 

IVANA: Ti me držiš za Doru . .. 

TI NK A: No? 

IVANA: Ne, sirota Dora je prije dvije godine 
umrla ... ja sam njezina ... 

TI NKA: Dora umrla . . . umrla . . . bože moj . . 
Nitouche umrla ... 

IVANA: Da i ona i mali Jovica. 

TI NKA: Oh kako je to strašno ; poslije svih tih 
uspomena! Ti si ona mala Ivka? 

IVANA: Da Ivka . .. 

TI NKA: A drugi su umrli ? 

IVANA: Da, stari vijećnik, — prošle godine, 
Naći je umro prije dva mjeseca u bolnici... 

TI NKA: Naći... u bolnici... bože moj, onaj 
elegantni momčić, sve smo ga voljele. 

IVANA: Umro je u velikoj bijedi... 

TINKA: U bijedi? Od onoga cvijeća, od ru¬ 
žica, od poslastica i bonbona, što je on nama raz- 
davao, mogao bi se učiniti čitavi spomenik. 

IVANA: Nas je nekoliko, pa skuckasmo toliko, 
te smo ga mogli dostojno sahraniti. 

TINKA: Nemoj, ne spominji mi toga. Boga mi 
srce me boli kad sve to čujem. Daj, govori, reci, 
kako to živiš, otkad ti je sestra umrla. O sad se dobro 
sjećam i na te. Ti si uvijek bila mučaljiva — a to 
znam. Debitirala si u „djevici”. 

IVANA: Da. 

TINKA: A živiš li sama? 

IVANA: Da, to jest ne ... 

TI NKA: Ne boj se ne boj . .. 

IVANA: Sjećaš se Jelčića . .. 

TINKA: A la bonne heure ! Čast! A što je on 
Prije je bio samo literat. .. 

IVANA: U dvije je banke u upravnom vijeću. 
TINKA: A otkle mu grošići? Od literature? 
IVANA: Bože sačuvaj, — baštinio je strica. 
TI NKA: Vrlo pametna ideja. A vi skupa živite. .. 
IVANA: Donekle. Čim mine sezona on će me 
uzeti. .. 

TINKA: Kako uzeti ? 

IVANA: Za ženu. 

TINKA: Hu — je ! A teater a dio? 

IVANA: Ne, mislim da ću ostati. 

TINKA: Bravo; a molim te pjeva li on još 
one smiješne pjesmice. 

IVANA; Da, koliko vidim . . . 

TINKA: Male, ljubovne u proljeću, pak žarke 
u ljetu, vesele vinske pod jesen a nujne, sentimen¬ 
talne u zimi. Oh znaš, jedna je pjesma bila za čudo 
bezobrazna. Ja sam je deklamovala na našoj zabavi. 
Čekaj. To je bilo poslije jedne ljute noći.. . 

IVANA: Znam, znam. 

TINKA: Sjetit ću se, čekaj: 

„Jedno malo hudo pile 
„Danas mi u glavi kuca, 

„Sve tu kipi, sve se miješa, 

„Glava hoće da raspuca! 

Onda dalje slijedi — no — ah, gle, kako se to za¬ 
boravlja. Čekaj ! Sjetit ću se. Imam ga. To ie negdje 
pri koncu: 

„U želucu mi je kefa, 

„U prsima jež mi sjedi, 

„Noge ne idu kud ja hoću 
„Znojno oko nujno gledi 1“ 

Bože moj gledaj, kaki smo mi rdjavi ljudi. Tek sam 
malo prije doznala za smrt tvoje jadne sestre — sad 
su mi već ludorije na pameti. Pak mali Jovica — 

oh to je strašno. Ja ne znam, da meni moj mali umre — 
ja bih poludjela, ja bih se ubila, vjeruj Ivko, ubila 
bih se. A ti ? 

IVANA: Ja ne znam, ja nemam djece . . . 

TINKA: Nemaš? A koja šteta. Da ti znaš kako 
je to zabavno, kako ugodno. Vidjet ćeš već, kako je 
to veselje, kad ti onaki derančić sjedne na koljena, 
pa zapjeva hijoho ! Znaš, da ga do mrtva izljubiš od 
milinja — osobito — ako je tvoje dijete. Ja ti onda 
redovno zaboravljam i na muža. Da, kad bi muževi 
znali, kako im ovi mališi proždiru ljubav ženinu, 
oni bi se čuvali, — da, oni bi nastojali, da ne dobiju 
djece. Moj ti je muž često ljubomoran na onoga ma¬ 
loga. A tvoj ? 

IVANA: On još nije moj muž . . . 

TINKA: Oprosti, boga mi ja sam ti kao vje¬ 
verica s ovim razgovorom. Rastresena sam, zabo¬ 
ravljam ... to ti je grozno. A zbilja ! Vidjela sam 
Evelininu fotografiju, što je s njom? Je 1’ još kod 
kazališta ? 

IVANA: A ma dakako — i njezina kći takodjer. 

TINKA: I njezina kći. Ja, to je strašna imper- 
tinencija. Ova djeca — eto, još čas i mi smo ostarile. 
U ostalom oprosti, što sam te s ovo nekoliko riječi 
smetala. Znaš kad se čovjek ne vidi pet godina i po, 
onda ipak treba minuta dvije, da se onako pročavrlja. 
Dakle ja idem draga moja ; mi ćemo se možda vi¬ 
djeti prije nego odem. Zbogom, zbogom! (Ustaju.) 

IVANA: Dodji svakako, bit će mi vrlo drago. 

TINKA: Za boga miloga, oprosti, ja sam ti kraj 
sve te nervoznosti zaboravila kondolirati. Oprosti. 

IVANA: Ali molim te... 

TINKA: Vrlo mi je žao . . . al što ćeš. Vrijeme 
ti sve to liječi, a ostaje samo sveta spomen. Kad je 
umrla sestra moga muža u Stuttgartu — ja sam 
mislila, da se moj muž ne će nigda utješiti. Bila je 
mlada i lijepa, — moj joj je dečko vrlo nalik. Ne¬ 
srećom je došla u vlak, koji je kod Friedberga sišao 


s tračnica. Molim te obje su joj noge amputirali. Pa 
gle sada, hvala bogu — ima tome već dvije godine — 
i moj se muž posve umirio. Medjutim, — ostaj zbogom. 
Do vidjenja. 

IVANA: Zbogom, do vidjenja (rukuju se). 

TINKA: Da zbilja, ako bi te bila volja, da mi 
iskažeš čast te me posjetiš, ja stanujem u Hotel 
Imperijalu. Imam ti posve lijepu sobu na ulicu, a 
nije ni skupa. Dakako, da mi je malo neprilično onako 
sama . . . naš bečki stan, — o vrlo ugodan ... to bi 
ti morala vidjeti. Iz jedaće sobe imamo pogled na 
Stadtpark. Moj je muž kupio, a ja šamije uredila 
na svoj način, — salon to ti je moja trofejska soba: 
tu su ti vijenci, darovi, stare uspomene, fotografije, 
u opće kako da kažem, vrlo ugodno. Ali sad zbilja 
zbogom. . . 

IVANA: Zbogom (ljube se). 

TINKA; A da, gle, to je neuljudno od mene. 
Još sam mislila idući amo, da te zamolim za jednu 
tvoju fotografiju — jer Dorinu imam. Znaš, ti ćeš 
mi sama donijeti fotografiju. Je li ? 

IVANA : Bože moj, da . . . 

TINKA : Onda možeš pogledati fotografije moga 
maloga, moga velikoga, moga jazavčara i moga mačka. 
Taj je mačak Pangerman iz Angore, kudrava be¬ 
štija, interesantan je do skrajnosti, izgleda kao pen¬ 
zionirani ministar. Dakle adio ! (Rukuju se i ljube.) 

IVANA: Do vidjenja sjutra. 

TINKA: Zbogom. (Ode.) 

IVANA: (ruši se na naslonjač): Vode, zraka! 

TINKA (opet na vratima) : Oh, pardon ! Molim 
te kakva je ta moja glava. Ja sam ti rekla, da sta¬ 
nujem u Imperialu, — ne nije istina, stanujem u 
Royalu. U Imperijalu smo stanovali prošle godine 
u Ostendu. Vrlo lijepo, ali vrlo skupo. Dakle u Royalu 
sjutra. Ne zaboravi donijeti fotografiju svoga maloga. 
Adio. (Ode.) 

IVANA: (Sruši se bez svijesti u naslonjač.) 

POST FESTUM. 

Dialog u jednoj hotelskoj sobi. 

ONA: Vi ste ovdje? 

ON : Da, klanjam se . . . 

ONA: Vi ste poslali ovu posjetnicu? . . . 

ON: Da, ja. Oprostite. Tudja je, nije moja, ali 
ja sam je poslao . . . 

ONA: Čudnovato. 

ONA: Čudnovato? 

ON: Ne, nije čudnovato. Da sam svoju kartu 
poslao, vi me ne biste primili. 

ONA: Ne, ne bih vas bila primila — i zato vam 
se sada preporučam. . 

ON: Molim vas tek nekoliko riječi.. . 

ONA: Vi znate, da ja ne volim govoriti s vama. 
ON: Znam, vi me ne volite. To ste mi već ne¬ 
brojeno puta rekli, dok ste još ovdje kod nas živjeli. 
Razlog te vaše antipatije prema meni ja pogadjam. 

ONA: Nemate što pogadjati. To je posve jasno. 
Vi ste . . . 

ON: Ja sam prijatelj doktorov — i eto, to 
je sve. 

ONA: I to je dosta, da vam i opet kažem, da 
vam se klanjam. 

ON: Drago bi mi bilo, da se jednom taj naš 
odnošaj objasni prije nego odete. Vi ste postali ženom 

velikoga svijeta. Mi smo mali ljudi. Na vama je, da 
nas saslušate, da nam se eventualno i nasmijete. 

ONA: Ali molim vas. To su posve svakiđanje 
fraze što vi tu pripovijedate. 

ON : Možda, a opet mi pristoji pravo, da saznam 
pravi razlog, za što vi mene odbijate. Znam, da ste 
primili ljude, koji su vam posve indiferentni — ni 
simpatični ni antipatični — dok mene . . „ 

ONA: U svijetu sam naučila primati svakoga, — 
jer mi je većina tih ljudi bila indiferentna. Medjutim 
u samim riječima simpatičan i antipatičan leži razlog 
zašto jedne rado primam — a drugih i ne 
primam. 

ON: Posve razumljivo. Molim vas, nešto je u 
tome vrlo zanimljivo. Stavimo slučaj, da se kod vas 
javi čovjek koga još nigda nijeste vidjeli — pristale 
vanjštine . . . 

ONA: Recimo, tako kako vi, a? 

ON: Ne, nije to aluzija na taj moj slučaj, — 
nego je to posve principijelno pitanje. On će vam 
biti na prvi mah ili svojom vanjštinom ili načinom 
svoga govora, ili možda svojim duhom simpatičan . . . 

ONA: ...ili antipatičan. 

ON: Pardon, ima tu još jedna finija nijansa. 

ONA: Da čujemo. 

ON: Može vam biti nesimpatičan. 

ONA: Vi ulazite u neke finese, koje . . . 

ON: Dozvolite. Svakako ćete priznati, da je ve¬ 
lika razlika u značenju riječi drag ili mio, ne drag ili 
nemio i odvratan. 

ONA: Svakako. 

ON: Onaj čovjek, koji vam je odvratan — ili 
recimo — antipatičan — onaj čovjek mora da vam 
je podao za to razloga. Vanjskom formom može 
čovjek postati simpatičan ili nesimpatičan, dok za 
antipatiju treba znatna razloga — a znatnom razlogu 
treba vremena. 

ONA - Meni se sve čini, da vi bez razloga ovdje 
vrijeme tratite, a ja opet nemam vremena da sa¬ 
slušam te vaše razloge. „ 

ON : Par don, vi ste na krivom putu. Nisam došao, 
da vam kake razloge nabrajam, nego da od vas sa¬ 
slušam razloge, zašto sam vam odvratan. 

ONA: Slušajte. Tvrdo sam bila odlučila, da vas 
i još nekoga — koga ne ću da spomenem — i ne 
vidim i ne saslušam. Ipak je u vas bilo dosta . . . 
dosta ... no pomozite mi. . . 

ON: ... impertinencije. 

ONA: To je preoštro .. . 

ON: Dakle odvažnosti. 

ONA: To je opet prečasno. 

ON: Nego? . ... .. 

ONA: Recimo drskosti, te ste se javili ovdje 
preda mnom, i sad vi mene zaplićete u kojekake 
fraze, ne bi li me sklonili, da vam odgovaram . . . 

ON: Rekoh, da je to moje pravo. Vi. ste me 
pred sobom tužili, sami ste me osudili, a saslušali 
me niste. Tužitelj, sudac i krvnik u jednoj osobi, 
ne čini li vam se taj sam proces nepravednim? 

ONA: Ah, molim vas... . 

ON: Konstatujmo ukratko, što se je zbilo. Vi 
ste provodili kod doktora krasan, miran život. 

ONA: Da. . 

ON: Ja sam mu prijatelj od mladih dana, pas 
sam u tom kolu bio neki treći, koji je uživao u vašoj 
sreći* 

ONA: Molim vas, ne podsjećajte me... 

ON: A ma zašto ne? Ta sjećanje je niz karika, 
koje od svih zgoda našega života stvara jednu cje¬ 
linu ... , . . 

ONA: .veli neki Nijemac s vrlo dugim 

imenom u maloj jednoj svesci Redamo ve biblioteke. 

ON : Nije pravo što govorite. Baš taj vaš ravno¬ 
dušni, afektirani cinizam prikriva u vama neka čuv¬ 
stva, koja se radjaju onda, kad se čovjek sjeća ugodnih 


časova, a ne će da ih se sjeti. Još će vam dobro biti 
u pameti oni mali objedi u troje, oni izleti na šta¬ 
jerskoj granici, gdje nas nije nitko poznao. I to je 
trajalo dugo. Onda o vašoj antipatiji protiv mene 
nije bilo ni govora. Je li? 

ONA: Ne. 

ON: Ljubav napokon ne može da bude ljubo¬ 
morna na prijateljstvo. Ona je svemoćna. 

ONA: Vidim, da ste mnogo truda uložili u sve 
te lijepe riječi, dok ste ih naučili. Mnogo truda, — 
pa da vas nagradim — molim izvolite sjesti. 

ON: Vaše su riječi zadahnute nekom oštrom iro¬ 
nijom. Ja ih ipak smatram kao pravednu kazan za 
moju drskost. Ali nastavimo. Ja sam onda pošao u 
svijet. 

ONA: Sjećam se, pratili smo vas. 

ON: Izostao sam dugo, — pol godine i više. 
Onda se vratih. 

ONA: I niste me više našli. 

ON: Nisam. Nestalo je vas, a nestalo i ljubavi. 
Znate li da mi bilo žao, vrlo žao . . . 

ONA: Onih malih objeda u troje — onih in¬ 
timnih izleta na štajersku granicu? 

ON: Ne rugajte se. Ova je stvar za me bila 
vrlo ozbiljna. Nestalo ljubavi, a nestalo i mira za 
moga prijatelja. 

_ [ ONA: Ostalo je prijateljstvo, — a silna jaka 
ljubav izgubila se. Kako se to slaže s vašim pre- 
djašnjim riječima? 

ON: Dugo je trebalo, dok se je moj prijatelj 
umirio i utješio. 

ONA: Utješio se, pa se oženio. 

ON: Jest, oženio se. 

ONA: I vi ste to dobro znali. 

ON: Doznao sam to tek poslije zaruka. 

ONA: Ali molim vas — ne skrivajte se. 

ON: Rekoh — tek poslije zaruka. Doktor me 
je predstavio tek svojoj g o s p o d j i. 

ONA: Čudnovato, a čitavi svijet zna, da ste ga 
baš vi nagovarali da se ženi. 

ON: Ja? 

ONA: Da, da mene potjera od sebe, pa da sebi 
osnuje obitelj. 

ON: Ma kažem vam, da ja onda nisam ni po¬ 
znavao njegove žene. 

ONA: Sve jednako. Vama je bilo stalo, da ja 
od njega odem, a. ne da se on oženi. 

ON: Oprostite, tu i opet nedostaje razloga. Sto 
bi mene nagnalo na tu ideju? Nas smo se dvoje vazda 
dobro pazili — meni se bar tako čini ? 

ONA: Da. 

ON: Pa koji bi mene motiv nagnao, da na¬ 
jednom budem nekim zloduhom vaše sreće. 

ONA: Nisam rekla, da ste bili zloduhom. U 
vašem je interesu bilo, da mene i doktora rastavite. 

ON: Ali zašto, komu za volju? 

ONA: Kad ste danas amo došli, rekla sam vam., 
da vas ne primam, htjela sam otići, ali vi ste me za¬ 
držali ovdje vašim govorom, vašim preplitanjem. 
Znala sam, da će doći do neugodnih enuncijacija 
izmed nas, da će možda pasti i koja ta uvreda. Ako 
se tako dogodi, onda znate, da ste vi tomu krivac ; 
ja perem ruke. Vi ste me na to natjerali, da kažem 
što ću možda sada reći. 

ON: Ne znam, duše mi, kaki bi to razlog mogao 
biti, što ćete sada spomenuti. Za pol godine moga 
odsuća nisam ni jedne riječi pisao doktoru ... 

ONA: Ja bar nisam vidjela nijednoga pisma. 

ON : To će reći, da vi ovim mojim riječima još 
vazda ne vjerujete, da još vazda tvrdo stojite na tom, 
kako sam ja ne znam čemu za volju prekinuo vaše 
intimne veze s doktorom. 

ONA: ,,Ne znam čemu za volju” — ovo su 
čudne riječi. 

ON: Slušajte, molim vas. Uzmimo, da je tako, 
kako vi mislite, da sam ja nagovorom ili kakom 


intrigom, ako baš hoćete, predobio doktora da vas 
ostavi. Recimo tako, ■— kakogod to ne stoji. Kažite 
mi sada, molim vas, kake ste vi razloge tom mom ne¬ 
djelu u vašoj lijepoj glavi konstruirali ? 

ONA: Pa kad hoćete, — reći ću. Vi ste to uči¬ 
nili iz vlastitoga interesa. 

ON: Iz vlastitoga interesa? Valjda materi¬ 
jalnoga? 

ONA: Ne. 

ON: Nego možda od ljubomora na vas? 

ONA: To bi bilo naivno. 

ON: Nego ? 

ONA: Eto to je: vi ste mislili: odbačena lju¬ 
bo vca moga prijatelja, koja je sa mnom bila vrlo 
intimna, kojoj sam bio simpatičan, sad će postati 
još intimnija, — bit će mojom. 

ON : Dakle moja sva krivnja bila bi ta : intrigom 
omrazio sam ljubovcu svom prijatelju, da je mogu 
poslije sam za ljubovcu uzeti ? 

ONA: Da. Krivo ste računali, jer se je mjesto 
one očekivane ljubavi rodila antipatija — odvratnost. 
I mi smo se time vratili na početak našega razgovora. 
Tražili ste od mene, da vam kažem razloge moje anti¬ 
patije spram vas. Eto, rekoh sve, a to sve nije baš 
laskavo po vas i po vaše visoke pojmove o prijatelj¬ 
stvu. Možete li još i sad da niječete, da svoje krivnje 
ne priznate. 

ON: Ne niječem. Priznajem. Istina je sve što 
ste rekli. 

ONA: Što, vi priznajete sve tako sans gene ? 

ON: Da, pa što ću? Svakako je pametnije, da 
vi to sami od sebe znate, nego da se ja trudim oko 
toga, da vas uvjerim o svojoj ljubavi, da se gubim 
u kojekakim frazama, kojima biste se vi još i ljudski 
narugali. 

ONA: To bi dakle priznanje imalo biti surogat 
jednoj ljubavnoj ispovijesti. 

ON: Vi ste me doveli do toga. 

ONA: I vi uza sve to zaboravljate na vaše pri¬ 
jateljstvo. , ... . 

ON: Da, jer je ljubav jača od prijateljstva. Moj 

se prijatelj lako oporavio od boli, koju mu zadade 
vaš odlazak ; jednako se lako utješio, kad mu je 
prije dvije godine umrla žena. Vrijeme liječi i tješi. 

ONA: E onda treba da i vi pričekate još neko 
vrijeme sa svojom ljubavlju. 

ON: Zašto? 

ONA: Jer ćete se i vi utješiti od boli, koju vam 
sad zadajem odbijajući vas. 

ON: Vi me i zbilja odbijate? 

ONA: Da. 

ON: Pogodit ću zašto. 

ONA: Nije ni teško. Rekoh vam, da ste mi anti¬ 
patični. 

ON: A ima svakako i jedan drugi razlog. 

ONA: No? 

ON : Vi još uvijek ljubite doktora . . . 

ONA: Ali molim vas. I tu je vrijeme liječilo. 
Ja sam ga posve zaboravila. Poslovi su me doveli 
amo, pa sam se pomalo i strašila onoga momenta, 
kađ će trebati, da ga prvi put vidim. Pa znate kako 
mi je bilo? Mirno sam prolazila pored njega. Po¬ 
zdravi me, a ja odzdravim tako, kako odzdravljam 
ljudima, s kojima se slučajno jednom u životu sa- 
stadoh, kojima ni imena ne znam. Pitala sam sama 
sebe, kako je to, te sam tako mirna, bez mrve uz- 
budjenja — a ma bez svakoga traga ikake uzrujanosti. 
Nisam znala kako da je tako —ali samo znam, da 
odsad spada u klasu onih meni posve indiferentnih 
ljudi. 

ON: Svakako vrlo zanimljivo. 

ONA: Da, zanimljivo. Evo čas prije — kad ste 
vi došli, još vam rekoh, da mi ne spominjete njegova 
imena, a sad vidim, da je i taj strah bio posve su- 
viš&n. Sačuvah ugodnu spomen na naš zajednički 
život, ali .tuge za prošlom ljubavlju nesta posve. 

ON: Znam zašto. 

ONA: Da čujem. 

ON: Jer ste odonda našli drugu ljubav. 

ONA: Smiješno. Jesam li ja u svijet pošla, da 
budem koludricom, da se prometnem bogomoljkom? 
Priznajem, bilo je ljudi od onda, koji su mi bili mili 
i dragi — ali vas nigda medju njima ! 

ON: Vjerujem, a opet bilo bi posve logično, 
kad je nestalo vaše ljubavi prema doktoru, da ne¬ 
stane i antipatije prema meni. 

ONA: To bi bio avansma za vas. Vi bi htjeli, 
da mi budete bar indiferentni, je li ? 

ON: Svakako bi mi laskalo bar to, kad već ne¬ 
mate ni mrve ljubavi za me. 

ONA: Ne, ni jedno ni drugo. Ljubavi prema 
doktoru je posve nestalo, dok je antipatija prema 
vama ostala ; to vam je stara stvar: dobro se zabo¬ 
ravlja, a zlo ostaje. 

ON: Dakle ni mrve ljubavi više? 

ONA: Ni mrve. Dozvolite, mi smo zastranili od 
naše teme. Što smo imali da jedno drugomu kažemo, 
iskreno smo rekli, makar i neugodno bilo, a sad vi 
padate u posve drugu rolu. Vi mi se namičete za 
nekakoga ispovjednika. 

ON: Dozvolite, ja sam to bio od prvoga časa, 
kađ sam došao amo. 

ONA: Kako to? 

ON: Ja mislim, da je moja misija dovršena. 

ONA: Misija — ne razumijem. 

ON : Razumjet ćete. Slušajte. 0 kakoj ljubavi 
prema vama a ma ni govo ra. Vi ste mi bili indiferentni 
za sve ovo vrijeme vašega izbivanja, tako indiferentni, 
da sam gotovo vašu fizio ncmiju zaboravio. 

ONA: Zbilja? 

ON: Zbilja, zbilja. Tek jedna problijedjela foto¬ 
grafija iz onih vremena, što visi u jednom izlogu, 
podsjetila bi me katkad, da ste i vi negdje na zemlji. 





Vaše ime tiskano debljim slovima u stranim novi¬ 
nama, podsjetilo me, da ste jos na životu. 

ONA: Ah ! 

ON: Da. Molim vas, pomislite, ja sam zaboravio 
i vaše krsno ime. Tek nedavno se sjetih, kad sam ga 
čitao u našim novinama. Je li? To je znak potpune 
indiferentnosti ? 

ONA: Imao bi bar biti. Nego se meni čini, da 
to sve skupa ima biti neki revanche za onu košaricu* 
što je čas prije dobiste. 

ON: 0 vjerujte mi, ja bih bio u najvećoj ne¬ 
prilici, da te košarice nisam dobio. 

ONA: Čujete, ovo zvuči nekako kao mala 
uvreda,... 

ON: Za vašu taštinu? Ali slušajte. Onda kad 
se je radilo o ženidbi moga prijatelja, ja se za sve 
to nisam brinuo, jer me nije bilo ovdje. Njegova je 
pokojna žena bila. elegantna dama., ali bez kompli¬ 
menta, ni premac vašoj ljepoti, ni vašem tempera¬ 
mentu. Eila je bogata, učena — uopće čitava je že¬ 
nidba bila nekako konvencionalna. Izmed moga 
prijatelja i njegove žene nije nigda postojala nikaka 
intimna familijarna veza. Djece nisu imali ; ljudi 
posve raznih značajeva, živjeli su posve na evropsku, 
ukočeno, govorili sebi ,,vi”, tako su nju naučili u 
jednom švajcarskom internatu. Uopće nije bilo onih 
intimnih veselih večeri, onih zgodnih izleta na šta¬ 
jerskoj granici, — jedno se je grozno dosadjivalo 
uz drugo, — a opet do nesklada ili razdora nije došlo* 
Onda je ona nenadano umrla. Moj je prijatelj u prvom 
početku bio mrzovoljast i nujan, onda je počeo pu¬ 
tovati, — a napokon stao se zabavljati. U toj trećoj 
fazi vidio je opet vas. 

ONA: Mene? 

ON: Da. 

ONA: Gdje? 

ON: Negdje u svijetu. Odonda javila se opet 
vaša fotografija na njegovu stolu. Neke male sličice, 


neznatni predmeti davno zaboravljeni nadjoše se na 
starom svom mjestu, kao neki fetiši. Sve su te stvari 
podsjećale na vas . . . 

ONA: je li tako i sada? 

ON: Mislim samo još do sedam sati večeras. 

ONA: Kako? 

ON: Čut ćete. Dugo se borio sam sobom. Onda 
se povjerio meni. Htio je, da sam podje do vas, da 
vas podsjeti na one prve dane vaše sreće, ali vi ste 
u svijetu postali dama, možda promijenili svoje na¬ 
zore, a on se bojao, da ga ne odbijete. Vi se još sje¬ 
ćate, kako je on ponosit. I sreća je, da nije došao 
sam do vas. 

ONA: Meni se čini, da vas počinjem razumije¬ 
vati ... 

ON: Već je i vrijeme. Ja sam dakle morao, da 
preuzmem vrlo delikatnu zadaću, pa da budem za 
čas vašim ispovjednikom, kakogod sam vam anti¬ 
patičan. 

ONA: Vi ste dakle čitavo to vrijeme igrali ko¬ 
mediju ? 

ON: Da, za me komediju. Vi ste mi lijepo i 
glasno priznali, da se moj jadni prijatelj nema od 
vas nadati a ma ni mrvici naklonosti, da je bio posve 
zaboravljen, da je u vašem srcu s vremenom nastala 
praznina, koju su redom drugi ispunjali, da pače ni 
sada nema a ma ni cigla mjestanca za moga prija¬ 
telja, da — — jednom riječi, da se je u ludo nadao, 
da je vrlo pametno uradio poslavši mene, a ne do¬ 
šavši sam. 

ONA : To prevršuje sve granice . . . 

ON: Molim, ne žestite se. Ta i vama će to sva¬ 
kako milije biti. Vi ste evo nekoliko časova o meni 
govorili — i ja sam doznao sve. Pomislite, kako bi 
to neugodna scena bila, kad bi mu vi morali u oči 
priznati, da vam je tako indiferentan, kao čovjek, 
s kojim ste se tek jednom u životu sastali. Je li ? 

ONA: Da. 

ON: Kud ste se zamislili? Ja držim, da je sva¬ 
kako bolje bilo poslati parlamentera, koji je vičan 
podnositi batine. Vi njemu jamačno ne biste bili 
rekli, da vam je indiferentan. 

ONA: Ne znam. Dokrajčimo. 

ON : Odmah. Od ovoga časa, ja i zbilja vjerujem, 
da sam vam s pravom antipatičan. Uostalom opro¬ 
stite, moj prijatelj dolje šeće i čeka na odgovor. To 
je za nj preduga tortura. 

ONA: Jedno pitanje. 

ON: Molim. 

ONA: A kuda će sad, kad mu donesete odgovor? 

ON: U internacijonalni putni biro. 

ONA: Mi smo dakle svršili? 

ON: Mislim posve. Meni je bila čast, gospodjice ! 
Oprostite još jednom mojoj drskosti — ili možda 
sada imate za moj postupak oštriji naziv ? Uostalom 
mislim, da se nas dvoje ne ćemo više sastati u životu. 

ONA: Nadam se. 

ON (odlazi). 

ONA (brzo) : Molim vas. . . (Ide k prozoru. 
Pauza.) Otišli su. Kolika glupost! 


KOMEDIJA. 

i. 

(Tereza je mlada lijepa udovica, nešto joj se pozna 
još od školske učenosti. Alfred je mlad advokat, 
veseo, dok je njegova sestra Klara spremna na svaku 
ludoriju. Tereza upozna Klaru tek pod konac ove 
komedije. Ljeto je ; lijepa je večer, a Tereza i Alfred 
pobjegoše u mali jedan salon.) 

TEREZA: Hvala bogu, te smo se riješili vreve. 

ALFRED: Molim vas, gospodjo, recite mi po 
duši... 

TEREZA: A vi meni prije svega recite, što za 
pravo znrče te vaše riječi ,,po duši”? 

ALFRED: Što da vam kažem? ,,Po duši”, to 
znači istinski, ne — čekajte, možda je to premalo, 
iskreno, prijateljski. Dakle recite mi, što ste mislili, 
kad ste izgovorili riječi: ,,te smo se riješili vreve” ? 

TEREZA: A ma da, to je posve lako ; samo bi 
trebalo ovo znati: mogu li ja vama sve reći, što 
mislim ; smijem li sve reći, što hoću, a napokon, 
hoću li ja zbilja reći sve tako iskreno, istinski, „po 
duši”, što u srcu ćutim ? 

ALFRED : Ima dakle u vašem srcu stvari, kojih 
ja ili ne bih trebao ili ne bih smio znati ? 

TEREZA: Moguće i to. Nego ja vam u tom 
točno razlikujem riječi „znati” i „saznati”. Vi biste, 

recimo, mnogo toga mogli znati, a đa to ne saznate 
direktno od mene. 

ALFRED: Ovo je za mene tim zanimljivije, 
što ste vi u toj stvari jedina zapreka. 

TEREZA : Vama je đašto slobodno imati svoje 
posebno mnijenje, ali iz svega toga ja vidim malo 
koristi. Ne čini vam li se, da mi bogu dane krademo, 
da mlatimo praznu slamu ? 

ALFRED: Vidite ; sada žalim, što ste ove riječi 
izrekli. Onaj vaš predjašni usklik bio je prirodan, 
neprisiljen, — a ovo . . . 

TEREZA: A molim vas, što ste vi u onim rije¬ 
čima vidjeli, što znači u vašim očima: ,,Hvala bogu, 
te smo se te vreve riješili” ? 

ALFRED: Ima vrijednosti u toliko, u koliko 
niste rekli: ,,te sam se riješila”, nego ,,te smo se rije¬ 
šili”. Za me je to dostatan komplimenat, što sam 
izuzet iz one vreve. 

TEREZA: Čujete, gospodine Alfrede, a da je 
ono bila tek jedna pogrješka? 

ALFRED : Dozvolite, da u to sada ne vjerujem, 
nego da dokrajčim, što sam počeo. Ono, što ste dalje 
govorili, gospodjo, ono vam nije išlo iz srca, iz duše. 
Ono je tek umjetno izmišljena konverzacija mlade 
gospodje, koja se je načitala Ohneta, nagledala Sar- 
doua i drugih salonskih brbljavaca, a služi samo zato, 
da prikrije ili istinu ili pravo čuvstvo. 

TEREZA: Recite mi dakle, gospodine literate, 
u koga da se mi ugledamo, kad nam valja pametno, 
elegantno i salonski govoriti ? Zar u vaše drame i 
pripovijesti? 

ALFRED: O, gospodjo, vi obilujete kritičkim 
duhom . . . 

TEREZA: Dozvolite ; ja sam u tom dosta ne¬ 
pristrana. Odgojili su me u Dresdenu u jednom fran¬ 
cuskom institutu, mene, rođjenu Hrvaticu. Zašto ? 
Pitajte ih, ja ne znam. Uza sve to meni vam se čini, 
da sam ja — ne, nego mi sve, što metemo prah ovih 


salonskih dvorana, da smo mi sve imitacija nekoga 
narodnoga uresa, koji služi samo za to, da bude de¬ 
koracijom društva, a opet mi to društvo sačinja¬ 
vamo ; mi smo neki mali anahronizam usred naše, 
tobože, nacijonalne okoline. Što mislite? 

ALFRED : Slažem se . . . 

TEREZA: Je li? 

ALFRED: Slažem se djelomično. Mi poznamo 
vanjsko obilježje naroda, u kome živimo, ali duše 
njegove ne shvaćamo nikako. 

TEREZA: E pa to onda nije tek djelomično, 
nego je u tim vašim riječima sve, što sam ja tvrdila. 

ALFRED : Ne, nije baš sve . . . 

TEREZA: Kako nije? Mi, koji nosimo odijela, 
kaka propisuje „Moniteur de la mode”, mi smo svi 
premalo Europejci za tu našu nošnju, a . . . 

ALFRED : Oh, to je oštro, gospodjo. 

TEREZA: Čekajte. A figure naših pripovijesti 
i drama, to su vam sve, kako da kažem — figurice. 

ALFRED : No ! 

TEREZA: Da, figurice, odjevene u lijepo odijelo 
slavonsko ili u bosanske dimlije, a sve se vladaju 
onako, kako bi se autor u svojim izmišljenim ili po¬ 
zajmljenim prilikama vladao. A što mislite, čime 
rodi to, što se autor identificira sa svakom svojom 
osobom ? 

ALFRED: Ne znam, gospodjo. 

TEREZA: Reći ću vam ja. Autor, koji ima 
duha, razdijeli ga na svoje osobe, svaka dobiva tek 
toliko, mrvicu ; a sve skupa je mlačna slatka vodica 
mjesto krepkoga Chartreusea ili žarkoga šampanjca. 

ALFRED : A zar se vi, madame, ne bojite oštre 
literatske osvete radi vaše preoštre kritike ? Figurice 
i slatka vodica ! 

TEREZA: Ne, gospodine Alfrede, a napokon ja 
toga ne ću napisati. . . 

ALFRED : A prisutnih se ne tiče, jer su obično 
isključeni. 

TEREZA: Nipošto. Molim vas, u vašem po¬ 
sljednjem romanu, kako se ono zove, — da, „Poslije 
katastrofe” . .. 

ALFRED : I vi poznate . . . 

TEREZA: Da, čitala sam ga od naslova do po¬ 
sljednje riječi. Vi se čudite. Dakle to nije običaj kod 
vas? Čujte! U tom vašem romanu ima situacija i 
konflikata, znate li otkle ? 

ALFRED: Molim vas, poštedi te me. 

TEREZA: To su situacije iz beletrističkoga su- 
plementa: „Illustration” osamdesetih godina, samo 
s tom razlikom, da je ono priroda, a ovo „laterna 
magica”, dašto prve vrste. 

ALFRED : Dakle ipak prve vrste ! 

TEREZA: Recite vi meni, može li se tako što 
dogoditi u Zagrebu, na Rijeci, u Osijeku, u Karlovcu 
ili gdje vam drago, a da sve to ne bi došlo detaljno 
u novine, da o tom neke gospodje na trgu, neka go¬ 
spođa uz pivo ne bi govorila i jezike brusila ? 

ALFRED : Oh, ima, ima i u nas takih situacija. 

TEREZA: Ali ih vi na nikoji način ne smijete 
iznijeti, jer biste time dirnuli u osinje gnijezdo. 

ALFRED: Ajde, milostiva gospodjo, okladimo 
se, da ću ih naći. 

TEREZA: Kladimo se, kako vas volja. Ja sam 
sigurna zi svoju pobjedu. Uostalom mislim, da sam 
vašoj želji udovoljila. 

ALFRED: Kako to mislite? 

TEREZA: Govorila sam istinski, iskreno, prija¬ 
teljski, riječju „po duši”, — a to ste vi tražili od mene; 

ALFRED : Valja se svakako pokloniti toj iskre¬ 
nosti i tom kritičnom duhu. 

TEREZA: Ja ću vam uostalom reći opet jednu 
istinu: sve ovo, što sam ja do sada govorila, to nisu 
moje ideje ... 

ALFRED : Nego . . . ? 

TEREZA: O tom me je svem instruirao moj stric. 

ALFRED : Gospodin general ? 


TEREZA: Da, on ; vi znate, kako se umirovljeni 
generali za sve zanimaju. 

ALFRED : Vrlo zanimljivo. ; 

TEREZA: Pomislite, kolika muka ! Pita me: 
Terezo, ti ćeš danas govoriti s tim gospodinom Al- 
fredom ? Hoću, odgovaram ja. Reci mu onda, veli on, 
to i to. Ovo ne valja, ono ne valja, to nije u redu, to 
bi trebalo da drukčije bude, uopće, starac mi je go¬ 
tovo sat pripovijedao, što treba da govorim. 

ALFRED: Vidite li, gospodjo, to me malo umi¬ 
ruje. Vi ste se služili tudjim oružjem. Počinili ste isti 
grijeh, koji imputirate našoj literaturi. Ipak bi va¬ 
ljalo, da na čisto izvedemo onaj prikor, koji se dodi¬ 
ruje s mojim djelom. Pokazat ću vam kako treba 
samo segnuti u naše društvo, pak vam eto puna šaka 
zanimljivih sujeta. 

TEREZA: To su izuzeci. „ Una rondine non fa 
la primavera”, a taki dogadjaji ne podaju nikaka 
posebna obilježja narodu i literaturi. 

ALFRED : Ako je tome tako, onda sam ja danas 
doživio na svim linijama poraz. 

TEREZA: Nabrojit ću vam vaše glavne grijehe, 
a vi ćete se možda i popraviti. 

ALFRED: Molim vas, znaličan sam. 

TEREZA: Eto. Prvo: Tko kod nas spomene 
bud u kakoj literarnoj struci ime hrvatsko, postaje 
zaslužnim čovjekom, drugdje se to smatra dužnošću. 
Drugo : Kod nas postoji ,,1’art pour l’argent”, mjesto 
,,1‘art pour l‘art”. Treće: Literatura ne odgaja sebi 
publike ni glumišne ni čitalačke. Četvrto: Svatko 
piše i o svem piše, a opet bi samo oni, koji su mnogo 
naučili, smjeli malo pisati. Peto : Svi pišu na običnom 
papiru, a većina bi morala pisati na skupo biljego- 
vanom papiru... i tako^ dalje, i tako dalje. Je li to 
dosta? ii 

ALFRED ^ Previše, milostiva gospodjo, previše i 
Da za svaki taki grijeh treba činiti tešku pokoru, 
onda bismo mi imali malo literata .. . 

TEREZA: . . . ali dobru literaturu. Mi smo me- 
djutim zašli predaleko, a ja se sve strašim, kad vi 
mene onako vjerno slušate i ispod oka motrite, ne ću li 
ja osvanuti u kakom vašem članku kao tip vječnoga 
prigovarala. 

ALFRED: Ne, vjerujte. Nego jedno bih želio. 

TEREZA: Da čujem. 

ALFRED: Dajte vi meni, milostiva gospodjo, 
iz vašega života sujet za pripovijest. 

TEREZA: Ha, ja pa sujet za roman. Što vi mi¬ 
slite, što sam ja do sada doživjela? Malo, pa ništa. 

ALFRED: Možda ipak. Dozvolite, vi o tem ne 
možete suditi. 

TEREZA : Đa vidimo, što će vaša kompozitorska 
duša naći u mom životu. Ostadoh bez majke i bez 
oca. Stric me posla u penzijonat. To su prve tri če¬ 
tvrtine moga života. U sedamnaestoj godini uzeše 
me iz penzijonata ; po stričevoj želji podjoh za ka¬ 
petana Osvalda. Za četiri mjeseca umre moj muž. 
Plakala sam na njegovom grobu, ali vrijeme je naj¬ 
bolji doktor za mlade rane. Ovo je bila najburnija 
godina moga života: djevojka, zaručnica, žena i 
udovica. Nalazite li u tom što zanimljivo ? 

ALFRED : Ne bih rekao . . . 

TEREZA : Sada vidite stara gospodina i mladu — 
lijepu — pardon, vele mi, da sam i nešto lijepa — 

ALFRED : S potpunim pravom . . . 

TEREZA: Ovo dvoje vidjet ćete ljeti u sjever¬ 
nim kupalištima, pod jesen i zimi na jugu, a u pro¬ 
ljeće eto takomedju poznanicima, kao danas. Okru¬ 
žuju me obično mlada gospo da svake struke, znajući, 
da sam bogata baštinica, tek rijetko se kada nadjem 
u društvu, gdje mogu . . . 

ALFRED: ... ,,po duši” komegod istinu reći. 

TEREZA (daje mu ruku pa će sažalno) : Opro¬ 
stite, možda sam čas prije preoštro sudila. 


ALFRED : Ni najmanje. Nego ja mislim, da je 
čitav taj vaš život tek početak romana, recimo prvo 
poglavlje. Dozvolite jedno pitanje. 

TEREZA: Molim. 

ALFRED: Rekli ste, da podjoste za kapetana 
Osvalda po želji svoga strica. 

TEREZA: Da, iz pukoga prijateljstva. 

ALFRED: Dakle iz pukoga prijateljstva ? Po¬ 
znavao sam kapetana. Bio je vrijedan čovjek, ali ne¬ 
vrijedan vas. 

TEREZA: Molim vas, o mrtvima. . . 

ALFRED: . . . ništa nego dobro. O živima još 
bolje, jer se mrtvi ne osvećuju, a živi ostaju živi. 

TEREZA: Skrenuli ste s puta naše oštre logike. 

ALFRED: Rekoste dakle iz pukog prijateljstva, 
bez mrve ljubavi. 

TEREZA: Čini se, da ste dobro pazili na te riječi. 
Istina je. 

ALFRED: Dobro je. Vi prema tome, milostiva 
gospodjo do današnjega dana niste oćutili ono čuvstvo, 
što ga vulgarni ljudi zovu ... 

TEREZA: Ne okolišajte, gospodine pjesniče ; 
i vi suptilni stvorovi i mi vulgarni ljudi zovemo to 
jednako : ljubav. 

ALFRED : Vrlo dobro. I vi toga niste oćutili? 

TEREZA: Čujete, ovo je inkvizicija, ali ja od¬ 
govaram iskreno ,,po duši” : nisam. 

ALFRED : Mislite li vi, milostiva gospodjo, da 
ste vi jedini izuzeti na zemlji od toga čuvstva? 

TEREZA: Ne mislim, — to jest, ne znam. 

ALFRED : Moguće dakle, da će se ta općenita 
ljudska nevolja i kod vas javiti ? 

TEREZA: Ne znam, i opet velim . . . 

ALFRED: Ali je moguće? 

TEREZA: Moguće ! 

ALFRED : Pa da se javi, ne bi li prvo poglavlje 
vašega života imalo nastavak? 

TEREZA: To bi se moralo tek dogoditi, a istom 
onda bih ja znala odgovarati na ta vaša teška pi¬ 
tanja. Dozvolite, ovo je, čini mi se, psihička tortura. 

ALFRED : Nasuprot. Ovo je alfa i omega žen¬ 
skoga pitanja, a ja i predobro znam, da je to za 
žene uzrok a i povod svega njihovoga djelovanja. U 
tom stoji sva njihova dobrota, svi njihovi grijesi, sva 
njihova sreća i sve njihove bolesti, uopće to je gene¬ 
ralni cilj ženskoga života. 

TEREZA: A molim vas, to vrijedi valjda za sve 
žene bez izuzetka. 

ALFRED : Bez izuzetka, milostiva. U tom ste 
vi, Evine kćeri, sve jednake od pola do pola, od 
eskimske ljepotice u medvedjoj toaleti pa do afričke 
„beaute” — bez toalete, od Tine di Lorenzo pa sve 
do Madame Chrysantheme. 

TEREZA: Razlika dakle stoji u toaletama i u 
boji kože. 

ALFRED : Oh, molim vas, to su male, akcidentne 
oznake, koje služe samo kao sredstvo onom glavnom 4 

cilju. Dašto, da su putovi i metode, kojim gospodje 
postizavaju taki svoj cilj, različne. 

TEREZA: Bravo ! Ovo naklapanje o ljubavi 
bila bi tema za kaku debelu učenu knjigu. 

ALFRED : Možda. Ali mi recite, milostiva go- 
spodjo, što biste vi učinili, da vas najednom spopane 
ljubav, — bijesna, strasna ? 

TEREZA : Reći ću vam : Ja ljubim — recimo . . . 

ALFRED : Recimo ... 

TEREZA : Ja ljubim, recimo, čovjeka nezavisna, 
vrijedna, i vidim, da i on mene voli, a to se vidi po 
oku, po govoru, po duši, koja mu na oči izlazi, po rije¬ 
čima, koje mu srce šapuće . . . 

ALFRED : (vrlo zaČudjen) : Molim vas ! 

TEREZA: Ma da, to stoji u tim vašim ro¬ 
manima. 

ALFRED : Izvolite nastaviti. 


TEREZA : Dakle, da ja znam, da on mene ljubi, 
ja bih otišla do njega, dala bi mu svaku priliku, da 
mi kaže, što mu je na srcu, da mi ,,po duši” prizna 
sve, a onda — bi bila stvar svršena. 

ALFRED: Ima u vama nješto sličnosti s mojom 
sestrom. 

TEREZA: A, vi imate sestru? 

ALFRED: Da ; svakako originalnu sestru. Slu¬ 
šajte ! Zaljubila se u trgovca Kovačevića na Rijeci. 
Koliko ja nju poznam^ ona je jednoga dana mome 
dragom svaku rekla: Čujete, gospodine, volite li vi 
mene? Ako me i zbilja volite, budimo muž i žena. 
TEREZA: Čudnovato. Pa? 

ALFRED: Pa ništa. Danas sjedi na Rijeci, pa 
tetoši svoju dječicu. 

TEREZA: A da je on kojim slučajem rekao: 
Ne volim vas, gospo djice? 

ALFRED: Vjerujete li vi u to ? Zar nemaju go¬ 
spodje najsavršeniji mikroskop u svojim očima? 
Uostalom vi ćete, mislim, još danas imati prilike da 
upoznate tu moju čudnu sestru. I ona je amo po¬ 
zvana, pa se čudim, da je još nema. 

TEREZA: Bit će mi vrlo drago. 

ALFRED : Da predjemo medjutim na naš pre- 
djašnji razgovor. Rekoste ovo: Da ja ljubim čovjeka 
nezavisna, vrijedna, pa da vidim, da i on mene voli. . . 
TEREZA: Vi silno pamtite riječi. 

ALFRED: Ali recimo, da vi zavolite čovjeka, 
koji je vezan ma na koji način ? 

TEREZA (postaje vrlo ozbiljna) : Onda žene 
moje vrste, gospodine, imaju toliko snage i samo¬ 
zataje, da iščupaju vlastito srce, da ga do atoma u 
prah rastepu i razgaze. Na mjesto ljubavi stupa 
onda poštenje, a oko ostaje uza sve to suho. 

ALFRED : I ovo su riječi, koje valja zapamtiti. 
Vidite, milostiva gospodjo, to je čudnovato. U pi¬ 
tanju lijepe književnosti se nismo složili, a posve smo 
složni u pitanju ljubavi. 

TEREZA: Dašto, — ali samo teoretski... 

SLUGA (ulazi na vrata) : Molim, gospodine . . . 

ALFRED: Što je dobra? 

SLUGA Oprostite, pita za vas jedna gospodja. 

ALFRED: Za mene? Ovdje? Izvolit ćete, go- 
spođjo, samo čas. 

TEREZA: Molim izvolite. Ja i onako idem; 
ne ću da smetam. 

ALFRED: Ali ne trudite se... 

TEREZA: Mene i onako već dugo nema u 
društvu, pa bi mogli zamjeriti. Ja odlazim. Izvolite 
ovdje primiti gospodju. 

ALFRED : Pardon, oprostite. 

TEREZA: Do vidjenja. (Odlazi lagano u vrt, 
a ne u pokrajnu sobu, gdje se nalazi društvo.) 

ALFRED : Dovedite gospodju ! 


II. 

KLARA (smiješeći se ulazi, ogleda se, pa onda 
brzo pruži Alfredu ruku) : Na, eto me ! 

ALFRED : Zdravo ! Već te dugo čekam ! 

KLARA: Je li ona ovdje? 

ALFRED: Jest. Čas prije je ovdje bila. Dobro 
pripazi. Učini sve onako, kako smo jutros ugovorili. 

KLARA (u po glasa) : Vidiš, vidiš ti, zaljubljena 
nesreća. 

ALFRED: Ne ljuti se. Tu komediju valja da 
do kraja izvedemo, a onda sam sretan. A ti si kao 
stvorena za to ! 

KLARA: Fuj ! Komplimentima se ne plaćaju 
takove usluge. Ali čuješ, za tu tvoju obožavanu bit 
će to ljuta tortura. Pazi, da stvar ne podje po zlu. 

ALFRED: Ne boj se ; ja se pouzdajem u te. 

KLARA: Čuješ, to je ipak velika ludorija. 

ALFRED : Ne boj se, ona te ne pozna. 

KLARA: Ali pozna kazalište. 

ALFRED: A ma ne. Ona je tri četvrta godine 
na putu sa svojim starcem. Čekaj, da vidim. 

KLARA: Ako ne dodje? 

ALFRED: Ja sam siguran, da će doći. Da vi¬ 
dimo ! 'f 

TEREZA (dolazi pritajeno do ulaza, gdje sluša). 

ALFRED: Klaro, evo ribice ! Počni, ako boga 
znaš. 

KLARA: Ajde ! (Dalje govori politički:) Alfrede, 
zaboga, smiluj se jadnici... 

ALFRED (glasno) ; Molim te, rekoh ti već . . . 

KLARA: A ma rekao si to, rekao, ali pomisli 
mene jadne, zapuštene. Što sam ja tebi skrivila? 
Sve, sve što sam imala, sve sam ti dala. 

ALFRED : Uvijek ista zanovijetanja ... 

KLARA (u po glasa) : Gle, pa ide dobro ! (Uoz- 
biljiv se nastavlja glasno :) Vjeruješ li ti još meni, 
vjeruješ li? Što sam se ja promijenila? Pomisli, ko¬ 
lika je to bijeda pred svijetom, kolika sramota, ko¬ 
lika pregaranja, da te ja tu, u tudjoj kući moram 
moliti i napastovati ! 

ALFRED : Draga moja, došla si mi baš u naj- 
nepriličniji čas, — baš sada. 

KLARA: A da što ću. Tražim te danas, tražim 
te sutra, nema te ni danas, ni sutra, gotovo nigđa. 
Ja vidim, da se kriješ preda mnom. 

ALFRED : Ma ne, ne krijem se, nego ne volim, 
da mi tko dosadjuje. 

KLARA: Ja, da dosadjujem ? Zaboravljaš me 
posve, a i sam ne znaš koliko mi je proletjelo preko 
glave zla, koliko jada, kolike sam muke pretrpjela. 
Gle, ovo što je na meni, ovo sam na pola platila od 
posljednjega predujma, samo da dodjem pristojno 
odjevena pred tebe. 

ALFRED (Klari tiho) : Bravo ! (Glasno :) Dobro, 
dobro, draga moja ; dođi sutra, ili, ako te je volja, 
poslat ću ti, koliko ti treba. 

KLARA: Ništa, ništa ne ću, samo tebe. Reci 
Alfrede, bogom te zaklinjem, sjećaš li se onih krasnih 
jesenskih noći, sjećaš li se, kako smo znali snatriti, a 
časovi ljubavi ostadoše časovima, dok sada časovi 
nevolje postaju godinama. 

ALFRED (govori tiho) : Dobro je, dalje. 

KLARA (mnogo glasnije od prijašnjega) : I ti 
šutiš, šutiš, — a onda si tiho govorio, tako tiho, da 
ni uho nije razabiralo tvojih slatkih riječi, a! ih je 
srce ćutjelo. 

ALFRED (najprije tiho) : Sad pazi. (Onda pro¬ 
dulji glasnije:) Ali, draga moja, meni se sve ove vaše 
jeremijade čine nešto suviše poznate, tako dobro 
studirane. Bit će, da dobro pamtite ono, što uz vas 
na pozornici govore. 

KLARA: Bravo ! bravo ! Daleko smo došli. 
Gospodin slavni pjesnik, veliki propovjedač morala, 
zaboravlja sasma na naše intimne odnošaje ; veli mi 
vi. Zar mi je to nagrada? Ne treba drugo, nego da 
pozoveš lakaja, pa da mu zapovjediš, neka za mnom 
zatvori vrata. (Sada pada Klara na koljena.) Alfrede, 
zaklinjem te svim što je na svijetu dobra, svim, što 
ti je milo . . . 

ALFRED (smije se, pa joj prišapne) : Pazi, ne 
previše. (Produlji glasno:) A draga, samo nikakve 
scene. Rekoh ti, da dodješ, dat ću ti sve, što po za¬ 
konu ide, ali valja da priznaš, da ti ja nigda nisam 
obećao ništa. 

KLARA: Nigda. A opet. . . 

ALFRED: Uostalom ti si živjela u takim pri¬ 
likama, u takoj okolini . . . 

KLARA: U kakim prilikama, u kakoj okolini ? 

ALFRED : Razmisli dobro, pogodit ćeš i sama. 

KLARA: Alfrede ... 

TEREZA (uza sve to vrijeme stoji na srednjem 
ulazu. Očito je, da prati bol Klarinu velikim saučešćem. 
Htjelo bi joj se katkada da izleti, da reče Alfredu 
svoje mnijenje, a opet se uzdrži. Kod zadnjih riječi 


svega joj je dosta. Uzdahnuv kratko:) ,,Oh\ 
lice rukama pa ode). 

KLARA: . . . zaklinjem te . . . 

ALFRED : Zaklinjem te, poljubi me. Famoz 

KLARA: No, čuješ, ti si najrafiraniji lopov, 

ALFRED : No, čuješ, ti si izgubljeni talenat. . . 

KLARA: Reci ti meni, što sada? U njezinim 
si očima izgubio svaki kredit. Žao mi je sirotice. 

ALFRED: Ne boj se. Amice, tvoja uloga još 
nije gotova. 

KLARA: Još ne? Čuješ, ja dalje ne znam. Ovo, 
što sam do sada govorila, to je od prilike iz — čekaj — 
iz Marije Magdalene, ne? 

ALFRED: Bit će tako. Sad međjutim dolazi 
drugi dio. 

KLARA: Molim te, imaš li cigaretu ? 

ALFRED Evo, izvoli. (Podaje joj dozu s ciga¬ 
retama.) 

KLARA: Hvala. (Zapuši cigaretu.) A što ću ja 
sada? Kuda da se sklonim, dok ti nastaviš svoj za¬ 
ljubljeni eksperimenat ? 

ALFRED (je vodi do vrata na desno) : Amo, tu 
ostaj, tu te ne će tražiti nitko. Svijetla imaš, imaš 
knjiga, pa se još čas zabavljaj. Ako dodje tkogod, 
bit će to samo domaćica, a njoj slobodno možeš odati 
moju veliku tajnu. Znam, radovat će se. 

KLARA: Ipak je ta cijela stvar nešto pogibeljna. 
Ako ta tvoja plavka ode, a da se više ne vrati? 

ALFRED: Ne boj se, draga moja, poznajem ju 
dobro. Ona će se začas amo vratiti. Znaličnost je 
vaša specifična bolest, a ta je tjera amo. Ajde, ukloni se! 

KLARA (odilazeći na desno) : Idem. 

ALFRED (sjedne za stol, klopoće prstima i 
fićuka). 

TEREZA (dolazi začas sredinom). 

ALFRED (smije se pa govori sam sebi) : Eto, 
ide ribica. Zagrizla je. 

TEREZA: Vi još uvijek ovdje, pa sami? 

ALFRED: Oprostite, nije moja krivnja bila, 
što sam vas ostavio. 

TEREZA: 0 molim. Valjda prešan posao? 

ALFRED: Da, mogu vam i reći. Jedna jadna 
gospodja, žena moga kolege, koji je bio do pred dvije 
godine redaktor i žurnalista, salijeta me molbama, 
neka joj u potpornom društvu priskrbim potporu. 
Muž joj leži na umoru. 

TEREZA: Tako? (Izvadi malu novčarku pa 
zamota u papir nješto novaca i predaje ga Alfredu.) 
Dozvolite, da ja anonimno pomognem toj siroti. Bit 
ćete tako dobri . . . 

ALFRED: O molim, drage volje. 

TEREZA (u po glasa) : Laže, laže! (Okrene se 
prema Alfredu:) Ali, molim, bez imena. 

ALFRED : Bit ćete posluženi, milostiva gospodjo. 
U ime one jadnice zahvaljujem vam toplo. Vidite li, 
i to je žrtva ljubavi. 

TEREZA: Slutila sam, da je tako. 

ALFRED : Bila je lijepa ; poznavao sam je prije 
jedno šest godina, dok je još bila djevojkom. Onda 
je svojom djevičanskom dušom zavolila onoga jad¬ 
nika, a kako i sami znate, ,,bez jela i pila ljubav je 
smrznuta”, osobito, ako se kuća napuni djece. 

TEREZA: Eto, sad nekako posve prozaički 
shvaćate ljubav. 

ALFRED : A i treba je tako shvaćati, kad ona 
dolazi u koliziju sa svakidašnjim zbiljskim životom. 

TEREZA: Ovo je kod vas posve teoretsko, re¬ 
cimo, objektivno shvaćanje. 

ALFRED: Samo donekle. Malo ih ima, vrlo 
malo, koji ne bi mislili na materijalnu stranu. Da vam 
uzvratim s istim riječima, što rekoste o umjetnosti; 
Danas ne postoji ,,1’amour pour l’amour”, nego 
„l’amour pour l’argent”. Tek rijetki slučajevi . . . 

TEREZA: I vi ne vjerujete, da ima takih slu¬ 
čajeva ? 

ALFRED: Ima, ima. Ali baš riječ slučaj ob¬ 
jašnjava sve. To su tek izuzetci. Koliko se puta u 
takim slučajevima zamjenjuje prosti egoizam s lju¬ 
bavlju. 

TEREZA: Ima ipak nenadanih slučajeva . . . 

ALFRED: U koje vi, milostiva gospodjo, ne 
vjerujete, kako malo prije rekoste. 

TEREZA: Opet me lovite za riječi. Ali čovjek 
može naići na mnogu ugodnost nenadano, na početku 
svoje ljubavi, a opet na mnogu neugodnost nenadano, 
u poznim danima svoga braka. 

ALFRED: Čudnovato, kako su vaši nazori u 
tom precizni, a čas prije rekoste, da ne poznate 
čuvstva ljubavi. 

TEREZA (nešto ozbiljnije): I bila bih vrlo naivna 
i luda, da je i zaželim. Kake su to rijetke, nenadane 
iznimke. Tko meni garantira, da ću naći čovjeka, 
koga ću zavoljeti i koji bi mene volio, radi mene 
same a ne radi moga novca. Eto, tu vam se vraća 
vaša riječ, ,,1’amour pour l’argent”. Tko mi nadalje 
garantira, da taki čovjek, koga ja volim, a on me 
uzima iz pukoga egoizma, recimo, radi imetka, da 
taki čovjek ne će novcu za volju učiniti kaku lopov- 
štinu. Ja, kad bih se odlučila, da kupim robu take 
vrste, onda treba, da bude roba vrijedna i solidna. 

ALFRED : Dozvolite, milostiva gospodjo, da vaš 
dar otpravim onoj siroti ; znam da joj silno treba, 
a tko brzo daje, dvostruko daje. (Nakloni se i ode 
na desno.) 

TEREZA (razmišlja čas, a onda prošapta za se) : 
Ili su moja ćutila obnemogla, ili su me oči i uši pre¬ 
varile, ili je ovo najbeskarakterniji čovjek na zemlji. 

KLARA (izlazeći) : Oprostite, gospodjo . . . 

TEREZA (okrene se prema Klari) : Izvolite. 

KLARA: Ne ljutite se na me, pričekala sam vas, 
da vas nešto zamolim. 

TEREZA: Molim, govorite bez isprike. 

KLARA: Ja vrlo dobro znam, da je u vas dobro 
srce i blaga samilosna duša. Znam, da vas Alfred — 
to jest, vaš gospodin brat, vrlo voli. 

TEREZA (smetena): Moj brat? (Nešto gla¬ 
snije) : Da ; govorite dalje. 

KLARA: Znam, da će vama za volju mnogo 
toga učiniti, a opet sam uvjerena, da je vama mnogo 
stalo do poštenoga imena vaše obitelji. Smilujte se 
meni, jadnoj ; ne odbijajte me. 

TEREZA: Govorite, gospodjo, ne plačite. Vidim, 
suze vam naviru na oči. Savladajte se, slušat ću vas. 

KLARA: Oh, kako je teško priznati svoj grijeh, 
zablude svoje mladosti. Ljubila sam ga . . . 

TEREZA: Alfreda? 

KLARA: Da, njega. Ljubila sam ga jedinoga, 
samo njega a i sad ga još ljubim. Vi znate, kako smo 
mi sirote, prepuštene same sebi, koliko teško služimo 
naš svakidanji hljebac prisiljenim suzama, koliko nam 
je teško, kadikad se od smijeha gutiti a od boli i 
mizerije nam naviru suze na oči. . . 

TEREZA: Vi ste kod glumišta, gospodjo . . . 

KLARA: Jesam, milostiva gospodjo. Pa kad mi 
nadjemo nekoga, jedinoga čovjeka, jedinu dobru 
dušu, koja nas do svoje visine diže, obećavajući nam 
mir i sreću u životu, pomislite, kad nadjemo takoga 
čovjeka, hoće li ikoja med nama odbijati taku pri¬ 
liku, da sebi stvori mirni dom i ljubljenu obitelj ? 
I kod mene je tako bilo. Teško sam se patila, mnogo 
sam noći probdjela učeći, a premnoge šijući za se i 
za druge. Onda dodje on. Nisu me opčarale njegove 
lijepe riječi, niti tihi njegov šapat, ne. Po glasu sam 
ga njegovom poznavala, svaki sam njegov redak 
obožavala ; a kad se najednom javi preda mnom, 
onda sam bila sva i zauvijek njegova. 

TEREZA: Razumijem, dobro razumijem. 

KLARA: Slatki su čaši prolazili brže, nego što 
smo mislili, i sad se javilo vrijeme ozbiljna koraka. 
Pisala sam mu dvaput, neka dodje, nek me oslobodi 


sramote, ali od njega ni riječi ni slova. I vi ste, go¬ 
spodjo, majka, dobra majka. Pripovijedao mi je Alfred 
o vama. Što ću ja sada, kako da se riješim svega toga? 
Da iščupam svu nadu iz srca svoga (ovdje Klara 
nešto polaganije govori, bojeći se, da nisu riječi 
malo prejake) pa da se nadjem jedne večeri u sav¬ 
skim valovima? Vidite, kako se ponizujem, na ko¬ 
ljenima vas molim, govorite za me, nagovarajte Al¬ 
freda, neka me spasi. 

TEREZA (samoj sebi) : Jadnica jedna da zna, 
komu ona to sve pripovijeda ! 

KLARA: Dajte, molim vas, odlučite se. Vi ste 
jedini, koji možete Alfreda nagovoriti, vi ste jedini 
razlog, zašto me Alfred odbija. Ja znam, neugodna 
mu je ta stvar jedino radi obitelji. Ako vi za me 
rečete riječ, te zapreke je nestalo. 

TEREZA: A da nije tkogod drugi zadobio sim¬ 
patije njegova srca ? 

KLARA: Nije, nije, velim vam, milostiva go¬ 
spodjo. Dame, s kojima on po tim salonima opći, 
većim su dijelom imućne i bogate, a Alfred nikako 
ne bi novcu za volju za koga pošao. 

TEREZA: Mislite zbilja? 

KLARA: Znam, znam ga u dušu ; on je za to 
preponosan. 

TEREZA: Ali osim bogatstva ima još i ljubav 
po srijedi. . . možda je to . . . 

KLARA: Ne strašite me, ne mučite me, go¬ 
spodjo. 

TEREZA: Umirite se; ja samo pomišljam na 
sve moguće slučajeve. 

KLARA: Recite riječ, molite za me, on će pri¬ 
stati, vama za volju. 

TEREZA: Slušajte! Nema vrijednosti zbijati 
komedije u tako ozbiljnim stvarima. Vi ste se na¬ 
mjerili na krivu adresu, — ja nisam sestra Alfredova . . 

KLARA: Vi niste sestra Alfredova? A čas prije 
ste s njime tako povjerljivo. . . 

TEREZA: Moje je ime Tereza . . . 

KLARA: 0, poznajem to ime. Mnogno su ga u 
glumištu spominjali uz Alfređovo ime. Onda sam ja 
pred vama silno smiješna, — krtica pred lavicom. 
Sada tek razumijem one vaše riječi o simpatijama 
njegova srca. 

TEREZA: Molim vas. 

KLARA: Dobro ste rekli, madame, na krivu 
adresu sam se obratila. A što ću ja jadna, kad nemam 
zlata, da kupim muža, na koga vi nišanite. 

TEREZA: Gospodjice ! 

KLARA: Istina je. 

TEREZA: Ja ću vam pokazati, da se varate. 
I u nas ima srca, što vi valjda ne vjerujete. Čujte, 
reći ću vam. Jest. Ja sam zavoljela Alfreda, on mi 
je bio idealom inteligentnoga čovjeka, idealom čo¬ 
vjeka, koga sam ja željela. Do njega nikoga na svijetu 
nisam ljubila, ali u mene je jači ponos od ljubavi. 
Vi ste me uvrijedili, ljuto uvrijedili. Velite, da ja 
njega kupujem. A zar vi onom čovjeku, koga, kako 
velite, ljubite, koga želite za muža svoga, zar vi 
onom čovjeku pripisujete take perfidne namjere? 
A što će to od vas biti, ako vas i zbilja uzme za ženu, 
kaki život, recite ! Moje je pravo njega ostaviti, a 
vaša je dužnost, dužnost vašega poštenja, da ga uz¬ 
mete, ma kaki bio. Uostalom, netko dolazi, molim vas 
ostavite me, jer jaki prizori, kaki je ovaj bio, ne tre¬ 
baju svjedoka. 

KLARA: Oprostite gospodjo. 

TEREZA: Mi smo svršile. 

KLARA (ode vrlo pokunjeno sredinom). 

III. 

ALFRED (dolazi sdesna vrlo veseo) : Molim vas, 
milostiva gospodjo, pitaju za vas. 

TEREZA: Idem. 

ALFRED: Dozvolite jedno pitanje. 


TEREZA: Izvolite. 

ALFRED: Čas prije bio je netko ovdje? 

TEREZA: Da. Jedna gospodjica, koju vi vrlo 
dobro, valjda i predobro poznate. 

ALFRED: Ona? 

TEREZA: Da, ona. 

ALFRED : I vi ste je saslušali ? 

TEREZA: Jesam. 

ALFRED : To je bila velika netaktičnost od nje. 

TEREZA: Jednako bi bilo netaktično, da je 
vi odbacite. 

ALFRED : Zar da ja čitav život vežem uz nju 
radi momentanoga hira? 

TEREZA: Ovo nije razlog, s kojega biste je 
smjeli odbiti. 

ALFRED: Ali ako ima drugih razloga, s kojih 
je ne uzimam ? 

TEREZA: Ne vidim takvih razloga. 

ALFRED : Ali ako se moje simpatije pokloniše 
kojoj drugoj ? 

TEREZA (vrlo zbunjeno) : Drugoj ? Zar biste 
vi time, što jedan stvor unesrećujete, htjeli usrećiti 
koga drugoga? (Sada je gospodja Tereza uvrijedjena.) 
Gospodine Alfrede, nemate pojma, koliko razoča¬ 
ranja čovjek može da doživi za jedan cigli sat. 

ALFRED: Ja tu ne vidim razočaranja. 

TEREZA: Da mi je ma tko rekao pred po sata, 
dok smo ovdje čavrljali: Doživjet ćeš večeras scenu, 
koja će ti toga tvoga idealnoga literata pokazati u 
najgorem svijetlu, ja mu ne bih vjerovala, ne bih, 
čujete li? Da mi je tkogod ma samo pripovijedao ono, 
što sam sada na svoje oči vidjela, ja bih to pripovije¬ 
danje držala za zlobno opadanje i klevetu. Mogu 
vam reći, poštivala sam vas više, nego što mislite. 
Bila sam vam odana prijateljica. Ali poslije svega 
toga meni je u srcu, kao da mi je umro jedan od naj¬ 
milijih stvorova. Da sam ja na mjestu one nove pro¬ 
lazne vaše simpatije, ja bih vas prezirala iz dna duše. 

Da. Ja sam danas doživjela najstrašniji primjer, kako 
se razaraju iluzije. 

ALFRED : Ali gospodjo . . . 

TEREZA: Ipak još jednu molbu. Obećala sam 
onoj jadnoj djevojci, da ću vas za nju moliti. Dajte, 
smiiujte se ! Popravite bar nekako, što ste zgriješili. 
Ja sam sasma slučajno čula njeno jadikovanje, kad 
je ovdje pred vama klečala ; posve slučajno mislila 
je ona sirota, da sam ja vaša sestra, pa mi je pripo¬ 
vijedala sve, ispovjedila se meni. Neka ne budu one 
moje riječi, što sam ih prije tako oštro bacila pred 
vas, zaprekom sreće onoj ženi. Ona me je uvrijedila, 
ali ja ipak molim za nju. Ako sam i ja vas uvrijedila, 
možete i vi, da uslišate moju molbu. 

ALFRED: I vi molite za to mene? 

TEREZA (gotovo plačući) : Da, ovo je moja po¬ 
sljednja molba ; — pa ako je --u vas bilo ikad 

truna prijateljstva — prema meni, — vi ćete moju 
molbu ispuniti. 

ALFRED (govori posve mirno) : Hoću, gospodjo, 
vama za volju. 

TEREZA (prošapće) : Hvala. (Onda zakrije lice, 
glasno ridajući.) 

KLARA (dolazi iz sredine) : Gospodjo Terezo, 
ne plačite, ja ne primam žrtve od vas. 

ALFRED : Terezo, kako je ono bilo, što rekoste : 
Žene moje vrste imaju'toliko snage i samozataje, da 
iščupaju vlastito srce, da ga vlastitim nogama zgaze 
i u prah rastepu do zadnjega atoma. Na mjesto lju¬ 
bavi stupa onda poštenje a oko — oko, Terezo, ne 
ostaje suho, već prolijeva gorke suze nesretne ljubavi. 

TEREZA (povrijedjena) : Ova je posljednja po¬ 
ruga kruna vašemu značaju. 

KLARA: Gospodjo Terezo, ne ljutite se, ne pla¬ 
čite. Ja vam se zaklinjem svojim poštenjem, dušom 
svojom i svime, što mi je milo i drago, da ne ću nigda 
poći za takoga nevaljanca, koji bez ikakoga razloga 

rastužujete tako vrijedno, ta,ko dobro srce, kako je 
vaše, koji vas uostalom ljubi do ludila. 

TEREZA: Čemu sve to? (Vrlo je uzbunjena.) 

ALFRED: Milostiva gospodjo Terezo, dozvo¬ 
lite, da vam najprije prikažem svoju sestru Klaru. 

TEREZA : Vi ste . . . 

KLARA: Da. Ja sam njegova prava, pravcata 
i rodjena sestra. 

TEREZA : A ja onda sanjam. 

KLARA: Ne, ne sanjate. Sve je, kako vidite. 

TEREZA: A ovo sve, što je bilo? 

ALFRED: Bijaše to samo jedna scena iz fran¬ 
cuske komedije, koja je negdje osamdesetih godina 
tiskana u prilogu „Illustrationa”. 

TEREZA : A vi ? . . . 

ALFRED: Ja sam se osvetio za one vaše riječi, 
što ste ih izrekli govoreć o mojoj pripovijesti: „Po¬ 
slije katastrofe”. 

TEREZA: Dakle pusta osveta povrijedjena 

literata. 

KLARA : I njegova sreća. 

ALFRED: Je li, Terezo? 

TEREZA (ne odgovara ništa, dapače ni onda, 
kad je Alfred zagrli). 

ALFRED: Leti dolje, Klaro, pa pripovijedaj 
svim znaličnim gospodjama i izvjedljivoj gospodi, što 
se dogodilo. Mi ćemo da nastavimo naš predjašnji 
razgovor. Govorili smo o ljutfavi teoretski. 

TEREZA (tiho) : Teorija nije vazda valjana. 

ALFRED : Počnimo dakle praktično. 

§ 142. g. z. 

NATALIJA: Dobar večer, striče. Dugo te nema. 
Već te tri dana čekam. 

STRIC: Zdravo. Mene čekaš? (Materi:) Dobar 
večer ! 

MATI (mane glavom, plete dalje). 

NATALIJA: Da, tebe. Treba mi tvoga savjeta. 
Zabrinuta sam . . . 

STRIC: Radi maloga? 

NATALIJA: Da radi njega. Sjedi amo. 

STRIC: Hvala. No pa šta je? Bit će nahlada i 
ništa više. 

NATALIJA: Ne, nije to. 

STRIC: Nego? 

NATALIJA: Znaš, vidjela sam jutros Alfreda. 

STRIC: Alfreda? A što on ovdje radi? 

NATALIJA: Ne »znam, što radi — ili bolje, 
znam po što je došao. 

STRIC: Domišljam se. To ti zadaje brige. 

NATALIJA: Da . . . 

STRIC: Sasma razumljivo. 

NATALIJA: Malome je jučer bilo sedam go¬ 
dina . . . 

STRIC : Boga mi, vrlo neprilično, ako je zato 
došao. 

NATALIJA: Ja znam, da jest, ja to ćutim. 

STRIC: Možda se ipak varaš. 


NATALIJA: Kad bi tako bilo — ali žalibože nije. 
Poznam ja njega ; ta tri smo godine živjeli jedno uz 
drugo. Znaš ono jutro kad se rastadosmo, ja sam ma¬ 
loga na rukama držala, onda ga on pogleda pa se 
zlobno nasmije. Ti nosiš moje ime, reče, ali i mali 
nosi moje ime, pa ima i za nas zakon. Jeli majko? 

MATI: Da. 

NATALIJA: Ali ja ne dam djeteta, ne dam. 
Koliko sam nehaja i antipatije protiv njega ćutjela, 
toliko ljubim njegova sina. 

STRIC: Razumljivo, dijete je tvoje. 

NATALIJA: Je li dakle pravo, da mi dijete 
■. otima? 

STRIC: Draga moja, to ti pitaj one, koji su taki 
zakon stvarali . . . 

NATALIJA: Kaki je to zakon. . . 

STRIC: Muško je dijete do sedme godine tvoje, 
a od sedme očevo, to ti je čitavi zakon. 

NATALIJA: Dakle zbilja? 

MATI: Istina. 

NATALIJA: Ajde ti majko s tvojim ledenim 
licem i zamrzlim srcem, ti kanda si stvorena na 
svijet, da sve odobravaš, da svakome pravo daješ. 
Nema ni mrve svoje volje u tebi. Da ste kojim slu¬ 
čajem ti i moj pokojni otac bili u istoj situaciji, pa 
da je on i mene tražio od tebe, ti bi isto tako mirno 
rekla: istina je. 

MATI: Oh . . . 

NATALIJA: Da je istina to i ja znam, ali sada 
treba pomoći, a toga od tebe nikad nije bilo. 

MATI: Varaš se . . . 

NATALIJA: Ne, ne varam se. Kad je Alfred 
k nama u kuću dolazio, ti si ga primala: „Izvolite 
mjesta uzeti”, rekla si. Kad me je poslije zaprosio, 
> valjda si s istim mirom rekla: „izvolite moju kćer 

uzeti”. Iz toga se mira izlegao moj nemir i moje brige, 

STRIC: Oho Natalijo, to je malo oštro. Ti se 
ražestila. 

NATALIJA: Ne, nisam, nego me ljuti ta grozna 
flegma, koja me je dovela u tako delikatnu poziciju. 

STRIC : Ali draga, pa i ti si imala svoju pamet 
u glavi, — a koliko se sjećam ta je glavica bila dosta 
tvrda. 

NATALIJA: Da, imala sam pamet kao lutka. , . 

STRIC : Čudnovato . . . 

NATALIJA: Da kao lutka, koju nose iz fotelja 
u fotelj, koja zatvara oči kad je polože, a otvara ih, 
kad je dignu. Bila sam gospodar u kući, istina je. Al 
moje je srce bilo prazno, kad je Alfred počeo k nama 
dolaziti. On je bio pristao kakih se sila svaki dan 
vidi. Mi smo imali u internatu takve kavalire narisane 
na zadnjoj stranici njemačke čitanke — muške lutke 
bez duše. 

STRIC: Razumije se samo sobom, da je i Alfred 
taki bio. 

NATALIJA: Da, bar za me. Moje se drugarica 
udavahu jedna za drugom, a ja sam mislila, da je 
došao i red na me. Jednoga me dana Alfred zaprosi, 
ja zapitam mamu za savjet, ona reče ,,da”, pa i ja 
rekoh ,,da”. Tako se rodi moja nesreća. Bila sam 
već žena i mati, kad spoznah, što je svijet i da ima. . 

STRIC: Znam, znam, da ima netko, koga više 
voliš od mamice i od Alfreda. Tvoj se je svijet otvorio 
onda, kad si se raspitala s Alfredom i pošla za Vla¬ 
dimira. Ti i Alfred bili ste sporazumni i zadovoljni, 
što se je jedno drugoga riješilo, pa bog i mir. Sad što 
se djeteta tiče . . . 

NATALIJA: I ti misliš da su onda mirni časovi 
nastali, kad sam ja uzela Vladimira? Ne — ne. 
Kakogod je Vladimir zavolio maloga, ipak su još 
uvijek trajale strašne posljedice one duševne mes- 
alianse. Maloga nisam smjela da pogledam ; bio mi je 
kao neki memento mori. Onda su dolazili pa gledali 
koliki je narasao, sve se čudilo. „Koliko mu je go¬ 
dina”, pitali me, a to mi je pitanje kao nož u srce.. 
Mislili su, da ima šest, a njemu nije bilo još ni pet. 


Pitali me, kad će u školu, a svaki put me zazeblo u 
duši. Jeli to sreća, je li to život? A vi sad velite, da 
nema lijeka. 

STRIC: Vjerujem, vrlo neugodna pozicija, al 
što ćeš, kad je zakon taki. 

NATALIJA : To je krivica, neka dijete odluči . . . 

STRIC : Zar Jurica dok su mu bile dvije i pol 
godine ? 

NATALIJA: Ne, sad, sad neka odluči... 

STRIC: Sad, kad je na te priviknuo? 

NATALIJA: Oh, vi ste strašni s vašom groznom 
prozom i hladnim razborom. Dajte ženama neka 
stvore zakone po srcu majčinom. 

STRIC (pali cigaretu) : U stihovima, a ! 

NATALIJA (iza stanke) : Danas si po podne 
na kartama izgubio, je li ? Zato si tako ugrižljiv ! 

STRIC: Oh — nasuprot. Krasna partija! 

NATALIJA: Ajde molim te, u tako ozbiljan čas 
pa me svi ostavljate. Čuj, mogu li Vladimira da pitam 
za savjet. Rekla sam mu jednom koliko se toga bojim, 
a on mi odgovori: ,,Ne, toga on ne će učiniti”. Da, 
kad bi u Alfreda bilo Vladimirovo srce. Al što sada, 
sad je tu i učinit će. Evo, ovaj bi čas mogao doći. 

STRIC: No, draga moja, reci mi što da radim, 
kako da ti pomognem? Čuj,ako ti je s voljom, ja ću 
ga potražiti, možda se predomisli, ako ga u tvoje 
ime zamolim. 

NATALIJA: Ne — to ne ide, nikako ne ide. 

(Stanka.) 

STRIC: Drugoga savjeta nemam. Vratit ću se 
sjutra, da vidim. (Materi:) Zbogom. 

MATI (mane glavom i plete dalje). 

NATALIJA: Znaš striče, ipak . . . će . . . dijete . . . 
odlučiti. Kažem ti. 

STRIC: Pa dobro. Zbogom. (Izrukuju se, a 
stric ode.) 

NATALIJA (iza stanke) : Molim te majko, gledaj 
na prozor. 

MATI: Gledam. 

NATALIJA: Znaš, da me to ubija, vječiti strah, 
vječita briga. Boga mi, meni je kao čovjeku, koji zna 
točno dan i sat, kad će umrijeti. 

MATI: I meni će biti teško bez maloga. 

NATALIJA: Molim te majko, kad on dodje, 
ne govori ništa, učini kao da ništa ne čuješ, prepusti 
sve meni. Ja ne znam, što ću učiniti, nemam misli, 
nemam izlaza, ali ipak nešto ću učiniti, nešto ću 
reći, jer Jurica mora tu ostati. Ja ga ne dam pa sta¬ 
jalo me bog zna koliko. Molim te gledaj, ide li? 

MATI: Nema nikoga. 

JURICA (ulazeći): Stric već otišao? 

NATALIJA: Da, zašto pitaš? 

JURICA: Obećao mi, da će sa mnom igrati 
,,spas”. 

NATALIJA: Što je to spas? 

JURICA: Ti ne znaš? Čekaj, ja ću te naučiti, 
pa ćemo s tatom igrati. 

NATALIJA: Daj, daj sinko igrat ćemo. 

JURICA: Znaš, ja brojim i tučem šibom: jedan, 
dva, tri, četiri — do sto. Onda dolazi jedan, dva, 
tri, spas ; onda se svi drugi sakriju, a ja tražim, onda 
jedan dotrči, pa udari šibom jedan, dva, tri, spas, 
onda ja opet moram tražiti — znaš ? Ako ja prvi 
dodjem, onda on mora tražiti. Znaš sada ? 

NATALIJA: Znam, razumijem. 

JURICA: Idemo igrati, hoćeš? 

NATALIJA: Ne sada sinko, sjutra, kad bude 
više svijetla ... 

JURICA: Ali to je po tmini najljepše. 

NATALIJA: Ne sada. Igrat ćemo kad bude 
tata doma. 

JURICA: Onda dobro . . . Mama,je li istina da 
ću ja skoro u školu ? 

NATALIJA: Da za tri mjeseca. 

JURICA: Onda ću imati torbu? 

NATALIJA: Da imat ćeš torbu i sve knjige, 


MATI: Ide. 

NATALIJA: Ah bože moj .. . Daj Jurica sakrij 
se vani, u malom hodniku, pa čekaj ondje, dok tata 
dodje, reći ću mu neka te traži. 

JURICA: Dobro, ja ću šibu ovdje ostaviti, pa 
kad dodje, onda jedan, dva, tri, spas. (Ode.) 

NATALIJA: Majko, sjeti se, što sam ti rekla. 
(Zvono zvoni.) Eto ga. 

ALFRED (ulazeći) : Klanjam se. Dobar večer. 
Oprostite, što u to doba dolazim. Nisam mogao nego 
samo dan da dobijem dopust — pa sam čitavo jutro 
bio u poslu. 

MATI: Izvolite sjesti. . . 

ALFRED: Hvala. Vi znate, milostiva gospodjo, 
povod momu dolasku . . . 

NATALIJA: Znam . . . 

ALFRED: Stvar je vrlo delikatna, gotovo ne¬ 
ugodna, pa zato dozvolite, da je čim prije riješimo. 

NATALIJA: Izvolite govoriti. 

ALFRED: Privolom vašom i mojom mi se 
rastadosmo. 

NATALIJA: Da. 

ALFRED: Vi ste onda Juricu zadržali — to vas 
je išlo po zakonu. 

NATALIJA: Svakako. 

ALFRED: Ja sam vas onda upozorio, da to 
pravo ide vas samo do nekoga vremena. Sjećate li 
se još ? 

NATALIJA: Da, sjećam se. 

ALFRED: Hoću dakle da se poslužim svojim 
pravom. Bit će vam doduše teško, jer ste se u ovo 
četiri i po godine svakako naučili na maloga, bit će 
to eventualno jak udarac za materinju ljubav. .. 

NATALIJA: Vi velite „eventualno”, gospodine. 
Zar vi mene želite uputiti, kako treba mati da ljubi, 
ili zar ste vi pozvani da kritizujete moje osjećaje 
spram m o g a djeteta, da konstatirate eventualno 
nedostatak ljubavi? Vi navodite u prvom redu, da sam 

navikla na maloga. Dakle puka bi navika po vašem 
računu mogla uzrokovati u mom srcu neugodu, valjda 
otprilike onaku kaka se zbiva, kad se opraštamo od 
vjernoga pseta. 

ALFRED : Dozvolite . . . 

NATALIJA : Ne gospodine, ne dozvoljavam ništa. 
Ja prema vama u pogledu ljubavi, ne bih htjela, ne bih 
mogla rabiti riječ „eventualno”. Čitave četiri godine 
vi niste ni jednom vidjeli djeteta, ni jednog slovca 
govorili s njime, dijete kao da za vas nije ni opstojalo. 
Zove li se to eventualno u rječniku vaših osjećaja 
očinskom ljubavi? Poput mačke držim dijete na 
svojim grudima, dršćem nad svakim njegovim kora¬ 
kom, sa strahom čujem za besnenih noći kako pro¬ 
laze časovi, kako se približava onaj kobni dan. Ja 
djeteta ne dam, jer ga ne da srce moje, moja ljubav, 
a vi mi otimljete dijete ne od ljubavi, nego od hira, od 
kaprice, da mi dadete revanche za onaj nesretni mo- 
menat, kad podjoh za vas. Vi ćete dobiti dijete, koje 
ne poznate, ono će živjeti uz čovjeka, koji mu je 
sasma tudj, koga nije nikada vidjelo. Koliko ja znam, 
vi biste malomu postali za kratko vrijeme posve 
antipatičan. 

ALFRED : Gospodjo, to je . . . 

NATALIJA: To je istina. Ja sam vašu sliku 
samo zato sačuvala, da vas djetetu prikažem kao 
strašilo. Dok je bio manji, pa kad mu se ne bi htjelo 
spavati ili jesti, donijela sam vašu sliku, dijete bi 
onda od straha zaplakalo. Jest, to sam učinila. 

ALFRED : To je infamno. 

NATALIJA: Ne, rekoh vam, to je istina. Evo 
moja majka sve zna. 

ALFRED : Ne, ne vjerujem. To da ste vi učinili 
od moga djeteta. 

NATALIJA: Eto moja majka, pa neka ona 
kaže . . . 

MATI : Da . . . istina je. 


ALFRED: Onda ono, što vi ljubavlju zovete 
nije ni bila ljubav, nego želja za osvetom. To je 
mogao biti jedini razlog, da od mene otudjujete moje 
dijete. 

NATALIJA: Vi velite vaše dijete? 

MAJKA: Natalijo . . . 

ALFRED: Ne razumijem vas. 

NATALIJA: Kažem vam, vi se varate. Jurica 
nosi vaše i m e. 

ALFRED : Pak . . . 

NATALIJA: To je sve. (Tiho:) Prosti bože. 

ALFRED : Još ne razumijem. 

NATALIJA: Jurica je samo po imenu vaš sin f 
po srcu je sin moga Vladimira. Pitajte ga sami. 

ALFRED : Priviknut će se i na me s vremenom. 

NATALIJA: Ne će, jer je Jurica po srcu i... 
po . . . porodu Vladimirov sin. 

ALFRED: Vi lažete. 

NATALIJA: Ja sam mu mati, ja znam tko mu 
je otac. Prisegnut ću pred sudom. Znate li, što to 
znači ? I tu ima zakon, na koji se vi toliko pozivate. 

ALFRED : Nevjernice . . . 

NATALIJA: Vi imate prava da tako govorite. 
Naši su računi čisti. Ja nisam nevjernica, jer sam 
prvoga dana moje prve ljubavi do danas samo 
jednoga ljubila — a to niste bili vi, nego Vladimir. 

ALFRED : Dakle već prvi mjesec našega braka . .. 

NATALIJA: Bivšega, braka. 

ALFRED: Već ste me prvi mjesec varali. Ali 
vi niste onda još ni poznavali Vladimira. 

NATALIJA: On je dolazio u našu kuću još 
prije, nego što sam se s vama upoznala. Je 1 tako 
majko ? 

MATI : Da, tako je. 

ALFRED: I pred oltarom božjim vi ste iz¬ 
rekli laž ? 

NATALIJA: Jesam. 

ALFRED : Pa napokon, znate, ja mogu sma¬ 
trati samo srećom, što sam vas se tako brzo riješio. 
Bolje tako nego da vodeći vas ispod ruke postanem 
smiješan i na porugu čitavom svijetu. 

NATALIJA: Svakako, gospodine doktore. Ali 
ni to ne bi tako smiješno bilo. Vi biste najkomičnije 
izgledali, kad bi tudje dijete za ruku vodili, a vje¬ 
rujte u svijetu se to vrlo brzo dozna. 

ALFRED : Sramota . .. (Zvoni.) 

JURICA (iza scene) : Tata, jedan, dva, tri, spas. 

ALFRED (mirno izlazi). 

NEVJEROJATAN DOGADJAJ. 

Dramolet u jednom činu. 

Lica: 

MATI. KĆI. DOKTOR. 

Doba: jedna večer. 

(Na gradjansku uredjena soba. Na jednoj strani 
četverouglast stol sa stolicama. Nasred stola petro¬ 
lejska svjetiljka. MATI sjedi kraj peći. Netko kuca 
na vrata.) 


PRIZOR I. 

MATI (ne ustajući) : Unutra, tko je ? 

DOKTOR (ulazi, postavlja štap u kut, a šešir 
na vješaljku) : Dobar večer, gospo ! Evo me. 

MATI: Oh, vi gospodine doktore. Dobar večer ! 
Dakle ste se napokon vratili? 

DOKTOR: Vratio sam se, vratio. Je li sve 
zdravo ? 

MATI: Hvala, sve zdravo. Ali molim vas, od¬ 
ložite . . . 

DOKTOR (odlaže ogrtač): Hvala... (Mati do¬ 
nosi lampu sa ormara, te je zapali.) 

MATI: Zdrava i živa. Sad će se vratiti. 






DOKTOR: Dozvolite. 

MATI: Dajte, dajte sjednite. 

DOKTOR (sjedne nasuprot materi) : Hvala. Kako 
je to kod vas sve ugodno i — boga mi, toplo . . . 

MATI: A? sad vam je teže ; priučeni na ono 
toplo sunce . . . 

DOKTOR : E bome jest, lijepo je bilo, i toplo je 
bilo, ali me ubijala samoća. 

DOKTOR: Vjerujte mi, da više put bogu hvalim 
što sam našao ovu sobicu kraj vas. Velim vam iskreno : 
na tom mom putu nešto mi je nedostajalo. Potucaj 
se iz gostione u gostionu, provedi po dana u kafani, 
šeći ulicama, med nepoznatim ljudima . . . znate, po¬ 
stalo mi je onda nekako tjeskobno. 

MATI: Molim vas, koliki bi željeli da mogu . . . 

DOKTOR : A ma da, ja to dobro znam. Pa opet, 
kad onako sam bludim po tudjem svijetu, onda se 
odjedared sjetim: Čuješ, amice, kako bi to bilo ugodno, 
da se najedamput javi mala, pa da zaklopoće : Go¬ 
spodine doktore, izvolite, kafa je na stolu ... pa da 
onda sjednem onako s vama dvjema za stol i da 
mirno razgovaramo o svem onom, što smo, recimo, 
danas vidjeli. A? To su smiješne ideje? A zbilja, 
gdje je mala ? 

MATI: U školi, sad će se vratiti, za jedno četvrt 
sata. Čujete, gospodine doktore, već vas unaprijed 
upozoravam. Pripravite se dobro. 

DOKTOR: Zašto? 

MATI: Kad vas stane pitati ! Na svojim je kar¬ 
tama točno pratila čitavo vaše putovanje. 

DOKTOR: E dabome, učena glava. Jamačno je 
i ponarasla. 

MATI: Malo, bar se meni čini. To će biti veselje, 
kad vas opet vidi iza . . . 

DOKTOR: Iza četiri mjeseca. Kako je to brzo 
prošlo! Medjutim, dopuštate... (vadi cigaretu). 

MATI : Ali molim vas, ta vi znate . . . 


DOKTOR: Da, neka malo po muškarcu miriše, 
kako mala veli. 

MATI: O da vi gospodine doktore znate, kako 
je Klara teško iščekivala vijesti o vama. 

DOKTOR : To mi je drago .. . 

MATI: Pa kako se sirota veselila . . . 

DOKTOR: I to je dobro, da se veseli, valjalo bi 
<la se i njezina mati ugleda u nju. 

MATI: Ah, molim vas ! 

DOKTOR: Vi ste još jednako nujni i tužni, 
diijete moje ? Nigda u vas vedra čela, nigda vesela 
smiješka, već jednako — gotovo očajno gledate preda 
se. Zlo je, što ste se zavukli amo u tu zabit, u tu 
vašu kućicu. 

MATI : A da šta ću, molim vas ? 

DOKTOR: Ne molite ništa. Recite vi meni, 
koliko je prošlo vremena, što ste posljednji put bili 
u donjem gradu ? Kladio bih se, da vas, otkad mene 
nije bilo ovdje, i opet nije bilo iz kuće. No ! 

MATI: Nisam mogla, nego malo . . . 

DOKTOR: Malo? Možda pod noć onamo gore 
prema vodovodu ili na Vrazovo šetalište. Čemu ta 
mizantropija i vječna samoća? 

MATI: Kad nemam volje. 

DOKTOR: Vi ste to sami sebi sugerirali, a to 
je nerazborito. Oprostite, danas je stari doktor nešto 
preoštra jezika. Je li ? 

MATI: Sve mi se čini, da je tako. 

DOKTOR: Ne, slušajte, razgovarajmo ozbiljno. 
Eto da vam kažem, zašto ja sve to vama spočitavam. 
Vi ne oskudijevate, živite prilično . . . 

MATI : Živimo. 

DOKTOR: Recite mi, što će to biti od vaše 
male? 

MATI: Zašto ? 

DOKTOR: Djevojka raste, cvate, zrije, a vi 
kao da je još u povojima. Koliko joj je godina, mo¬ 
lim vas ? 

MATI: Bit će joj slijedećega ljeta sedamnaest. 

DOKTOR: Sedamnaest?! 

MATI: Da ! 

DOKTOR: A sad vi meni recite, kako je bilo 
s vama, kad vam je bilo sedamnaest.. . 

MATI: Ne pitajte, gospodine doktore. — Davno 
je tome . . . 

DOKTOR: Čekajte, ne izmičite se. Odgovarajte 
na moje pitanje : Što ćete s Klaricom ? 

MATI: Nek uči. 

DOKTOR: A! nek uči? Naučila je ona dosta 
toga, pa kud će više ? Natrpat će glavu historijom, 
gramatikom, klasicima i logaritmima, a najednom će 
se dogoditi čudna historija: klasici će u katakombe, 
logaritmi med planete, a od gramatike ostat će malo 
samo : amo, amas, amat. Jest, jest, brižna majčice, 
modre će čarape, što majka kćeri plete, ostati ne¬ 
dovršene. Eto tako vam je to. Što je zatvara te ? 
Zima je pred vratima, djevojka je dorasla, procvala, 
pa u društvo s njom. 

MATI: Vi toga ne razumijete . . . 

DOKTOR: A što ne razumijem. Eto ja sam 
sam, bez ikoga na svijetu — pak sam zadovoljan. 
Vi bi trebali da budete mnogo sretniji i zadovoljniji, 
imate malu Klaru, živite samo za nju. 

MATI: Rekoh vam, dragi gospodine doktore, 
vi svega toga ne razumijete. 

DOKTOR : Pa što tu treba razumijevati? (Ustaje 
i podje prema sredini sobe.) 

MATI: Mnogo toga, mnogo. Velim vam, ne 
razumijete i ne možete razumjeti, jer mnogo toga 
ne znate. (Pauza.) Rad nje — rad male — takova 
sam, kaku me vidite. 

DOKTOR: Rad nje? — A toga mi niste nigda 
govorili. Što je s njom ? Je T možda već mala — a . .. ? 

MATI (ustaje) : Oh tu još nema straha. Naivna 
je i mlada. Druge su to stvari, ozbiljnije, teže i 
tužnije. 

DOKTOR: Ozbiljnije? Dajte govorite. Znate, 
da sam iskren, da sam vam prijatelj. Znate me i po¬ 
znajete me dobro. Dosta je godinica projurilo preko 
ove sijede glave, al je ipak u njoj ostala mrva zdrava 
razuma, da vas svjetuje, da vam pomogne, — a u 
srcu riječ samilosti za vas, da vam olakša bol, da 
vas utješi. 

MATI: Istina je, istina. Reći ću vam, gospodine 
doktore, reći ću vam sve. 

DOKTOR: Umirite se, pa govorite. 

MATI: Strah me ubija, strah pred djetetom. 

DOKTOR: Strah? Ne shvaćam. 

MATI: Ne čudim se. Sami rekoste: Klara raste, 
razvija se. Dolazi doba, kad nestaje svake trajne 
izmed majke i kćeri. Je 1 istina? 

DOKTOR: Da, da. Dolazi doba, gdje bi i ona 
mogla naći muža . . . postati majkom . . . 

MATI: Oh, ne mislim to. 

DOKTOR: Onda vas i opet ne razumijem. 

MATI: Razumjet ćete, dok vam sve kažem. 

DOKTOR: Molim vas samo jedno. Ne uzruja¬ 
vajte se, nego budite mirni. . . 

MATI: Pokušat ću. Slušajte. (U po glasa:) Jed¬ 
noga će dana Klara doći, pa će me pitati, za svoga oca... 

DOKTOR: Tako. Oh! Onda oprostite, moja 
je znaličnost predaleko išla ... 

MATI: Nije — nije. Ja sam htjela tako. Sto 
sam puta odlučila, da vam sve kažem, kad ste me 
stali prekoravati, a opet nisam imala snage, nisam 
imala obraza. Koliko me je muke stajalo, dok sam 
se odlučila na taj prvi neznatni korak. Recite, molim 
vas, svjetujte me ; što ću ja onda reći svome dje¬ 
tetu? (Pauza.) Je 1, kako je teško čovjeka svjetovati. 

DOKTOR: Tim teže, što ja još a ma ništa 
ne znam. 

:«* MATI: Ah da, istina je. Reći ću vam sve. Nisam 
toga još nikome kazivala, — nikome, znate. Vi ste 
mi iskren prijatelj, a prijatelj ste i mojoj kćeri. 

DOKTOR: Vjerujte mi, da jesam. 

MATI: Ostala sam sirota, kad mi je bilo deset 
godina. Baštinila sam ovo nešto imetka, a odgojila 
me neka starica, daljnja rodjaka moje majke. Ne ću 
da pripovijedam, kako su moje mlade godine uz 
onu staricu mirno i monotono prolazile. Učila sam 
i uvijek učila, a starica se za me brinula i ne brinula. 
Uzrasla sam sama bez družice, bez ijednoga stvora 
kome da se^ povjerim, s kime da se poveselim. Sve 
sam svoje žalosti i sve svoje radosti sama u sebi 
skrivala. Bilo mi je upravo sedamnaest godina, kad 
sam se upoznala s Klarinim ocem. 

DOKTOR: Oh, kako je ono moje pitanje bilo 
neumjesno. 

MATI: Nije, vjerujte. U meni se je rodilo samo 
ono, u sto vi hoćete da uputite Klaru. Ja sam sve do 
onda bila plaha i strašljiva, posve izlišni stvor na 
ovom svijetu, stvoren tek jedino za volju i na službu 
nekom drugom. Kako sam bila bez svoje volje, bez 
enerzije, bez pretenzija, ma posve ovisna, bez mirne 
samostalnosti, još me se jače dojmilo, kad mi se u 
Klarinu ocu pokazao čovjek, koji je imao milosti 
sa mnom, kome nisam bila posve ravnodušna. 

J°r R: Da ’ to ? e obie no tako dogadja. 

MATI: I to ljudi zovu ljubav. 

DOKTOR: Da, da, ljubav! 

MATI: Slušajte. Hoću da dovršim prije nego 
sto se Klara vrati. Bio je činovnik u jednom uredu 
u gornjem gradu, kod blagajne, gdje li. Provodili 
smo mirne i sretne dane, a trebalo je tek malo vre¬ 
mena čekati, — do proljeća, — i onda bi bili svoji. 
Ujepe zimske dane provodili smo zajedno šećući se 
on je gore. Kad se spustila večer, onda se zavukosmo 
u njegovu sobicu. Tu smo čavrljali dugo, dugo U 
svojoj smo fantaziji stvorili cijeli dom, sve, sve smo 
vec točno znali I dan smo odredili. Samo je proljeće 
trebalo da dodje. I došlo je proljeće, — ali kako 
tužno i čemerno proljeće! Jednoga sam ga dana 

čekala, nije ga bilo. Čekala sam i drugi dan — uzalud. 
(Ustane.) 

DOKTOR: Jadnice! A poslije? 

MATI (ustaje) : Nisam ga nigda više vidjela. 

DOKTOR (ustaje): Nigda? 

MATI: Nigda. Osudili ga onamo na tri godine . . . 

DOKTOR: Sudili, zašto? 

MATI: Rad krivotvorenja, rad prevare, — ne 
znam — rad novaca je bilo. (Pauza.) 

DOKTOR: A poslije tri godine? 

MATI: Nije se vratio . . . 

DOKTOR: Oh ! 

DOKTOR: To je neprilično. (Pauza.) 

MATI: Pod jesen rodila se Klara. Sad su na- 
došli crni dani. Kolike sam muke pretrpila od one 
starice. Ni časka mira, da se razaberem u svome 
grijehu i u svojoj sudbini. I starica umre, a ja sam 
je zakopala — i odonda živim sama. U prvi me mah 
spopao stid rad jadnoga djeteta. Morila me savjest, 
nisam li možda ja kriva cijeloj njegovoj nesreći. Eto 
sad je tome šesnaest godina, šesnaest vijekova ne¬ 
volje. Stid rad djeteta pretvorio se s vremenom u 
strah pred samim djetetom. 

DOKTOR: Vidim, vidim, sad vidim i razu¬ 
mijem sve. 

MATI: Doktore, ona će doći jednoga dana, pa 
će tražiti računa od mene, — tražit će ime . . . 

DOKTOR: Ne plačite, molim vas. Ta suze ne 
pomažu. 

MATI: Recite doktore, što da učinim, ima li tu 
izlaska ? 

DOKTOR : Ma umirite se, naći će se i tome lijeka. 

MATI: Ne će, doktore, ne će. 

DOKTOR: Slušajte. Pomislite, da se mala sad 
iz škole vrati, što bi mislila. 

MATI: Imate pravo, treba snositi zasluženu ka¬ 
zan, treba trpjeti posljedice grijeha . . . Reći ću joj 
istinu. 

DOKTOR: Ne fantazirajte. Iz laži se teško iz¬ 
lazi, ali prekasna istina kadikad je gora od laži. 

MATI: Moja će kazna biti prezir moga djeteta. 

DOKTOR: I vi mislite, da je to sve? 

MATI: A što bi još ? 

DOKTOR: Recimo, da ona zna svu istinu, bi li 
vas to umirilo ? Vi ljubite svoje dijete. 

MATI: Doktore ! 

DOKTOR: Što ćete joj reći? Znate li kakav 
ćete teški teret navaliti na onu mladu nedužnu dušu ! 
Da se vi riješite straha, da nadjete konac svojim 
patnjama, mora ona da trpi. Gdje vam je ta prava 
materinska ljubav? 

MATI: Nemoj te ! 

DOKTOR: Da, trpjet će strašno, kad dozna, da 
joj je mati grješnica, a otac zločinac. I vi bi to htjeli ? 

MATI: Nemojte, nisam na to mislila, — opro¬ 
stite, nisam mislila. Ne govorite više o tom. O bože 
moj, kako sam sva smetena. 

DOKTOR: Umirite se. Žurba i suze ne pomažu, 
a napokon gdje je još to vrijeme. 

MATI: Ja slutim da dolazi, već je bilo blizu, 
posve blizu — a izlaska ne vidim. Doktore, slušajte 
me. Valja se odlučiti. (Tiše:) Slušajte, ja ću umrijeti, 
ne, ne ću se sama ubiti, ne ću, — ja ću umrijeti ne¬ 
sretnim slučajem. 

DOKTOR: Tako! 

MATI: Da, nesrećom. Moja će tajna poći sa mnom 
u grob, a Klara će plakati rad nesretne vrijedne majke, 
a ne rad žive grješnice. Ona je prva bol sveta, a iz¬ 
lječiva je. 

DOKTOR : A što će, molim vas, onda biti od nje ? 

MATI: Ne znam, doktore, to ne znam. Recite, 
svjetujte me. 

DOKTOR: Da joj vi sada istinu kažete, ubili 
ste je za cio život. Što će ona, kud će se krenuti 
s onom vječnom morom na prsima? Vi ste slučajem 


nedužno trpjeli, a zar da i ona trpi posljedice vaše 
nesreće. Jedini je izlaz dosada bio: tajiti. 

MATI: Ali dalje nije moguće. 

DOKTOR: Da, vi imate pravo, ne može se. 
Ajdmo dalje. Kad nema povoda, nema ni posljedica. 
Da vas nema, ne ni bilo sve te neprilike. 

MATI: Vidite li, i vaša vas strašna logika 
dovodi do toga. 

DOKTOR: Molim vas... 

MATI: A ma kad nema drugo . . . 

DOKTOR: Molim vas! Od dva zla treba iza¬ 
brati manje. Da joj kažete istinu, ona bi možda za 
sav svoj vijek bila nesretna. Da se ma kakogod bilo 
slučajno, bilo od svoje volje maknete, sto bi onda 
bilo od djevojke? Pomislite samo, što se s vama do¬ 
godilo, kad vam je bilo sedamnaest godina? 

MATI: Vi me propinjete na muke. Razumijem 
sve, što ste rekli, sve je to strašno, ali vašega sa¬ 
vjeta nema. Dajte, pomozite mi. Ova je vaša po¬ 
sljednja ideja grozna. Voljela bih svoje dijete ovim 
vlastitim rukama zadaviti, nego da zadje ma i ne¬ 
dužna na stramputicu, kojom sam ja zalutala. (Pauza.) 
Doktore ! Bog će dobrome djelu za volju produljiti 
vaše dane. Ako mene slučajno nestane, je li, vi ćete 
se pobrinuti za jadno siroče? ... 

DOKTOR: Kako je teška pomisao na ra¬ 
stanak, a kako će tek težak biti sam rastanak. 

MATI: Obrecite mi, doktore, što vas molim. 

DOKTOR: Umirite se. Ja vam ne svjetujem 
ono, na što ste se vi u svom malodušju odlučili. . . 
Ja znam pozitivno, da do toga ne će doći, a opet vam 
obričem ... da će mi Klara biti uvijek mila i draga, 
kao da mi je jedinica. Pazit ću je, ljubit ću je kao da 
sam joj rodjeni otac. 

MATI: Hvala vam, hvala, vi me umirujete . . . 

DOKTOR: Dosta je, prestanite. Vi dršćete, uz¬ 
rujani ste, a mala ne treba toga vidjeti. 

MATI: Idem. Dočekajte je vi sami. 




DOKTOR: Čujte. Ja ostajem neko vrijeme u 
Zagrebu, a onda ću opet na put. Ako želite, da ja 
održim svoju riječ, onda treba da mi i vi nešto obe¬ 
ćate. Vi ćete mi obećati, da za sve to vrijeme ne ćete 
ništa uraditi bez moje dozvole, da ćete sve učiniti, 
što zatražim od vas za volju ovoga djeteta. 

MATI: Obećajem . . ., ali ako se što dogodi? 

DOKTOR: Ne bojte se, ne će se dogoditi. 
Uostalom mi ćemo o tom do skora govoriti. A sad ajte, 
uredite se. (Zvoni.) Čujte, možda je to ona. 

MATI: Idem. (Ode.) 


PRIZOR II. 

Doktor i Klara. 

(Klara ulazi i deklamira.) 

KLARA : Sjever brije s sniježnog brda. 

A tudjincu siromaku 
. . . Doktore . . . gospodine doktore ! 

DOKTOR: Zdravo Klarice ! Zdravo! 

KLARA: Dakle ipak jednom! Nemate pojma, 
kako smo vas željno izgledale. A gdje je mama? 
Jeste li već govorili s njom? 

DOKTOR: Jesam, jesam, mala moja. 

KLARA: Oh, hvala Bogu, sad će biti nešto 
veselije kod nas. 

DOKTOR: Misliš li, ja sijeda glava da nosim 
sa sobom veselja? 

KLARA: Da veselja, ali i zlo vrijeme. Bome ste 
nam'" donijeli i kiše i snijega. 

DOKTOR : Draga moja, da ja mogu sa sobom 
vrijeme nositi, donio bih one krasne dane . . . 

KLARA: Iz Venecije? 

DOKTOR : Da iz Venecije. 


PRIZOR III. 

Pređjašnji i mati. 

KLARA: Eto, mamice, sad je opet kod nas ! 

MATI: A što si se ti tako razbrbljala? 

KLARA: Kako da se ne veselim, kad se doktor 
vratio. Čujete, gospodine doktore, sad se spremite, 
jer ja ću pitati bez kraja i konca. 

DOKTOR: Ja sam spreman, — samo ne danas, 
nego sjutra ili poslije, jer sam vrlo umoran od puta. 

KLARA: A što me vi tako gledate ? 

DOKTOR : Gledam te gledam, pa sve pomišljam, 
je li pristojno od mene da ti ja još uvijek kažem ti... 

KLARA: O molim, gospođine doktore . . . 

DOKTOR : Narasla si. . . 

KLARA: Ah da. To je moja nevolja, u čitavom 
sam razredu najmanja. Molim vas pomislite, zovu 
me Pagat. 

DOKTOR: Još uvijek? A vidiš, trebalo bi, da 
te odsada zovem „gospodjice Klara”. 

KLARA: E daš to. Onda bi ja vama morala 
svaki put da učinim poklon, pa da smjerno, kako 
dolikuje djevojci, zapitam: klanjam se veleučeni go¬ 
spodine doktore, oprostite, ako se usudjujem zapitati 
vas, kako ste izvoljevali spavati? Je li? To bi bilo 
ljepše ? 

DOKTOR: Ne, duše mi, ne! 

KLARA: Eto vidite. Mi ostajemo pri starom. 
Ruku amo, dobri druže, pak me poljubite. 

DOKTOR: Drage volje. (Poljubi je.) 

MATI: Ali Klaro ! 

KLARA: Oprosti mamice, — ali bilo je od srca, 
pa napokon doktor ! To valjda ne spada med ne¬ 
dolične stvari ? Doktor je — no — kako da kažem — 
eto sad sam baš u groznoj neprilici, — doktor je . .. 

DOKTOR: Već snijegom pokrit — — a? 

KLARA: Ne, — doktor je kao vedri zimski dan, 
kad srce ostaje toplo — a nos se smrzava. 





MATI: Čuj, danas si mi nešto neobično dobre 
volje ? 

KLARA: Da, dobre sam volje, a valjalo bi da 
se ljutim. 

DOKTOR: Oho ! 

KLARA: Ma da. One dvije moje susjede, — ne* 
vi ih ne poznajete : zovemo ih u školi Girotle i Girotla, 
jer su posve jednake, a i jednako ugrižljive . .. 

DOKTOR: Posve zanimljivo. 

KLARA: Slušajte, te dvije navale danas na mene, 
pa me stanu pitati koješta. Već je to nekoliko puta 
bilo, ali ja im nisam odgovarala, jer nisam znala, 
što da odgovorim. 

DOKTOR : A što su te to pitale te tvoje strašne 
susjede ? 

KLARA: Koješta, i napokon je izišlo to : one 
vele, da ili ti nisi moja mati ili nisi gospođjica . . . 
Da to u opće nije moguće. A1 ću im ja dokazati, da 
je to moguće. 

MATI: Doktore ! 

KLARA: Ja sam vidjela na tvojoj poreznoj 
knjižici ... ali što je tebi? 

DOKTOR: Umirite se. Govori dalje, Klaro! 
Što su te pitale? 

KLARA: Pitale su me za moga oca, — a ja o 
njem ma baš ništa ne znam — ništa. 

MATI: Bože moj ! 

KLARA: Ti dršćeš. 

DOKTOR: Mir. To će proći. Čuj Klaro i od¬ 
govaraj na moja pitanja. Jesi li ti igda pomišljala 
na svoga oca ? Znaš li ti, tko je bio tvoj otac ? 

MATI: Za Boga, doktore, prestanite. 

KLARA: Ne nisam sve do nedavna. A ne znam 
ništa — valjda je umro. Majko, to znaš ti. 

DOKTOR: Slušaj. Ti si odrasla djevojka, treba 
da jednom sve to doznaš. Sjedi amo, pa slušaj. 

KLARA : Hoću, ali mama . . . 


DOKTOR: Ne boj se, to će proći. Stvari, što 
ću ti reći, vrlo su ozbiljne. (Materi:) Molim vas osta¬ 
vite mene da govorim. Tražili ste pomoć, obećali ste, 
da ćete mirovati. Ja ću pripovijedati svu istinu, 
da vam pomognem, a tražim, da držite i vi vaše 
obećanje. 

KLARA: Kako vi to najednom tužno govorite ? 

DOKTOR: Čuj Klaro i zapamti. Tvoj je otac 
ostavio tvoju majku baš u onaj čas, kad je trebalo, 
da je uzme za ženu, da se vjenča s njome. Ostavio 
je sramotno sirotu djevojku malo prije, nego što si 
se ti rodila. 

KLARA: Jadna moja majčice. 

DOKTOR : Sirota je tvoja mati plakala za njim, 
šesnaest se je godina brinula za tebe. Danju ti se 
pod silu smiješila, a noću potajno plakala. Njegovala 
te mati tvoja u brizi za tebe, a u strahu pred tobom, 
u strahu, da ćeš je jednoga dana zapitati za oca. 

KLARA: A što je siromašna moja majka kriva, 
ako je — — on . . . (Ustaje.) 

DOKTOR: Mir. Slušaj. Majka je tvoja mislila, 
da je umro. A nije. Potucao se po svijetu od nemila 
do nedraga, provodio život u vječnom poslu, u ne¬ 
umornom radu ; u vrevi života zaboravio sasvim na 
vas. Onda, kad su došli ozbiljni dani, onda se nje¬ 
gova savjest razgalila. Krivnja mu je njegova ne¬ 
prestano lebdjela pred očima. Sjećao se male sirote 
djevojke, koju je sramotno ostavio. Neka ga dobra 
sila potjerala i on ju je potražio. Našao ju je skromnu 
i vrijednu, a našao je i svoje dijete. Taj je čas po¬ 
žalio ljuto, požalio svu strašnu laž i nevjeru, kojom 
se je ogriješio o tvoju majku . . . 

MATI (naglo) : Ne, nigda, nigda toga ne ću 
primiti. 

DOKTOR (majci) : A što ste mi obećali. Dajte 
da dovršim. (Klari:) Slušaj Klaro, eto sad je on 
ovdje, pred tobom, oprosti mu Klaro oprosti. 

KLARA: Vi — doktore — vi — — ? 

DOKTOR: Da, ja, Klaro. Daj, riješi majku 
svoju skrbi i brige, riješi mene moga grijeha. Daj, 
Klaro. (Pauza.) 

KLARA (poljubi doktora) : Majko, — oprosti 
mu, što te je prevario, — oprosti — meni za volju, — 
ja sam mu oprostila. 

MATI: Praštam tebi za volju, Klaro moja. 
DOKTOR (majci) : Je li? Živjet ćemo samo 

za nju? 


JEDNO POPODNE. 

Komedija u i činu. 


Lica: 

Gospodjica EMA. 

Gospodja NADA. 

Barun VLATKO. 

LI NA sobarica. 

SLUGA. 

Vrijeme: 

Danas. Jesen. Izmed 3 i 6 sati pop. 
Mjesto: 

Budoar u kući penzijoniranoga generala, djeda 
Emina. 

(Elegantno uredjeni budoar. Sve bijelo. EMA 
leži na divanu. čita, utrnula je cigaretu. Dolazi 
SLUGA.) 

EMA: Što je ? 

SLUGA: Pismo od gospodina generala. 

EMA : Daj . . . 

SLUGA: Izvolite. Treba li gospodjica popodne 
kočiju ? 

EMA: Ne znam. Neka Andro ostane kod kuće. 
SLUGA: Na službu. 





EMA: Daj mi nož da razrežem pismo. 

SLUGA : Izvolite, gospodjice. Treba li gospodjica 
još štogod? 

EMA : Ne, možeš otići, ... da, nema ništa za me ? 
SLUGA: I zbilja. Lina ima kartu. 

EMA: Nek dodje. 

SLUGA: Na službu milostiva gospodjice. 

EMA : Hajde. 

SLUGA (ode). 

EMA (monolog. Razreže pismo. Čita, pusti pismo 
i opet čita. Zijeva. Pusti pismo. Ustaje. Čisti nokte. 
Dolazi do prozora. Vraća se. Opet čita.) 

' LI NA (sobarica, ulazi) : Molim milostiva gospo¬ 
djice ... 

EMA (ne gledajući) : Čekaj. (Čita dalje. Pauza.) 
Papa piše, da će se sjutra vratiti. Reci to Alfredu. 
Nek bude pripravno sve. Konji, kola, ostruge i drugo — 
a šta ja znam šta on treba. Reci, nek pripravi sve. 
On zna. 

LINA : Molim milostiva gospodjice . . . 

EMA: Što je? 

LINA: Imam jednu kartu . . . 

EMA: Da i zbilja. Rekao mi je Alfred. 

LINA (predaje kartu) : Izvolite ! 

EMA: Nada ! Nada je bila ovdje. 

LINA: Da gospodjica Nada... 

EMA: Gospodja Nada. 

LINA: Gospodja? 

EMA: Gospodja i majka. 

LINA: A—h! 

EMA : A što se vi Lina čudite ? Nije li već vrijeme, 
da postanemo gospodje i majke? 

LINA: Milostiva gospodjice, ja na to i ne mi¬ 
slim ... 

EMA : Ma ja ne mislim tebe, nego Nadu i sebe — 
sebe mislim. 

LINA: Oprostite. 

EMA: A što je rekla ta nova majka ? 

LINA: Milostiva gospodja mi reče, da će doći 
poslije podne — rano. 

EMA: Rano ? Onda bi već morala bila otići, jer 
je već kasno. Koliko je? 

LINA: Tri i četvrt. 

EMA: Tek tri i četvrt. Bože moj kako lagano 
ide vrijeme. Hajde Lina, pa kad dodje gospodja Nada 
javi mi. Vozit ćemo se. 

LINA: Gospodjice — mislim da ne će biti pri¬ 
lično . . . 

EMA: Zašto ? 

LINA: Pada. 

EMA: Oh pfuj, opet pada. 

LINA: Da još uvijek pada. 

EMA: Nesnosno. Ja bi u to vrijeme najvoljela 
biti negdje dolje, na jugu, pod suncem, pod vedrim 
nebom, u Africi, u Italiji. . . 

LINA : Bože moj ... 

EMA: Što je opet? 

LINA: Oprostit ćete milostiva gospodjice . . . 

EMA: No ? 

LINA: Jučer je došlo jedno pismo. 

EMA: Pismo ? Naglo. 

LINA: Da. 

EMA: Otkle ? 

LINA: Oprostite, mislim da je talijanski kralj 
na poštanskoj . . . 

EMA : Gdje je ? 

LINA: . . . bilježi. Evo izvolite, na kaminu pod 
crncem. 

EMA: Lina, Lina, ti si zaljubljena, kad na ta¬ 
kove stvari zaboravljaš. Ili ne — nisi, jer da jesi — 
ne bi zaboravljala. 

LINA: Oprostite. 

EMA: A evo ga, jest to je. (Zvoni vani.) 

SLUGA (ulazi): Milostiva gospodjice, gospodja 
što je ujutro ovdje bila. .. 

EMA: Nek udje. Lina hajde. Čuj, Alfred. 

SLUGA: Izvolite milostiva gospodjice? 

EMA: Danas ne trebam kočije. 

SLUGA: Na službu milostiva gospodjice. (Ode.) 

EMA: Lina pripravite čaj — i ... a šta ja znam 
sve što treba. 

LI NA: U koliko sati? (Nada ulazi.) 

EMA: Sve jednako, kad bude gotovo. (Nadi:) 
Oh zdravo moja stara, slatka, draga, mila — što ćeš 
da ti još kažem. — Napokon si opet ovdje. 

NADA: (Lina odlazi.) Mokra kao miš, gladna 
kao pas... 

EMA (zvoni) : Lina, Lina. 

LINA (se vraća) : Izvolite gospodjice? 

EMA: Čim prije ! 

LINA: Razumijem. (Ode.) 

NADA: A što je to s tobom ? 

EMA: Ništa drago moje, sasma ništa. 

NADA : Kako provodiš vrijeme ? 

EMA: Hranim tijelo dobrim jelom, a dušu ne¬ 
valjalim knjigama, spavam u perju, vozim se bez 
potrebe (gleda drugo pismo) . . . i. . . i. . . 

NADA: I gledaš pismo, koje je davno priie mene 
predalo svoju posjetnicu. 

EMA: Nada! 

NADA: Ema ! 

EMA: Što me gledaš? 

NADA : Ti si zaljubljena ... 

EMA: ja? 

NADA : Do vrata . . . 

EMA: Do nosa. Na. Jesam. Ti znaš. 

NADA : Znam. Isti ? 

EMA: Uvijek isti. 

NADA: I ništa? 

EMA : Oh i te koliko — ali sama slova i slova 
i slova. Pismo na pismo — pače, pomisli, pjesme, — 
ali ma ni jedne riječi. 

NADA: Vlatko? 


EMA: Da, Vlatko. Nada, ogrli me, pak mi oprosti. 
(Grle se.) 

NADA: No eto grlit se mogu, ali što da ti 
oprostim ? 

EMA: Ne razumiješ me. Ovaj sam čas od njega 
pismo dobila . . . 

NADA: U taj krasni čas bijes mene donese. 
No, daj čitaj, gledat ću tu te tvoje nove razglednice. 
Je 1 slobodno?. 

EMA: Molim te. Ne zamjeri. (Ema čita.) 

NADA (pauza) : Piazzetta . . . 

EMA (čitajući, prekinuto) : Sedmoga oktobra! 

NADA (gleda) : Sant Antonio . . . 

EMA (kao gore) : Desetoga oktobra. . . 

NADA (gleda Emu) : San Petronio .. . 

EMA: Dvanaestoga oktobra. (Za se.) Već naslov 
je krasan . . . 

NADA (gleda dalje) : Loggia đe‘ Lanzi. . . 

EMA (k. g.) : Petnaestoga. . . (Za se.) Piše obo¬ 
žavana gospodjice . . . 

NADA (za se): O v a je luda! (Glasno.) Pa- 
lazzo ... 

EMA (k. g.) : ... vecchio ! Jel istina? 

NADA : Da. (Za se.) No ! 

EMA (za se) : Dolazi, već je ovdje (naglo ustaje). 

NADA: Što je? 

EMA: Joj, molim te samo čas, još ima jedan 
post skriptum. 

NADA (gleda dalje razglednicu) : Daj, daj. 

EMA: Evo, odmah sam (čitajući) gotova. 

NADA : Villa Farnesina ... . 

EMA : Šta? U Rimu nije bio ! . . . 

NADA : Ti si mi zlatna ribica. No čuješ, što je 
to s tobom. Znaš na pamet sve dane, kad su karte 
poslane, znaš točno sve slike . . . 

EMA: Nado, znam, znam što je na kojoj napi¬ 
sano, sve, sve. 

NADA: I zato si ti emancipirana gospodjice 
otišla u Ziirich, zato je tvoj starac morao četiri go¬ 
dine sjediti u dosadnom švajcarskom društvu, zato 
si nakupovala sve moguće filosofe — što ti ja znam 
kako se zovu — sve samo za to, da uzmogneš jednoga 
lijepoga dana učiti na izust razglednice iz Italije . . . 

EMA: Nemoj dalje. Ti mi se rugaš, i s pravom 
rugaš. Kad si se ti zaručila, ja sam još učila filo- 
sofiju . . . 

NADA : Teoretičnu, — ja pristajem uz praktičnu. 

EMA: Vjerujem ti sve, vjerujem — a što ćeš. 
Nisam znala, da to tako najednom udara. Onda 
kad sam mislila da sam najsigurnija, da ću odoljeti 
napasti čitavoga svijeta, onda ti se javi on. 

NADA: Vlatko? 

EMA: Ma da, on, tko bi drugi ? 

NADA: Eh ti si imala čitavo čislo oružanih ka¬ 
valira za sobom. ■ 

EMA: Ne rugaj se. 

NADA: A molim te, što je Vlatko ? 

EMA: Što bi bio. Čovjek je koji ima sve. 

NADA : A što je to sve ? 

EMA: Nada, ti ga ne poznaš ? One oči ! 

NADA : A financije ? 

EMA: Oh ti personificirana prozo. Zato se i ne 
pita, ima trostruko koliko ja. 

NADA: Onda imate četiri četvrta . . . 

EMA: To ti je teško reći. Krasan, mio, pametan, 
obrazovan. 

NADA : Po zanimanju barun . . . 

EMA: Ma da, ali na to ja ne gledam. 

NADA: Daj dalje, molim, da čujemo. 

EMA: Jednu pogrješku ima. 

NADA: Ah, ne vjerujem. Ti to sebi uobražavaš. 
(Ironija.) 

EMA: Ne, zbilja. Nespretan je u običnom go¬ 
voru — ma kao da je profesor. Inače govori, — moj 
se stari snebiva... 


NADA: Vjerujem. 

EMA: Snebiva se pa veli: ,,Bože moj, barun 
pa toliko zna”. 

NADA: Čuješ djevojko, previše mi govoriš. Reci 
ti meni kakova su njegova pisma, jer vi kako znam 
i korespondirate. 

EMA: Mi? 

NADA: Ph, kako ste vi zaljubljeni ljudi kratko- 
vidi. Sad si na čitala njegovo pismo. 

EMA : Ne . . . ne. 

NADA: O draga moja ! Sad si svoga simpatič¬ 
noga prijatelja namaljala takim sjajnim bojama. A 
reci ti meni ima li pismo na svijetu, koje bi te toliko 
zanimalo koliko ono ondje, koje bi ti s interesom či¬ 
tala — kad bi tko gledao razglednice baruna Vlatka, 
a da nije baš od njega? Pak onda treba sakriti ku¬ 
vertu. Talijanski Vittorio Emanuele, pak manuskript 
kompletno sličan manuskriptu na kartama. A? 

EMA: Istina je. Ti imaš pravo. 

NADA : Veliš da ne zna govoriti, — a kako piše ? 

EMA: Oh krasno — ali znaš Nada ti si vrag, ili 
nekaki policajni šef. 

LI NA (na vratima) : Milostiva gospodjice, go¬ 
tovo je. 

EMA: Onda nosite. 

LI NA (nosi čaj, etc.). 

EMA: Natočit ću sama. 

LI NA: Na službu gospodjice. (Ode.) 

EMA: Pokazat ću ti. (Toči čaj.) 

NADA (prima čaj) : Hvala. Čuj ! Nije li to 
indiskrecija ? 

EMA: Da, prema meni samoj. 

NADA : Dakle napređ ! 

EMA (donosi svežanj pisama iz sekretera) : Ali 
se ne smiješ smijati. 

NADA: Ne ću. Znam ja, da su to sada ozbiljne 
stvari, dokine dodju ozbiljnije. 

EMA: Tu ima ironije? 

NADA: Ne ne, čitaj. 

EMA: Gle ovo prvo — to je uopće prvo pismo 
što mi je pisao, ima naslov: „poslije Aide”, iz Ve¬ 
necije je. 

NADA: Kazališna kritika? 

EMA: Ma nemoj ... ti si. . . 

NADA: Molim te, ja šutim. 

EMA: Čuj. (Čita.) Gospodjice! (Govori.) Ovaj 
put piše samo gospodjice. (Čita.) Sjedio sam mirno 
u parketu. Lagodni zamamni zvuci staroga maestra 
prolaze mimo mene, — uljuljaju me od časa do časa 
u blagi drijem, gdje sve vidim, sve razabirem tek kao 
kroz mekanu, ljupku koprenu. Sjećam se mjesta 
gdje ste vi sjedili kod nas — daleko gore na Savi. 
Sjećam se dobro na vama svega, svega i one mirne 
bijele haljine, i vašega ozbiljnoga lica, vaših sjajnih 
očiju, sjećam se vaše zlatne kose koju spustiste preko 
čela, znam to i danas dobro, a znao sam to i one 
večeri, kad sam u tudjini sjedio nad onim raskošnim, 
sjajnim ljudstvom. I onda. . . tek jedan čas — kao 
san — a sanje traju samo čas — vidjeh vas. Vidjeh 
vas na istom mjestu kako se ljupko okrenuste prema 
meni, kako mi nešto šapuće te, i malo po malo nesta 
i ljudi, nesta zamamnih akorda, — vi, tiho vaše ša¬ 
putanje, bijaste uza me. Da taki časovi za me traju 
poput vječnosti, ja bi bio od sve duše zadovoljan. 
(Stane.) 

NADA: Dalje ? 

EMA: Nema ništa. 

NADA: I to je već u prvom pismu? 

EMA : Da. (Nemirno.) Što kažeš ? 

NADA: Gotovi ste. 

EMA: Ah ti si se promijenila. Nema u tebe 
srca... 

NADA: O jako mnogo. Daj dalje. 

EMA: A 1 ne rugaj se. 

NADA: Ne, ma ni najmanje. 


EMA: Ovo je drugo. (Čita.) Campo santo. (Go¬ 
vori.) To je iz Bologne. (Čita.) Danas sam lutao sam 
po bolonjeskom groblju. Možete zamisliti kake su 
me čudne ideje obuzimale. Ne mogu a da ne mislim 
na vas. Vi ne možete zamisliti kako mi je teško bilo 
pri duši. 

NADA: Pij, bit će ti čaj hladan. 

EMA (pije naglo): Hvala. (Čita.) ...kako mi 
je teško bilo pri duši. Donijeli su oni crni s velikim 
očima lijes. Odoh da vidim. Bila je mlada djevojka, 
sirotica, nitko nije išao za njom, nitko. Ja stanem 
slijediti sprovod. Dodjosmo daleko dalje, — dolje 
gdje zakapaju ljude na gradski trošak i tu je po- 
ložiše na zemlju. Oni crni grobari pravi su gavranovi, 
inkorporirana proza, pljunuli su u ruke, kad su spu¬ 
štali djevicu u grob. Vi ne kopate dublje, zapitah ih. 
Ne, odvrati mi jedan, ta za pet godina i onako će je 
baciti tamo preko ograde u veliki zajednički grob. 
Vi znate kake su bile moje ideje, a znate kake su 
sada otkad vas poznam. 

NADA: Čuješ ovo je a tempo. Prekosjutra su 
Svi Sveti — baš prava dispozicija za „Mlinara i nje¬ 
govo dijete”. 

EMA: Ah i s tobom je teško. (Nešto ljuta.) Ako 
ti se to ne svidja, a ti mi reci. 

NADA : Ne, ne, ne ljuti se. Vidiš ja sam ti uvijek 
takova bila, ti znaš još iz instituta, to ti je moj tem- 
peramenat. Začas mi je žao, ako što glupo blesnem. 

EMA: Gdje je to, na tu (čita). Sjetio sam se 
kako smo zajedno čitali onoga vašega filosofa, kako 
je onaj vaš filosof postao mojim filosofom. Onda 
sam požalio siroticu zakopanu djevojku. Ona će se 
i opet roditi na svijet, i opet će prepatiti sve muke 
i sve nevolje, koje obično more one što leže u zajed¬ 
ničkom grobu, i opet će ležati ondje posred mrkih 
cipresa i traljavih tuja sa modrim bezimenim kr¬ 
stićem — bez spomeni, bez suza tek sa brojem 37.033. 
Filosofija vašega filosofa — samo je zgodna za sretne 

ljude. Gledajte da postanemo sretni bar trenutak i 
bit ćemo sretni uvijek. To je bio neugodan — valjda 
najneugodniji dan moga puta. Pišući ovo pismo sjetio 
sam se, da sam u moj dnevnik upisao one večeri ne¬ 
koliko redaka. Potražih ih. Bili su med onim redcima, 
koji nose naslov „Chansons de 1 ‘ avenir”. Evo, možda 
ćete ih razumjeti. 

NADA: Ema. 

EMA: Što je ? 

NADA: Evo rubac. 

EMA : 2 ašto ? 

NADA: Suze su ti u očima. 

EMA : I ti sve vidiš. 

NADA: Vidim, a vidim i to, da si ti našla čo¬ 
vjeka prema sebi. Daj čitaj ne ću ti se više rugati, 
ne ću Emice. Oh kako bi ti divno pristajalo, da možeš 
biti makar na po sata nesretno zaljubljena. Ali vidiš 
to tvoj odabrani ne dozvoljuje, — u ostalom čitaj dalje. 

EMA: Sad dolaze stihovi. 

NADA: Oh, stihovi? 

EMA : Da. Što je ? 

NADA: Da, da, posve naravno. Ja ne kažem ništa. 

EMA (čita) : 

Milijuni stoljeća će proći, 

Filosof mene uči moj, 

A mi ćemo se opet rodit 
U istoj formi, — predjašnjoj. 

Sve što se zbilo na tom svijetu, 

To vratit će se na taj svijet, 

I nesretnik će biti proklet 
A sretnik bit će uvijek svet. 

Pa iza bezbroj dugih ljeta, 

Znam, spustit će se ljupka noć, 

I o p e t ću te dršćuć čekat 
I ti ćeš o p e t k meni doć . . . 

NADA: To je sve lijepo, ali čuješ, vi ste imali 
rendez-vous. 

EMA (naglo) : Ne — ne. 

NADA : Ali u toj pjesmi... 

EMA : Ne, vjeruj mi, to je samo fantazija. Što 
misliš, moj otac ! jM 

NADA: Ma dakako. A tvoj gospodin otac ? 

EMA : Dolazi večeras, pisao mi je. 

NADA : Otkle ? 

EMA: Danas u osam na večer odlazi iz Beča. 

NADA : Što ? Kakva je opet to stvar. Dolazi ve¬ 
čeras — a danas u osam odlazi iz Beča. Čuješ — 
kako si ti to smetena. 

EMA: Jest smetena sam. Nado, daj ostani kod 
mene. Večeras — večeras — 

NADA : Hm — to je ono posljednje pismo. 

EMA (naglo) : Da, on će doći večeras. Ja ne znam 
što ću mu reći ako stane ozbiljno govoriti. 

NADA: A što ćeš mu reći ? Reći ćeš: Da, pak 
punktum. 

EMA : Oh da sam ja tvoga temperamenta. Ja 
bi to sve znala i mogla, pa onda ti si udata, ti si 
žena — — a ja sam djevojka. 

NADA: Ja, ako ti je to neprilično, a ti se čim 
prije udaj i stvar je riješena. A, moja Ema. Ti filosof, 
komu nigda nitko nije mogao da prekine riječ, ti 
što si još pred tri četiri dana čitavoj legiji lijepih 
momaka odgovarala u jedan mah, ti se sada bojiš 
čovjeka, koji sam nosi još demostenske kamečke 
pod jezikom. Uh to je kolosalna dispozicija. 

EMA: Jeli meni, reci mi, pomoženo s tom tvo¬ 
jom prodikom, dok on može svaki čas da navali 
na vrata. 

NADA : Ja znam. Sjest ćemo, vrtjet ćemo palce 
poput starih Holandeza pa ćemo čekati. Ili možda 
ti se bolje svidja, da promijenimo toalete kao u nje¬ 
mačkoj komediji. Ugasnut ćemo svjetiljku, pa će 
Vlatko držati mene za Emu, a ja ću mu onda sve reći. 

EMA: Opet luduješ. 

NADA: Onda ništa nego čekaj (zvoni). 

LI NA (na vratima) : Izvolite. 

NADA: Priredite večeru za troje. 

LI NA (u čudu) : Na službu milostiva gospodjo 
(ode). 

EMA: Nada! 

NADA : Što je ? 

EMA : Ne razumijem te. 

NADA: Vi valjda trebate garde des dames? 
EMA : Bože moj kakova si ti. (Zvoni na vratima.) 
NADA: Sad pazi, dušu u se. 

EMA: Za boga, ne pravi ludorija. 

SLUGA (ulazi, nosi kartu Emi, Nada je uzme). 
NADA: Nek izvoli gospodin ući. 

SLUGA (odlazi) : Po zapovijedi. 

VLATKO (ulazi) : Ljubim ruke milostiva go¬ 
spodjo — (Emi) gospođjice. 

NADA: Oh dohar večer, vi još mirišite po že¬ 
ljeznici i već ste ovdje. 

EMA: Dobar večer, gospodine barune ! 

NADA : Molim vas, vi imate nešto silno da re¬ 
čete. Govorite, govorite bez pardona. 

EMA (tiho) : Ali Nada. 

NADA (Emi) : Mir, ti imaš samo reći ,,da”, kad 
gospodin barun svoju peroraciju dovrši. 

VLATKO : Oprostite ali ja ne znam . . . 

NADA : Mi znamo sve, — hajde, napred. (Pauza.) 
Ništa? 0 bože moj, kaki su to drveni temperamenti. 
(Patetički:) I o p e t jedan dan će proći, 

I on će o p e t k meni doći, 

I o p e t ne će ništa reći moći. 

Ajte s bogom. Vi ste mi smrznuta čeljad. 

EMA: Nada. 

NADA (Emi, patos) : Gospodjice, vi znate iz 
svega moga ponašanja, iz svakoga moga kreta, sva¬ 
koga pogleda mojih očiju, iz svake moje misli, iz pi¬ 
sama mojih, samo ne iz mojih riječi, da ste mi naj¬ 
draži, najmiliji, najljepši i svake ljubavi i oboža¬ 
vanja vrijedan stvor. Dozvolite, da vas ovdje na 

tudja usta skromno zamolim, da skupim svu rje¬ 
čitost, koju mi je gospodin bog u prste i u tintarnicu 
mjesto na jezik i u usta stavio, da budete mojom 
družicom do hladnoga groba (u po glasa) Campo 
santo, (glasno) da mi budete milom i vazda ljub¬ 
ljenom ženom. (Običnim glasom) Reci da. 

VLATKO: Milostiva gospodjo vi ste... 

NADA (Emi jače) : Reci da... 

EMA (smetena) : Ja ne znam. 

NADA (oštro) : Ja znam i svi znamo. Reci d a. 

EMA: Da. 

NADA (patetički) : Gospođine barune. Po vašim 
pismima osvjedočena sam, da su vaše simpatije prema 
meni tako velike i tako jake, kako ste ih sada na 
tudja usta . . . 

" EMA : Vlatko ! 

VLATKO: Ema ! (Grle se i ljube.) 

NADA : To su bogme vlastita usta. Tu prestaje 
moja elokvencija. 

LI NA (na vratima) : Molim u jedaćoj sobi sve 
je gotovo. 

NADA: I ovdje. Ajdmo. 


(Zastor pada.) 

